

KRAPINSKO - ZAGORSKA ŽUPANIJA

DJEČJI VRTIĆ BUBAMARA

DONJA STUBICA

Toplička 27 A

49240 Donja Stubica  
Tel/fax: 049/287-724  
e-mail: djecji.vrtic.bubamara@kr.t-com.hr

**GODIŠNJE IZVJEŠĆE O OSTVARIVANJU PLANA I PROGRAMA RADA DJEČJEG VRTIĆA BUBAMARA ZA ODGOJNO-OBRAZOVNU 2023./2024. GODINU**

Izvješće izradili:

Snježana Benko, ravnateljica i stručni djelatnici vrtića

Donja Stubica, kolovoz 2024.

**SADRŽAJ**

[**1.** **UVOD** 3](#_Toc192499319)

[**2.** **USTROJSTVO RADA** 4](#_Toc192499320)

[**2.1.**  **Programi Dječjeg vrtića Bubamara** 4](#_Toc192499321)

[**2.2.**  **Pripravnici i studenti** 6](#_Toc192499322)

[**2.3.**  **Organizacija rada i radno vrijeme** 6](#_Toc192499323)

[**3.** **MATERIJALNI UVJETI** 6](#_Toc192499324)

[**4.** **NJEGA I SKRB ZA TJELESNI RAST I ZDRAVLJE DJECE** 8](#_Toc192499325)

[**4.1. Valorizacija područja od posebnog interesa** 8](#_Toc192499326)

[**4.1.1. Samozaštita djece u izvanrednim situacijama** 8](#_Toc192499327)

[**4.1.2. Unaprjeđivanje zaštite zdravlja zubi i prevencija karijesa** 9](#_Toc192499328)

[**4.2. Opći zadaci zdravstvene zaštite i njege djece** 9](#_Toc192499329)

[**5. ODGOJNO- OBRAZOVNI RAD** 10](#_Toc192499330)

[**5.1. Valorizacija globalnih ciljeva** 11](#_Toc192499331)

[**5.2. Valorizacija odgojno-obrazovnog rada** 17](#_Toc192499332)

[**5.3. Programi odgojno-obrazovnog rada** 17](#_Toc192499333)

[**5.3.1. Redoviti 10-satni program** 18](#_Toc192499334)

[**5.3.2. Alternativni program prema principima Montessori pedagogije** 48](#_Toc192499335)

[**5.3.3. Program predškole** 50](#_Toc192499336)

[**5.3.4. Program rada s potencijalno darovitom djecom unutar redovnog (10 satnog) programa dječjeg vrtića** 52](#_Toc192499337)

[**5.3.5. Program igraonice** 56](#_Toc192499338)

[**5.3.6. Sigurnosno i zaštitno - preventivni programi** 56](#_Toc192499339)

[**5.3.7. CAP program** 57](#_Toc192499340)

[**5.3.8. Radionice tradicijskog stvaralaštva** 61](#_Toc192499341)

[**5.3.9. Dramska skupina B.U.B.E.** 63](#_Toc192499342)

[**6. STRUČNO USAVRŠAVANJE** 63](#_Toc192499343)

[**7. SURADNJA S RODITELJIMA** 67](#_Toc192499344)

[**8. INKLUZIJA DJECE S TEŠKOĆAMA U RAZVOJU** 69](#_Toc192499345)

[**9. SURADNJA S DRUŠTVENOM ZAJEDNICOM** 71](#_Toc192499346)

[**10. VREDNOVANJE** 73](#_Toc192499347)

[**10.1. Vanjsko vrednovanje** 73](#_Toc192499348)

[**10.2. Samovrednovanje** 75](#_Toc192499349)

[**11. GODIŠNJA IZVJEŠĆA RAVNATELJICE, ČLANOVA STRUČNOG TIMA, ZDRAVSTVENOG VODITELJA** 76](#_Toc192499350)

[**11.1. Godišnje izvješće ravnateljice** 76](#_Toc192499351)

[**11.2. Godišnje izvješće stručne suradnice logopetkinje** 78](#_Toc192499352)

[**11.3. Godišnje izvješće stručne suradnice psihologinje** 86](#_Toc192499353)

[**11.4. Godišnje izvješće zdravstvenog voditelja** 90](#_Toc192499354)

[**11.4.1. Higijensko-epidemiološki nadzor** 90](#_Toc192499355)

[**11.4.2. Osiguravanje fizičkih sigurnosnih uvjeta za boravak djece** 91](#_Toc192499356)

[**11.4.3. Nadzor i prilagođavanje HACCP sustava** 92](#_Toc192499357)

[**11.4.4. Rad na području prehrambenih navika i standarda** 92](#_Toc192499358)

[**11.4.5. Suradnja s odgojiteljima** 93](#_Toc192499359)

[**11.4.6. Suradnja sa stručnim timom i ravnateljicom** 93](#_Toc192499360)

[**11.4.7. Suradnja s roditeljima** 94](#_Toc192499361)

[**11.4.8. Preventivna zdravstvena zaštita, zdravstveni odgoj djece i djelatnika** 94](#_Toc192499362)

[**11.4.9. Statistika pobola** 95](#_Toc192499363)

[**11.4.10. Stručno usavršavanje** 97](#_Toc192499364)

[**12. FINANCIRANJE** 97](#_Toc192499365)

# **UVOD**

DJEČJI VRTIĆ BUBAMARA je predškolska ustanova koja ostvaruje programe odgoja i obrazovanja s ciljem osiguravanja kvalitetnih uvjeta za optimalan razvoj što većeg broja predškolske djece s područja grada Donja Stubica i okolnih mjesta i gradova koji nemaju predškolsku ustanovu, sa željom i obvezom da pomogne roditeljima u brizi za sigurnost i odgoj djece.

Tijekom odgojno - obrazovne godine 2023./2024. trudili smo se maksimalno moguće ostvariti Godišnji plan i program rada usvojen u rujnu 2023. godine.

Način rada i kriteriji kvalitete odgojno - obrazovne prakse koju provodimo u našem vrtiću temelje se na načelima Nacionalnog kurikuluma, Godišnjem planu i programu te Kurikulu ustanove. Radili smo na unaprjeđenju kvalitete odgojno - obrazovne prakse. Smjer u kojem idemo temelji se na suvremenom shvaćanju djeteta, humanističkim vrijednostima i znanstvenom pristupu. Dijete i njegov cjeloviti razvoj koji je praćen, dokumentiran i vrednovan unutar ustanove, osnova je razvoja našeg kurikula. Razvojno primjeren kurikul promoviramo gradeći partnerske odnose s roditeljima koje uključujemo u zajedničko promišljanje dobrobiti djeteta i njegova optimalnog razvoja.

DJEČJI VRTIĆ BUBAMARA je tijekom 2023./2024. godine redovnim programom obuhvaćao djecu od navršene prve godine života do polaska u osnovnu školu. U provedbi Godišnjeg plana i programa i Kurikula vodimo se objektivnim znanstvenim pristupom temeljenim na opažanju, dokumentiranju i vrednovanju odgojno - obrazovne prakse u nekoliko segmenata: analizi zdravstvene, pedagoške i ostale dokumentacije; planiranju, praćenju i vrednovanju odgojno – obrazovnog procesa (tjedno); implementacijom spoznaja i vještina dobivenih temeljem istraživanja tema od posebnog interesa odgojitelja (godišnje); procjenama odgojitelja putem Protokola za samovrednovanje odgojno – obrazovnog rada (na kraju odgojno obrazovne godine); različitim oblicima dokumentiranja aktivnosti djece i dokumentiranja aktivnosti odgojitelja; anketama i procjenama uspostavljenih suradničkih odnosa s roditeljima. Nastojali smo kritički promišljati vlastitu praksu, te podizati kvalitetu odgojno - obrazovnog procesa usklađenog sa stvarnim potrebama djeteta.

Početkom odgojno - obrazovne godine u ustanovu je upisano 150-ero djece, a do kraja odgojno – obrazovne godine u ustanovi je boravilo 160-ero djece. Rad se odvijao u tri jasličke i pet vrtićkih dobnih skupina. U svim našim aktivnostima i realizaciji programa imali smo pomoć i podršku roditelja. Vrtić i obitelj moraju djelovati kao usklađena zajednica, jer će samo tako naša djeca osjetiti da ih roditelji i mi volimo onakve kakvi jesu, poštujemo, prihvaćamo njihove želje i potrebe te im tako pomažemo da izrastu u sretne i zadovoljne ljude.

U povezivanju roditelja i vrtića želimo biti što transparentniji, informirati roditelje o svemu što se u vrtiću događa, poticati ih da sudjeluju u kreiranju programa. Roditelji često od odgojitelja traže stručnu pomoć, što je znak da stječu sve više povjerenja u naše stručno znanje i sposobnosti.

U ljetnom periodu nije bilo nikakvih problema. Početkom lipnja su provedene ankete o nekorištenju usluga dječjeg vrtića tijekom ljeta te se je prema tim rezultatima organizirao godišnji odmor odgojitelja na način da je u periodu veće dolaznosti djece (prva polovica srpnja i kraj kolovoza) radio veći broj odgojitelja. S druge strane, u periodu manje prisutnosti djece (kraj srpnja i prva polovica kolovoza) godišnji odmor je koristio veći broj odgojitelja. Na taj način smo izbjegli veliki broj djece po skupinama. U odnosu na ankete, tjedna dolaznost djece tijekom srpnja i kolovoza je bila manja za 10-ak djece ili više, ali nikada veća u odnosu na ankete. Ankete su pomogle i kod racionalnog planiranja jelovnika, nabave namirnica i pripreme hrane.

# **2.** **USTROJSTVO RADA**

# **2.1.** **Programi Dječjeg vrtića Bubamara**

* Redovni cjelodnevni (10–satni) program
* Program predškole -kraći program predškole za djecu koja nisu polaznici vrtića
* Program igraonice – za djecu koja nisu polaznici vrtića
* Program rada s potencijalno darovitom djecom
* Alternativni odgojno – obrazovni program prema koncepciji Marije Montessori za djecu mješovite vrtićke skupine od 3 do 6 godina

Primarni program provodio se u pet vrtićkih dobnih skupina– mlađoj, srednjoj, starijoj I., starijoj II. skupini te mješovitoj skupini prema koncepciji Marije Montessori i tri jasličke skupine.

Tablica 1. Odgojno - obrazovne skupine

|  |  |  |
| --- | --- | --- |
| **Vrtić** | Mlađa skupina | 23 djece |
| Srednja skupina | 17 djece |
| Starija I. skupina | 24 djece |
| Starija II. Skupina | 26 djece |
| Mješovita Montessori skupina | 21 djece |
| **Jaslice** | Mlađa skupina | 13 djece |
| Starija skupina | 20 djece |
| Mješovita skupina | 16 djece |
| **Ukupno** |  | **160 djece** |

Tablica 2. Podaci o djelatnicima

|  |  |  |  |
| --- | --- | --- | --- |
| PODACI O DJELATNICIMA | | | |
| ZAPOSLENICI PO STRUKTURAMA | | BROJ IZVRŠITELJA | UGOVORENO RADNO VRIJEME (TJEDNO SATI) |
| 1. | Ravnateljica | 1 | 40 |
| 2. | Psihologinja | 1 | 40 |
| 3. | Logopetkinja | 1 | 40 |
| 4. | Zdravstveni voditelj | 1 | 20 do 10.4.2024., 40 od 11.4.2024. |
| 5. | Odgojiteljice | 17 | 40 |
| 6. | Pomoćnici za djecu s teškoćama | 2 + 1 | 40 + 20 |
| 7. | Računovodstveni referent | 1 | 40 |
| 8. | Voditeljica računovodstva | 1 | 40 |
| 9. | Glavna kuharica | 1 | 40 |
| 10. | Pomoćna kuharica | 1 | 40 |
| 11. | Spremačice | 3 | 40 |
| 12. | Domar | 1 | 40 |

# 

# **2.2.** **Pripravnici i studenti**

Tijekom rujna su dvije odgojiteljice pripravnice započele svoj pripravnički staž. Obje su odgojiteljice pripravnice odradile sve zadaće iz programa stažiranja te održale svaka po tri ogledne aktivnosti. Također su i članovi Povjerenstva za stažiranje odradili sve planirano s odgojiteljicama pripravnicama. S jednom je odgojiteljicom pripravnicom tijekom srpnja 2024. godine sklopljen Sporazumni raskid Ugovora o radu te će ona posljednjih mjesec i pol pripravništva odraditi u drugom vrtiću.

Stručna praksa studenata ranog i predškolskog odgoja i obrazovanja (njih 3) realizirana je tijekom ožujka, travnja, svibnja i lipnja 2024. godine.

# **2.3.** **Organizacija rada i radno vrijeme**

U prizemlju objekta boravila su djeca vrtićkog uzrasta raspoređena u pet dobnih skupina i polaznici predškole. Program igraonice se ove odgojno – obrazovne godine nije odvijao.

Na katu su boravila djeca jasličkog uzrasta u tri dobne skupine.

Sva djeca koja su koristila usluge vrtića i jaslica su s područja Grada Donja Stubica.

Ustrojstvo rada vrtića i jaslica vremenski je bilo usklađeno s radnim vremenom i potrebama roditelja.

Rad se odvijao svakodnevno (osim subote i nedjelje) od 5,30 –15,30 sati, a do 17,00 sati je bio organiziran produženi boravak djece - dežurstvo.

U pet vrtićkih skupina radilo je 10 odgojitelja, a u jaslicama 6 odgojitelja. U jednoj skupini su radila dva pomoćnika za djecu s teškoćama na puno radno vrijeme, a u jednoj skupini jedan pomoćnik na pola radnog vremena.

Program predškole u Dječjem vrtiću (jedna grupa) provodio je odgojitelj zaposlen na neodređeno vrijeme za obavljanje poslova u programu predškole za djecu koja ne pohađaju vrtić i igraonicu. Zbog malog broja djece, a samim time i neisplativosti, djeca koja spadaju u područne škole Vučak i Lepa Ves program predškole su pohađala također u vrtiću.

# **3.** **MATERIJALNI UVJETI**

Za kvalitetu rada ustanove područje prostorno - materijalnih i tehničkih uvjeta rada je od velike važnosti. Na življenje i učenje djece, ali i odraslih, utječe svaka intervencija u prostoru koja može osnažiti, ali i osiromašiti proces učenja. Sam objekt dječjeg vrtića u kojem borave djeca jasličkog i vrtićkog uzrasta u potpunosti odgovara svojoj namjeni. Vanjski i unutarnji prostor lijepo je uređen za boravak djece i djelatnika. Unutarnji prostor sadrži osam prostorija za boravak djece, odgovarajući sanitarni prostor za djecu i osoblje, dvoranu za tjelesnu i zdravstvenu kulturu, blagovaonicu, kuhinju i poslovni prostor (računovodstvo, ravnateljica, psiholog, zdravstveni voditelj i logoped).

Osim unutarnjeg prostora, vanjski čine zelene površine ispred ustanove koje su lijepo uređene i zasađene cvijećem, velika terasa i vanjsko igralište.

Redovito su izvršavani popravci polica, stolova i stolica, sprava na igralištu.

Velika pažnja je posvećena uređenju unutarnjeg prostora za igru i boravak djece. Naglasak je stavljen na opremanje prostora bogatstvom materijala u kojemu će dijete izraziti svoj simbolički izričaj te biti u interakciji s prostorom. S tim ciljem, odgojitelji i stručni tim propituju i promišljaju, te izražavaju potrebe za opremanjem skupina.

U obogaćenom i poticajnom okruženju djeci se nude brojne mogućnosti eksperimentiranja, istraživanja, stjecanja i provjeravanja novih spoznaja. Namještaj je prilagođen uzrastu i sigurnosti djece uz mogućnost mijenjanja njegove namjene i kombiniranja u razne forme.

U želji da vrtić bude mjesto smislenog i kvalitetnog življenja, učenja i razvoja djece prostor je koncipiran kao radionica za istraživanje i mjesto za grupno i individualno stjecanje novih znanja. Stoga smo djeci omogućili svakodnevno aktivno bavljenje mnogobrojnim aktivnostima, istraživanje, manipuliranje, eksperimentiranje s različitim predmetima, materijalima, te aktivno sudjelovanje u životno - praktičnim aktivnostima. Djeca uče putem materijala za realizaciju programa za rad s djecom i didaktike. U vrtiću su se redovito vršili pregledi od strane zaštite na radu, kao i sanitarni pregledi, protupožarni aparati redovito su se pregledavali, a kutije s prvom pomoći redovito su se nadopunjavale.

Tijekom ljetnih mjeseci okrečene su sobe dnevnog boravka djece te garderoba i hodnici prema potrebi, a prije ljetnih mjeseci su servisirani svi klima uređaji.

Dopunili smo vrtićku knjižnicu novim slikovnicama, kao i stručnom literaturom potrebnom odgojiteljima za rad i stručno usavršavanje.

Za kuhinju je nabavljen ručni mikser Bosch u vrijednosti 19,89 EUR, žlice u vrijednosti 82,50 EUR te tri posude s poklopcem u vrijednosti 49,97 EUR.

Od Stolarije Rusan nabavljena je prematalica za stariju jasličku skupinu u vrijednosti 522,60 EUR.

Nabavljeni su garderobni ormari za odgojitelje i spremačice koji su nedostajali u vrijednosti od 4.170,00 kn.

Za ured logopeda nabavljen je poličar s tri police, 2 viseća ormara i zidna polica sve u vrijednosti 168,31 EUR.

Nabavljen je mali hladnjak za potrebe djelatnika u vrijednosti 190,26 EUR.

Nabavljena su dva računala za stručnog suradnika psihologa i voditeljicu računovodstva u vrijednosti 2.625,00 EUR.

Nabavljeni su klima uređaji za tri ureda stručnih suradnika u vrijednosti 2.974,00 EUR.

Nabavljen je uredski namještaj za računovodstvo i stolice za ured ravnatelja u vrijednosti 546,80 EUR.

Nabavljeno je programsko rješenje web platforma za objavu isplata proračunskog korinika u vrijednosti 1.500,00 EUR.

Nabavljen je bušač za kutove i rupe Heyda u vrijednosti 14,22 EUR, plastifikator A4 Lunar u vrijednosti 65,43 EUR i rezač papira A4 Fusio u vrijednosti 61,76 EUR za potrebe izrade Montessori poticaja, ali i za korištenje ostalim odgojiteljima i stručnim suradnicima.

Firma Energoatest izvršila je redovita ispitivanja hidranata, kotlovnice, zaštite na radu.

Firma Tuttoluxo izvršila je redoviti servis i zamjenu dotrajalih dijelova pročišćivača vode.

Uz raznovrsna didaktička sredstva i pomagala u suradnji s roditeljima prikupljali smo pedagoški neoblikovane materijale za rad i igru i njima gotovo svakodnevno dopunjavali sobe dnevnog boravka.

Zagorska razvojna agencija donirala je slikovnice / bojanke i drvene bojice za djecu od tri godine do polaska u školu koje su nastale kroz njihov projekt CRO-SI-SAFE, a koje su vezane za postupanje u opasnostima, katastrofama i masovnim nesrećama.

Od strane STUB-KLUBA iz Donje Stubice vrtiću su donirane drvene žardinjere u koje smo posadili povrće i cvijeće. Također i hotel za kukce te drveni stolovi i klupe za djecu za igralište. Puno su pomogli i u prenamjeni starog sudopera koji sada ima novu namjenu za igru vodom. Za to posebnu zahvalu upućujemo Zvonimiru Babiću.

Odgojitelji su u suradnji s roditeljima tijekom godine zahvaljujući donacijama raznog oblikovanog i neoblikovanog materijala opremali formirane centre aktivnosti u svojim skupinama.

U prethodnoj odgojno – obrazovnoj godini 2022./2023. osnivač Grad Donja Stubica se javio na Poziv za prijavu projekata usmjerenih na poboljšanje materijalnih uvjeta u dječjim vrtićima u 2023. godini prijavivši uređenje i opremanje našeg vrtićkog igrališta koje je bilo u lošem stanju te nedovoljno sigurno za boravak djece. Polovica igrališta je time uređena u jesen 2023. godine. Grad je ponovio prijavu i ponovno prošao na natječaju te je u srpnju 2024. godine uređena i druga polovica dječjeg igrališta. Time je igralište u potpunosti obnovljeno i sigurno za djecu.

# **4.** **NJEGA I SKRB ZA TJELESNI RAST I ZDRAVLJE DJECE**

Pripremajući Godišnji plan za 2023./2024. identificirana su područja na kojima kao ustanova zajedničkim snagama želimo djelovati s ciljem unaprjeđenja zdravstvene zaštite i zdravstvenog odgoja djece. Prema tome utvrdili smo dva područja od posebnog interesa djelovanja izvan već uobičajenog rada na procesu prilagodbe. Spomenuta područja su: Samozaštita djece u izvanrednim situacijama, Unaprjeđivanje zaštite zdravlja zubi i prevencija karijesa. Za ostvarivanje zadaća i ciljeva iz oba područja bila je nužna suradnja gotovo svih profila radnika u ustanovi unatoč tome što su primarne zadaće planirale i provodile odgojiteljice u suradnji sa zdravstvenom voditeljem.

# **4.1. Valorizacija područja od posebnog interesa**

# **4.1.1. Samozaštita djece u izvanrednim situacijama**

Valorizirajući postignuća na ovom području rada kroz rasprave s djecom, aktivnosti sa zagonetkama i vježbom evakuacije i spašavanja zaključujemo da djeca srednjih i starijih vrtićkih skupina u skladu s postavljenim ciljevima znaju prepoznati izvanredne situacije poput poplave, požara, potresa, jakog vjetra koji raznosi predmete, opasnosti jakih hladnoća. Djeca su upoznata s postupcima koji se provode u tim situacijama kako bi se njih zaštitilo te razumiju potrebu za evakuacijom iz vrtića. Odnosno kako je to ponekad važnije od igre, objedovanja te da u tim situacijama nije bitno izlaziš li van iz vrtića bos ili recimo bez jakne ako je hladnije. Djeca su kroz dogovorene aktivnosti upoznata s osnovnim postupcima pružanja prve pomoći te kako mogu sami sebi pomoći (staviti flaster, hladiti opeklinu, zvati upomoć umjesto snažnog plakanja s ciljem da se dozove odrasla osoba, slijediti upute odraslih).

Kroz aktivnosti djeca su upoznata sa žurnim službama koje su posjetili ili su djelatnici služba posjetili vrtić. Imali su priliku vidjeti vozila i predmete u njima koji se redovito koriste i s kojom svrhom te kako žurne službe funkcioniranju u slučaju evakuacije i spašavanja s obzirom da su iste sudjelovale u organiziranoj vježbi evakuacije i spašavanja.

# **4.1.2. Unaprjeđivanje zaštite zdravlja zubi i prevencija karijesa**

Primarna zadaća na ovom području bilo je razvijanje svijesti kod djece o važnosti njihovog sudjelovanja u održavanju oralnog zdravlja. Ne samo kroz činjenicu da je nužno prati zube već koliko je važno samostalno o tome voditi brigu. Pod tim podrazumijevamo da dijete samo za sebe promišlja kada i zašto će oprati svoje zube za vrijeme boravka u vrtiću te se taj proces ne odvija kao grupna aktivnost nego je cilj individualizacija. Takav pristup omogućio je djeci više vremena da kvalitetnije provode osobnu higijenu usta te da lakše brinu o čistoći svojih četkica i čašica za pranje zubi. Analizirajući stanje četkica i čašica zajedno s djecom u nekoliko navrata kroz godinu zaključujemo kako je velika većina djece usvojila ideju o tome koliko je njihova uključenost u brigu o tom priboru važna. Što se može potvrditi izuzetnom razlikom u održavanju čistoće pribora početkom ljeta u odnosu na zimski period. Uz to se značajno povećao broj djece koja samoinicijativno prepoznaju potrebu za zamjenom starih četkica uslijed istrošenosti ili ne mogućnosti da ih sami dovoljno dobro očiste.

Unatoč tome što je cilj bio prvenstveno namijenjen starijim odgojnim skupinama, aktivnosti usmjerene na zaštitu oralnog zdravlja provele su se u svim vrtićkim skupinama. Njihovo prilagođavanje kod djece mlađeg uzrasta odličan je preduvjet za nastavak zdravstvenog odgoja u tim skupinama sljedeće pedagoške godine.

# **4.2. Opći zadaci zdravstvene zaštite i njege djece**

Dječji vrtić je stvarao i održavao potrebne preduvjete za očuvanje i unaprjeđenje zdravlja i tjelesnog razvoja sustavnim praćenjem rasta i razvoja djece kroz liste za praćenje razvoja, antropometrijska mjerenja.

Poduzimale su se preventivne mjere za smanjenje pojave zaraznih bolesti i prevenciju ozljeda prema standardnim obrascima postupanja te specifičnim mjerama u skladu s uputama HZZJZ-a kod pojave specifičnih bolesti koje se izuzetno lako šire u dječjoj populaciji, a mogu imati značajnije komplikacije.

Prije polaska u dječji vrtić, za svu novoupisanu djecu prikupljene su potvrde o obavljenom sistematskom pregledu djeteta te u situaciji gdje roditelj potrebni dokument nije posjedovao kod prvog dolaska, odgođen je početak prilagodbe sukladno odredbama zakona, a s ciljem zaštite zdravlja djece koje borave u kolektivu.

Status procijepljenost se sukladno obaveznom kalendaru cijepljenja provjerio jednom tokom godine za svu upisanu djecu.

Trijaža djece kod dolaska u dječji vrtić doživjela je nenamjerna odstupanja te smo radili na jačanju sustava komunikacije kako bi se izbjegle takve situacije koje se primarno dogode kod prihvata djece na jutarnjem dežurstvu. Proces trijaže kod dolaska olakšan nam je u zadnjoj trećini pedagoške godine s prijelazom zdravstvenog voditelja na puno radno vrijeme i svakodnevnom prisutnošću.

Kako bismo stvorili okruženje u kojem će se djeca osjećati sigurnima i zaštićenima, sustavno smo radili na prepoznavanju i uklanjanju opasnosti iz unutarnjeg i vanjskog prostora, na kontroli i podršci provođenja mjera osobne higijene djece, provedena je interna edukacija odgojiteljica i nestručnih zamjena o pravilima i postupcima pružanja prve pomoći djeci te smo radili na analizi i unaprjeđenju sanitarno-higijenskih uvjeta i mjera koje se provode.

Prostorije su se redovito provjetravale kako bi se mikroklimatski uvjeti držali na što je moguće optimalnijoj razini što je u nekolicini slučajeva nailazilo na negodovanje roditelja djece zbog čega se djelovalo prema roditeljima putem letaka i obavijesti.

Prehrambeni standardi su unaprijeđeni u odnosu na prethodnu godinu te smo osigurali veću raznolikost jela koju djeca žele konzumirati. Postepenim uvođenjem namirnica kontinuirano idemo uzlaznim putem prema onome što je idealna standardizirana prehrana za djecu predškolske dobi. Zadovoljstvo roditelja te njihova razmišljanja o stanju prehrane u dječjem vrtiću prikupili smo digitalnom anketom kroz koju su roditelji dali do znanja kako su poprilično zadovoljni.

Ciljane tjelesne aktivnosti su se provodile svakodnevno što je vidljivo i na listi korištenja dvorane.

# **5. ODGOJNO- OBRAZOVNI RAD**

Provođenjem Protokola za vrednovanje i samovrednovanje odgojno-obrazovnog rada u 2023./2024. godini izdvojili smo područja koja smatramo izazovnima i važnima, a odnose se na kvalitetu i principe rada cijele ustanove. Analizom dobivenih podataka odredili smo globalne ciljeve koje proizlaze iz istaknutih i važnih tema te smo primjenom digitalne ankete zajednički postigli dogovor o globalnim ciljevima na razini ustanove koji su se trebali odraziti u planiranju rada svakog djelatnika. Pri formiranju globalnih ciljeva vodili smo se uvjerenjem da svi uključeni u odgojno-obrazovni proces imaju mogućnost doprinosa formiranju i ostvarivanju zajedničke vizije ustanove i njenog smjera razvoja usklađivanjem vlastitog djelovanja u odgojno-obrazovnom radu sa zajedničkom vizijom svih djelatnika. Svi odgojno-obrazovni djelatnici su digitalnom anketom informirani o tri globalna cilja koja su odabrana za ovu godinu te su naveli vlastite razvojne ciljeve, strategiju rada te koje mjerljive pokazatelje će koristit za valorizaciju. Krajem odgojno- obrazovne godine digitalnim protokolom za samovrednovanje odgojno-obrazovnog rada te na Odgojiteljskom vijeću reflektirali smo način provedbe globalnih ciljeva te vrednovali individualni doprinos u njihovom ostvarenju.

# **5.1. Valorizacija globalnih ciljeva**

Prioritetna područja za unapređenje odgojno-obrazovnog rada u 2023./2024. godini bila su:

1. Unaprjeđenje kulture ustanove, suradnja i timski rad

2. Razvoj komunikacijskih vještina u svrhu kvalitetnije suradnje s roditeljima

**Globalni cilj 1: Unapređenje kulture ustanove - rad na komunikaciji, suradnji i timskom radu**

|  |  |
| --- | --- |
| Ciljevi | 1. Podizanje kulture vrtića i demokratskog okruženja stvaranjem uvjeta za ostvarivanje recipročne komunikacije svih sudionika odgojno-obrazovnoga procesa. 2. Rad na partnerskom i suradničkom odnosu odgojitelja te odgojitelja sa stručnim suradnicima kao modela kvalitetne komunikacije i međusobne suradnje. 3. Postizanje primjereno i odgovorno distribuirane moći u vrtiću. 4. Poticanje refleksivne prakse. 5. Poboljšanje socijalnog okruženja vrtića - razvoj i unapređenje komunikacije odraslih i djece. 6. Poboljšanje socijalnog okruženja vrtića - razvoj i unapređenje komunikacije djece međusobno. |
| Strategije rada | 1. Zajednička odluka o načinu provođenja timskih sastanaka - definiranje mjesta, vremena, sudionika i prioritetnih tema, naglasak na pozitivnoj komunikaciji. 2. Timski sastanci za djecu s teškoćama i provođenje zajedničkih individualnih razgovora s roditeljima. 3. Timski sastanci s osnovnom školom u svrhu osiguravanja kontinuiteta u odgoju i obrazovanju te podrška u multidisciplinarnom kreiranju funkcionalnog odgojno-obrazovnog plana za djecu školske obveznike. 4. Zajedničko definiranje prakticiranja refleksije na rad: dobrovoljno/obvezno, vrijeme, mjesto, sudionici. 5. Edukacija - sudjelovanje na stručnim seminarima, suradnja sa stručnim suradnicima i zdravstvenim voditeljem, suradnja s odgojiteljima kroz razmjenu savjeta, individualni razgovori s roditeljima. 6. Svakodnevnim vlastitim primjerom te naglašavanjem emocionalnih i socijalnih kompetencija u situacijskim poticajima osigurati poštivanje tuđe autonomije, poticanje timskog rada i međusobne suradnje (poticati ostvarenje dječjih ideja i potaknuti ih na zajedničko ostvarivanje istih). Provođenje više društvenih igara u skupini te aktivnosti koje promiču kulturu ponašanja. Poticanje preuzimanja inicijative, zauzimanja za sebe i odgovornog ponašanje prema sebi i drugima. |
| Mjerljivi pokazatelji ostvarenja ciljeva | 1. Broj održanih sastanaka, zapisnici, unutarnje vrednovanje - zadovoljstva suradnjom. 2. Unutarnje vrednovanje - zadovoljstvo komunikacijom i timskim radom, zapisnici sastanaka. 3. Unutarnje vrednovanje - zadovoljstvo vođenjem vrtića, zajedničkom vizijom i sudjelovanjem u donošenju odluka. 4. Bilješke, unutarnje vrednovanje - zadovoljstvo suradnje. 5. Zapisnici s individualnih razgovora, zapisnik sa seminara, potvrde sa stručnih seminara. 6. Dokumentiranje razvojnih zadaća - tromjesečna valorizacija odgojno-obrazovnog rada, svakodnevna opservacija i bilježenje ponašanja djeteta, liste praćenja razvoja djece. |
| Vrijeme provedbe | Kontinuirano tijekom godine |
| Odgovorne osobe | 1. Svi djelatnici 2. Stručni suradnici, odgojitelji, ravnateljica 3. Svi djelatnici 4. Stručni suradnici, odgojitelji, ravnateljica 5. Svi djelatnici 6. Svi djelatnici |

**Valorizacija prvog globalnog cilja:**

Na odgojiteljskom vijeću te u anketi samovrednovanja odgojiteljice su se izjasnile da su zadovoljne brojem i kvalitetom sastanak timske suradnje te da žele njihov nastavka i u sljedećoj pedagoškoj godini. Održano je 86 sastanaka timske suradnje (stručni tim ili stručni suradnici s odgojiteljem jedne skupine), 10 sastanaka na kojima je uz stručne suradnike i/ili ravnateljicu nazočila cijela jutarnja smjena odgojitelja te 7 sastanaka koje je vodio zdravstveni voditelj s nekoliko odgojiteljica. Zapisnici sastanaka timske suradnje vode se na na dijeljenom Google dokumentu kako bi svi uključeni mogli sudjelovati u njegovom kreiranju i valorizaciji. Zapisnici su temelj definiranja odgovornih osoba za provedbu određene zadaće te valorizaciju ciljeva definiranih na prethodnom sastanku. Unutarnjim vrednovanjem na kraju pedagoške godine korištenjem digitalne ankete velika većina kolegica je procijenila unapređenje kulture ustanove radom na komunikaciji, suradnji i timskom radu kao vrlo dobro ili odlično realiziran (84,5 %). Većina djelatnika (više od 80%) zadovoljna je suradnjom sa svim kategorijama zaposlenika Grafikon obrasca odgovora. Naslov pitanja: Koliko uspješnim procjenjujem realizaciju  Globalnog cilja br.1 
"Unapređenje kulture ustanove - rad na komunikaciji, suradnji i timskom radu"
. Broj odgovora: 19 odgovora.u vrtiću.

Kao prijedlozi za unapređenje ističu se nastavak strukturiranih sastanaka prema ranije

najavljenom rasporedu kao i ove godine te više zajedničkih aktivnosti (kao što je bilo ovogodišnje oslikavanje prostora vrtića).

Održavani su zajednički sastanci odgojitelja i stručnih suradnika s roditeljima djece s dodatnim potrebama prema potrebi i zajednički donesenoj odluci o potrebi održavanja takvog sastanka. Zajednički sastanci održani su s roditeljima sve djece kojoj je predložena odgoda upisa u prvi razred.

Održana su dva sastanka sa djelatnicima osnovne škole pri kojima su razmijenjene opće informacije o spremnosti ovogodišnjih školskih obveznika za polazak u školu te prilagodbi djece upisane prošle godine u prvi razred.

Unutar vrtića je stručna suradnica logopetkinja održala dvije edukacije (u 4 termina) na temu rane pismenosti i jednu edukaciju (u dva termina) na temu komunikacijskih vještina te zdravstveni voditelj edukaciju o prvoj pomoći (u 7 termina).

Odgojno-obrazovni rad se dokumentirao vođenjem propisane pedagoške dokumentacije, a individualne osobine djeteta razvojnim listama i refleksijom na sastancima timske suradnje uz pripadajuće zapisnike. Krajem pedagoške godine se na sastanku stručnog tima definirao način praćenja dječjeg razvoja čime se teži većem individualnom praćenju svakog pojedinog djeteta u sljedećoj pedagoškoj godini.

**Globalni cilj 2: Razvoj komunikacijskih vještina u svrhu kvalitetnije suradnje s roditeljima**

|  |  |
| --- | --- |
| Ciljevi | 1. Poboljšanje kvalitete partnerskog odnosa s roditeljima. 2. Edukacija i informiranje roditelja. 3. Multidisciplinarni pristup u rješavanju izazovnih i konfliktnih situacija. 4. Poboljšanje kvalitete komunikacije s roditeljima. 5. Poboljšanje vidljivosti odgojno-obrazovnog rada u zajednici. 6. Poboljšanje informiranosti roditelja i poticanje na aktivno kreiranje odgojno-obrazovne politike ustanove. |
| Strategije rada | 1. Uključivanje roditelja u praćenje i kreiranje odgojno-obrazovnog rada: održavanje roditeljskih sastanaka, individualnih razgovora, uključivanje roditelja u rad skupine kroz radionice, pobuđivanje interesa i djelovanje na aktivnom uključivanju roditelja u sudjelovanju u radu odgojne skupine, češće izvještavanje o radu skupine kroz prikaz aktivnosti i dječjih radova u ¨kutiću za roditelje¨, svakodnevno prenošenje informacija roditeljima o djeci, korištenje Viber platforme za razmjenu bitnih informacija, organiziranje zajedničkih druženja, poticanje roditelja na boravak u odgojnoj skupini, organiziranje zajedničkih izleta. 2. Edukacija roditelja o temama od posebnog značaja za dječji razvoj (na primjer, štetnosti korištenja mobilnih uređaja kod djece predškolske dobi), podrška i edukacija roditeljima u područjima koje sami definiraju kao izazovna (na primjer, podrška roditeljima u procesu odvikavanja djece od pelena). 3. Provođenje multidisciplinarnih individualnih razgovora za djecu s teškoćama u razvoju; izrada Protokola o postupanju djelatnika u procesu inkluzije u svrhu jedinstvenog i multidisciplinarnog pristupa djetetu s teškoćama s ciljem ostvarenja prava i dobrobiti djeteta. 4. Holistički pristup poboljšanju socijalnog okruženja i kulture vrtića te nužnost rada na kvaliteti komunikacije na svim relacijama kako bi postigli konačnu dobrobit za dijete - razvijanje kvalitetnih socijalnih kompetencija: njegovanje kvalitetne i prihvaćajuće komunikacije s roditeljima, prihvaćanje različitosti mišljenja i djelovanja, poštivanje dogovorenih pravila komunikacije (na društvenim mrežama, komunikacijskim aplikacijama, u vrtiću). 5. Poboljšanje dostupnosti informacija roditeljima i široj zajednici - vođenje komunikacije kanalima koji odgovaraju roditelju (oglasne ploče, Viber grupe, Class Dojo aplikacija, internetska stranica, Facebook stranica), predstavljanje odgojno-obrazovnog rada na društvenim mrežama i u medijima. 6. Informiranje roditelja o vođenju vrtića, upravnim tijelima i njihovim odlukama (na primjer, informiranje roditelja o odlukama upravnog vijeća) te mogućnosti sudjelovanja (upućivanje na predstavnika u upravnom vijeću). |
| Mjerljivi pokazatelji ostvarenja ciljeva | Dokumentiranje suradnje, anketa zadovoljstva roditelja, broj roditelja uključenih u rad, odaziv na sastanke i radionice, bilješke s refleksije i samorefleksije, broj pratitelja na društvenim mrežama, broj individualnih razgovora. |
| Vrijeme provedbe | Kontinuirano tijekom godine. |
| Odgovorne osobe | Svi djelatnici. |

**Valorizacija drugog globalnog cilja:**

Velika većina odgojitelja (84,2%) smatra globalni cilj ˝Razvoj komunikacijskih vještina u svrhu kvalitetnije suradnje s roditeljima˝ vrlo dobro ili odlično realiziran.

Grafikon obrasca odgovora. Naslov pitanja: Koliko uspješnim procjenjujem realizaciju  Globalnog cilja br.2 
"Razvoj komunikacijskih vještina u svrhu kvalitetnije suradnje s roditeljima". Broj odgovora: 19 odgovora.

Ove godine se velika pažnja posvetila provedbi većeg broja individualnih razgovora s roditeljima. Postavljen je minimum od 1 razgovora sa svakim roditeljem godišnje, ali većina kolegica je održala i više razgovora.

Svi odgojno-obrazovni djelatnici međusobno su razmjenjivali zapažanja o djetetu na sastancima timske suradnje, a neki razgovori su se održali i zajednički, čime je roditelj dobio potpunu i jedinstvenu (ujednačenu) informaciju o razvoju djeteta.


Osim individualnih razgovora provodili su se i roditeljski sastanci s temama koje su odgojitelji procijenili kao prioritetne te u svrhu informiranja roditelja o odgojno-obrazovnom radu. Dio roditeljskih sastanak održan je u suradnji odgojitelja i stručnih suradnika (priprema za školu, ekranizam, odgojni stilovi) za više skupina u jednom terminu čime je osigurana veća dolaznost na sastanke. Krajem godine definiran je novi individualni način praćenja djeteta koji će zamijeniti razvojne liste (koje će ostati samo vodilja u promatranju djeteta) te će pružiti detaljniji pregled djetetovog razvoja te bolju osnovu za komuniciranje o djetetu s roditeljima, ali i odgojno-obrazovnim djelatnicima.

Odgojitelji su na početku godine imali mogućnost odabrati način komunikacije s roditeljima. Izabran je Viber kao sredstvo koje je najpristupačnije roditeljima. Tim putem su roditelji dobivali važne i hitne informacije te bolji uvid u odgojno-obrazovni rad. Kutići obitelji na panou svake skupine sadržavali su informacije o odgojno-obrazovnim ciljevima, fotografije iz procesa te dječje likovne radove.

Prikupljene su adrese elektroničke pošte roditelja te se koriste kao službeni pismeni način komunikacije.

Logopetkinja je provela edukaciju za odgojitelje o komunikacijskim vještinama na inetrstručnom aktivu te se nove vještine primjenjuju i na komunikaciju s roditeljima. Odgojitelji su tijekom godine koristili razne formalne i neformalne oblike edukacije na temu komunikacijskih vještina (webinari, TEDx video zapisi, usavršavanje unutar ustanove, konzultacije sa stručnim suradnicima).

Anketom zadovoljstva roditelja dobiveni su podaci koji ukazuju na visoko zadovoljstvo komunikacijom. Analizom opisnih odgovora može se zaključiti da roditelji žele više interakcija s odgojiteljima (individualnih razgovora, roditeljskih sastanaka, neformalnih druženja).



# **5.2. Valorizacija odgojno-obrazovnog rada**

Planiranje odgojno-obrazovnoga procesa bilo je usmjereno na promišljanje dobrobiti i načina na koji se ona može ostvariti, a ne na parcijalne ciljeve, tj. područja i sadržaje učenja, nezavisno od individualnih značajki svakog djeteta. Vrtić je cjelina u kojoj međusobne interakcije svih sudionika i okoline tvore jedinstvenu konstelaciju koja bi trebala stvoriti okruženje u kojem se postiže uzajamna dobrobit, napredak i razvoj svih sudionika. Postizanje ciljeva temelji se na shvaćanju djeteta, ali i svakog bića u našem okruženju, kao cjelovitog bića te prihvaćanju integrirane prirode njegova učenja u organizaciji odgojno-obrazovnoga procesa u vrtiću.

U odgojno-obrazovnom radu vodili smo se suvremenom paradigmom odgoja koja podrazumijeva stvaranje okruženja u kojem dijete ima priliku ostvarivati interakcije s drugom djecom i odraslima njegujući vrijednosti tolerancije, odgovornosti, autonomije, znanja i kreativnosti. Budući da suvremena odgojna paradigma polazi od činjenice da planiranje odgojno-obrazovnog procesa ne može biti strogo strukturirano te je usmjereno na dijete i njegovu dobrobit, zadaće su se ostvarile odabirom različitih sadržaja koji nisu strogo planirani, već se njihov odabir temelji na interesu i inicijativi djece uz poštivanje individualnog razvoja pojedinog djeteta. Pristup djetetu koji njegujemo je integriran, podložan promjenama te poticajan za dječju spoznaju.

# **5.3. Programi odgojno-obrazovnog rada**

|  |  |  |
| --- | --- | --- |
| 1. | Redoviti 10-satni program |  |
| 2. | Alternativni program prema načelima Montessori pedagogije |  |
| 2. | Program predškole |  |
| 3. | Program rada s potencijalno darovitom djecom |  |
| 4. | Program igraonice |  |
| 5. | Sigurnosno i zaštitno-preventivni program | 5.1. CAP program |
| 5.2. Zaštita dostojanstva radnika i zaštita od diskriminacije |
| 5.3. Protokoli postupanja |
| 6. | Radionice tradicijskog stvaralaštva | 6.1. Male vezilje |
| 6.2. Folklor |

# **5.3.1. Redoviti 10-satni program**

Redovni program je cjeloviti razvojni program odgoja i obrazovanja djece u dobi od navršene prve godine života do polaska u školu. U njegovoj provedbi vodili smo se osnovnim zadaćama iz svih razvojnih područja koje su bile osnova u planiranju i provedbi aktivnosti za djecu te cjelovitom odgojno-obrazovnom radu.

**Realizirane opće zadaće i sadržaji:**

* osiguravanje uvjeta za optimalan rast i razvoj djece kontinuiranim obogaćivanjem materijalog okruženja kroz praćenje interesa djece te emocionalnog okruženja zadovoljavanjem tjelesnih i psiholoških potreba djece;
* promoviranje i poticanje partnerstva s roditeljima;
* obogaćivanje poticajnog okruženja putem različitih dodatnih sadržaja iz područja umjetničkog izražavanja (projekti);
* osnaživanje djece u zalaganju i obrani dječjih prava putem CAP programa - radionica za prevenciju zlostavljanja djece;
* osnaživanje kompetencija stručnih djelatnika putem odabranih tema stručnog usavršavanja na individualnoj i razini ustanove u cjelini;

promoviranje i provedba inkluzivne prakse u dječjem vrtiću;

* osiguravanja optimalnih uvjeta razvoja kroz materijalni okoliš koji okružuje dijete (prostor, predmete, igračke, mogućnost kretanja prostorom i baratanja predmetima, poticajne prizore, slike, zbivanja, zvukove, glazbu i govor odraslog);
* osiguravanje optimalnih uvjeta razvoja kroz socijalnu okolinu (nazočnost, dostupnost i reaktivnost odrasle osobe, emocionalne odnose, komunikaciju);
* stvaranje suradničkog ozračja u odgojno – obrazovnoj ustanovi;
* poticanje cjelokupnog djetetovog razvoja kroz igru i razne djetetu prilagođene aktivnosti;
* stvaranje fleksibilnog ozračja koje je prilagođeno konkretnim potrebama, mogućnostima i interesima djece;
* osvješćivanje roditelja na njihovo pravo i odgovornosti u odgoju i obrazovanju njihove djece, poticanje obostrane komunikacije i stvaranje povjerenja.

**Realizirane osnovne zadaće i sadržaji iz područja tjelesnog i motoričkog razvoja:**

* usavršavanje prirodnih oblika kretanja, razvijanje pokretljivosti, pravilnog tjelesnog držanje, koordinacije pokreta, preciznosti u kretanju, ravnoteže, snage, brzine, fleksibilnosti i izdržljivosti kroz svakodnevno provođenje tjelesnih aktivnosti te raznih pokretnih igara;
* poticanje usvajanja higijensko – zdravstvenih navika kod djece te samostalnosti i neovisnost u zadovoljavanju potreba te brizi za sebe i osobne stvari;
* osiguravanje sigurnog prostora za kretanje bez zabrana i opasnih zapreka te raznolikog terena;
* poticanje djece na aktivno i samostalno sudjelovanje u aktivnostima kako bi dolazili do novih spoznaja bez neposredne pomoći odrasle osobe, stvaranje uvjeta za samostalnu aktivnost te omogućavanje dostupnosti sigurnih predmeta kojima dijete barata;
* poštovanje i zadovoljavanje individualne potrebe djece (naročito u jaslicama) – posebice u adaptacijskom periodu, izmjeni odmora i aktivnosti, prehrane;
* uvažavanje i zadovoljavanje različitost dječjih potreba za odmorom – primjereno i prilagođeno korištenje vremena dnevnog odmora;
* usavršavanje fleksibilnog konzumiranja obroka vodeći računa o individualnoj različitosti kod djece pri količini i vrsti konzumiranja hrane te o usavršavanju samoposluživanja, čistoće, kulture prehrane;
* konstantno usavršavanje kulturno-higijenskih navika – briga o sebi;
* jačanje imunološkog sustava i djelovanje na očuvanje zdravlja djece (boravak i igre na zraku, tjelesno vježbanje, primjereno odijevanje);
* osiguravanje sigurnosti djece uz razvijanje i usavršavanje dječje sposobnosti samozaštite (koordinacija pokreta, manipulativne sposobnosti).

**Realizirane osnovne zadaće i sadržaji iz područja socio-emocionalnog razvoja i razvoja ličnosti:**

* poticanje djece na međusobno druženje, suradnju, pomaganje, poštivanje pravila i dogovora važnih u igri, radu, aktivnostima i odnosima;
* poticanje razvoja pozitivnih stavova i odnosa prema sebi, drugima, okolini;
* osiguravanje aktivnosti u kojima dijete vidi rezultat svoga djelovanja i doživljava vlastitu sposobnost i kompetentnost;
* poticanje razvoja emocionalne kompetencije kod djece (prepoznavanje emocija, imenovanje, razumijevanje i iskazivanje);
* poštovanje i omogućavanje potrebe djeteta da se u igri emocionalno rastereti, rješavajući svoja unutrašnja stanja te potrebe da se povremeno osami u svojoj igri i aktivnostima.
* djelovanje na zadovoljenje psiholoških potreba djece omogućavajući razvoj osjećaja sigurnosti i samopouzdanja u djece (posebice u period prilagodbe);
* razvijanje fleksibilnost unutar odgojno obrazovnog procesa odgojne skupine podržavajući individualitet svakog djeteta i roditelja te bogatom ponudom poticaja za aktivnosti djece prema dječjim potrebama i interesima;
* djelovanje na razvoj pozitivne slike o sebi i na razvoju humanističkih i suradničkih odnosa poštujući dječje interese i uvažavanje različitosti – učenje potrebnih životnih vještina uz samopotvrđivanje na pozitivan, prihvatljiv, zdrav i nerizičan način;
* njegovanje humanih odnosa i kvalitetne komunikacije.

**Realizirane osnovne zadaće i sadržaji iz područja spoznajnog razvoja:**

* korištenjem svakodnevnih situacija i stvaranjem poticajnog okruženja buditi kod djece interes i radoznalost za pojave u okolini, biljni i životinjski svijet, aktivnosti i rad ljudi, obogaćivati dječja iskustva, proširivati postojeća znanja;
* nuđenje raznovrsnog materijala te didaktičkih sredstava i igra kojima će dijete poticati razvoj pažnje, pamćenja, mišljenja, samostalno rješavati problemske situacije;
* poticanje razvoja socijalne percepcije - prepoznavanje posljedica vlastitog djelovanja na druge, predviđanje ponašanja drugih;
* poticanje pozitivnih stavova i odnosa prema okolini;
* poticanje djeteta na samostalno namjerno opažajno – praktično spoznavanje i istraživanje okoline te osjetljivost na detalje;
* omogućavanje opažanja okoline svim osjetilnim putovima kako bi konkretne opažaje dijete moglo kombinirati sa svojim iskustvima i predodžbama;
* poticanje razvoja pažnje i pamćenja povećavajući motivaciju djeteta smislenošću i zanimljivošću materijala re povezivanjem s postojećim iskustvom djeteta;
* poticanje senzibilizacije osjeta putem otkrivanja osobina, funkcija i odnosa;
* zadovoljavanje dječje radoznalosti i bogaćenje doživljaja svijeta bogatom poticajnom sredinom te raznolikošću sadržaja i aktivnosti;
* podržavanje i njegovanje prirodne radoznalosti djeteta za vlastitu osobu i sve što ga okružuje;
* obogaćivanje dječje spoznaje;
* poticanje konstruktivnih načina rješavanja problema;
* razvijanje dječje pažnje, koncentracije i mišljenja uz poticajno samootkrivanje i samoučenje rješavanjem djetetu bliskih i dostupnih problema na njima svojstven način;
* zadovoljavanje dječjeg interesa za pisane znakove;
* djelovanje na senzibilizaciji djece za narodne običaje i kulturnu baštinu;
* djelovanje na razvoj i unapređivanje ekološke osjetljivosti djece – briga o okolini.

**Realizirane osnovne zadaće i sadržaji iz područja komunikacije i stvaralaštva:**

* omogućavanje socijalnih kontakata s djecom i odraslima, uz stvaranje situacija i prilika u kojima će dijete što više govoriti i izražavati se;
* poticanje ispravnog izgovora dobrim govornim modelom, modeliranjem dječjih grešaka višestrukim ponavljanjem ispravnog izgovora te obazrivo i nježno ispravljanje izgovora;
* razvijanje ekspresivnog i receptivnog rječnika prvenstveno kroz povećanu upotrebu manjeg broja riječi koje su djeci nepoznate intenzivno u kraćem periodu i kroz više situacija;
* razvijanje ekspresivnog i receptivnog jezika izlaganjem djece većem broju jezičnih formi (pisani jezik, razgovorni jezik, stručni jezik) te stvaranjem situacija u kojima dijete mora verbalno voditi i održavati komunikaciju da bi postiglo svoj cilj;
* razvijanje komunikacijski vještina izlaganjem djece raznim situacijama, vođenjem u verbalnom rješavanju sukoba vodeći računa da dijete, bez obzira na razinu jezika i govora, neverbalnim sredstvima ostvaruje sve komunikacijske funkcije s okolinom (kao postavljanje pitanja, izražavanje mišljenja, opisivanje, imenovanje, pozdravljanje i slično);
* razvijanje govornih, jezičnih i komunikacijskih vještina u skladu s dobi djeteta vodeći računa o značajnije boljim receptivnim vještinama (razumijevanje) od ekspresivnih (proizvodnja) u svim područjima;
* obogaćivanje dječje okoline pisanim sadržajima; slikovnice, knjige, časopisi, natpisi
* poticanje maštovitosti i kreativnost u dječjem izražavanju;
* poticanje dječjeg slobodnog izražavanja svojih potreba, interesa i impresija preoblikovanjem sredine i korištenjem materijala i poticaja;
* razvijanje i zadovoljavanje dječjeg interesa za pisanom komunikacijom;
* djelovanje na usvajanje i obogaćivanje svih oblika komunikacije i izražavanja kod djece bogatstvom prirodnih, društvenih i umjetničkih sadržaja u cilju osobnog unapređenja i unapređenja međuljudskih odnosa;
* razvijanje i usavršavanje likovne sposobnosti i likovnog stvaralaštva djece;
* njegovanje suradnje i stvaralaštva.

Tablica 3. Projekti

|  |  |  |
| --- | --- | --- |
| NAZIV PROJEKTA | ODGOJNA SKUPINA | OPIS PROJEKTA |
| Manipuliranje likovnim materijalima | Mješovita jaslička skupina Jagodice | Ciljevi:  -Upoznavanje djece s raznovrsnošću likovnih materijala te njihovom upotrebom  -Probuditi dječju znatiželju za kreativnim izražavanjem  -Poticati samostalnost i samopouzdanje  Zadaće:  -Uočavanje, imenovanje i razlikovanje osnovnih boja te upoznavanje s miješanjem boja  -Razvoj taktilnog-vizualnog osjetila, razvoj motorike  -Razvoj osjećaja za prostorno ograničenje u likovnom izražavanju (papir, kartonski tuljac, kutija, prirodnine kao sredstvo stvaranja, bojanje i lijepljenje unutar zadanih linija)  -Poticanje kreativnosti i osjećaja samostalnosti djeteta  -Upoznavanje djeteta sa svrhom materijala i njihovom funkcijom u likovnom izrazu ( ljepilo, mazivost tempere, trag drvenih boja, pastela, rezanje škarama...)  -Spoznaja da oblici imaju trag i spoznaja o vlastitom tijelu (tuljci, pucketajuća folija, borove grančice, otisak dlana, stopala...)  -Razvoj osjeta i opisa – aktivnosti modeliranja - plastelin, glinamol i slano tijesto  -Produbljivanje koncentracije i pažnje  -Poticanje suradnje i zajedničkog dijeljenja likovnih materijala  -Razvoj fine motorike  -Poticanje pravilnog korištenja likovnih materijala (držanje kista, bojica, pastela...)  Aktivnosti:  -Istraživanje i manipuliranje temperom  -Manipuliranje plastelinom – kukci i linije  -Trganje i lijepljenje livadnog bilja na selotep (predložak srca)  -Lijepljene komadića papir na pre-ložak visibabe – mozaik  -Bojanje tuljaca – deblo stabla  -Lijepljenje vate na predložak čizme – Sveti Nikola  -Bojanje kutije temperom – torta za centar kuhinje  -Otisak prstiju po liniji (pahuljica) – tempera  -Lijepljenje kolaž papira na predložak maske – mozaik  -Manipuliranje lijepilom u stiku – lijepljenje trakica na predložak kućice („Tri praščića“)  -Otisak lego kockica temperom na predložak kućice ( „Tri praščića“)  -Otiskivanje smrekine grančice – tempera  -Otisak role papira temperom (klaun)  -Manipuliranje drvofix ljepilom – lijepljenje papira/ukrasa na predložak kape  -Bojanje leda temperom – istraživanje topivosti i mazivosti boje  -Bojanje kartonske kutije od jaja – „Vrlo gladna gusjenica“  -Lijepljenje grančica i vate drvofixom – drveće zimi  -Otiskivanje različitih oblika kartonskim tuljcima – krug, trokut, kvadrat  -Rezanje škaricama i trganje kolaž papira, lijepljenje – motiv leda  -Bojanje božićnog drvca  -Izrada božićnih ukrasa od glinamola – otiskivanje modlica- sušenje- ukrašavanje temperom i šljokicama  Tijek projekta:  Djeca su svakodnevno pokazivala interes u samostalnim likovnim aktivnostima gdje su tražili da bojaju bojicama. Kako bi se potaknuo interes za drugim likovnim tehnikama, djeci smo nudili i upoznavali ih s drugim likovnim materijalima. Obilježavali smo važnije datume, pratili promjene u prirodi, istraživali životinje, emocije, linije i oblike...Likovnim aktivnostima smo razvijali kreativnost, strpljivost, pažnju, suradnju s drugom djecom u grupim radovima, likovni senzibilitet, mišiće ruke, šake i prstiju. Usvajali smo pojmove primarnih/osnovnih boja i upoznavali se s miješanjem boja. Uz boje smo istraživali i linije i oblike. Djecu smo pitali: ”Kakve sve linije mogu biti?”, „Koje oblike poznajete?“ Pa smo shvatili da linije mogu biti ravne, valovite, debele, tanke…Oblici mogu biti krug, trokut...,pa smo ih takve i radili plastelinom, bojicama, olovkom, flomasterima, temperom, na papiru, na podu.  Kroz životno-praktične i radne aktivnosti poticali smo djecu da vode brigu o materijalima potrebnima za likovne aktivnosti. Pri završetku svake aktivnosti zajedno smo čistili naše stolove, brinuli o stavljanju poklopaca na flomastere i ljepila, pokupili smo sve papire s poda. Svakim danom isprobavali smo nove likovne tehnike i postajali sve bolji, koncentriraniji i samopouzdaniji. |
| Vuk u priči | Mlađa vrtićka skupina Točkice | CILJEVI:  -upoznavanje djece s pričama i bajkama te poticanje njihovog senzibiliteta za slikovnicu i priču  ZADACI:  -poticati razvoj govora i bogaćenje rječnika  -poticati razvoj pamćenja, mišljenja i zaključivanja  -poticati razvoj mašte, uživljavanje u ulogu drugoga putem igre i dramatizacije  -poticati razumijevanje socijalnih odnos, prihvaćanje pravila ponašanja, dobra i zla, pravde i nepravde  -razvijati kod djece potrebu za čuvanjem slikovnica, pospremanje nakon korištenja  -razvijati finu motoriku šake i koordinaciju u baratanju predmetima  -razvijati kod djeteta ljubav prema životinjama  AKTIVNOSTI:  GOVORNE AKTIVNOSTI:  -pričamo priče-” Vuk i sedam kozlića”,” Vuk i tri praščića”, “Crvenkapica”  -dramatizacija priča koje smo čitali  -prepričavanje priče uz pomoć sličica ili aplikacija  LIKOVNE AKTIVNOSTI:  -crtanje olovkom- vuk, likovi iz priče  -izrada kućica od špatula, sijena i “cigle”  -izrada velike kućice za igru i bojanje kućice temperom  -ukrašavanje kućice kolaž papirom  -crtanje flomasterima, bojicama- likovi iz priče “Crvenkapica”  -modeliranje tijestom u boji- kolačići za bakicu  STOLNO-MANIPULATIVNE AKTIVNOSTI:  -slagalice sa likovima iz priče  -upari jednake likove, kućice  -složi prema veličini likove iz priče  -izbaci uljeza- prepoznavanje likova iz priče  RAZVOJ FINE MOTORIKE  -provlačenje konca kroz rupice na kućicama ili odjeći likova iz priče  -zakopčavanje gumba na odjeći crvenkapice  -nizanje i ljepljenje kamenčića, kukuruza po crti- oblik kućice  -3D labirint  RAZVOJ VJEŠTINE GRAFOMOTORIKE:  -pronađi put, piši briši zadaci  TJELESNE AKTIVNOSTI:  -pokretna igra- “Vuk i kozlići”  -mali poligon - “Pronađimo svoju kućicu”  ISTRAŽIVAČKE AKTIVNOSTI:  -eksperiment- pušemo u kamenčić, drvenu špatulu i sijeno  SPOZNAJNE AKTIVNOSTI:  -upoznajemo vuka kao životinju- radimo plakat o vuku- čime se hrani, gdje živi  -gledamo video: Kako živi vuk?  -Kako se glasa vuk?- audio materijali  ŽIVOTNO-PRAKTIČNE AKTIVNOSTI:  -pečemo kokice i organiziramo malo kino u našoj sobi, crtani film “Vuk i tri praščića”  -pripremamo kolačiće za “bakicu” u dogovoru sa kuharicom |
| Zdravi zubi | Mlađa vrtićka skupina Točkice | CILJEVI: osvijestiti kod djece važnost pranja zubi i zdrave prehrane  ZADACI:  -razvijati kod djeteta svijest o važnosti redovite higijene zubiju  -poticati kod djece interes za zdravu prehranu i isprobavanje novih zdravih namirnica  -poticati svijest o važnosti redovitog posjeta zubaru  AKTIVNOSTI:  GOVORNE AKTIVNOSTI:  -pričamo priču “Gric i Grec”  -pjesmica:” Šubi- dubi”  -dramatizacija plošnim lutkama-” Zdrav i bolestan Zub”  -kratka dramska improvizacija zdravstvenog voditelja- “ Stonogu boli zub”  LIKOVNE AKTIVNOSTI.  -crtanje flomasterima- četkica za zube  -otisci temperom- zub  -izrada modela zuba od plastelina  IGRA ULOGA:  -” U posjetu zubaru”  SPOZNAJNE AKTIVNOSTI:  -eksperiment sa izrezanim zubima na jabuci  -izrada plakata - zdravi i bolesni zub  -posjet zdravstvenog voditelja u skupinu - razgovor: zašto je važno prati zube?  PRAKTIČNE AKTIVNOSTI.  -zubalo od kartona-pravilno pranje zubiju, upotreba konca za zube |
| Promet | Srednja vrtićka skupina Srčeka | CILJEVI:  -usvajanje i poštivanje pravila ponašanja u prometu  -stjecanje osnovnih znanja o prometu te osposobljavanje djece za lakše snalaženje u svojoj okolini u kojoj je promet sastavni dio  ZADAĆE:  -zadovoljiti dječji interes za promet  -poticati djecu na spoznaju o njihovoj aktivnoj ulozi u prometu  -upoznavanje osnovnih prometnih pravila  -upoznati razne vrste prometnih sredstava  -upoznati najčešće prometne znakove i njihovo značenje  -razvoj dječje kompetencije – usvajanje poželjnog ponašanja u prometu  -razvoj pozitivnih stavova prema sebi i drugima – utjecanje na vlastitu i tuđu sigurnost u prometu  -razvoj prostorne percepcije – snalaženje i orijentacija u prometu  -razvoj operativnog mišljenja – stvaranje pojmova i razumijevanje simbola na prometnoj signalizaciji  -razvoj govornih vještina bogaćenje dječjeg rječnika usvajanjem novih pojmova  Aktivnosti izražavanja i stvaranja:  -crtanje prometnih znakova i prometnih sredstava, točkalice,  -izrada automobila od kartonskih kutija,  -izrada semafora od kartona za jaja  Umjetničke aktivnosti:  -pjesmica „Poštujte naše znakove“,  -CD „Prometna priča“,  -predstava „Crvenkapica u prometu“,  -recitacija „Semafor“  Istraživačko-spoznajne aktivnosti:  -plakat prometnih znakova - usvajanje značenja; grupiranje prometnih znakova prema geometrijskim oblicima  -prometna sredstva – razvrstavanje slika ( kopneni, zračni, morski ), niz boja i smjerova  -igre: sudoku, zbrajalice  -radni zadaci: grafomotoričke vježbe, spajalice, labirint  -posjeta policiji  -šetnje – usvajanje pravila ponašanja u prometu  Raznovrsne ige:  -stolno – manipulativne igre: puzzle prometni znakovi, djeca u prometu; memory prometni znakovi i prijevozna sredstva; križić – kružić; slagalice s dijelovima ceste  -igre slovima – slaganje riječi prema predlošcima  -igre s pravilima: sigurni u prometu, tko će prije nacrtati semafor  -igre građenja: prometna sredstva, grad  -pokretna igra „Semafor“ |
| Zanimanja | Srednja vrtićka skupina Srčeka | CILJEVI:  -Približiti djeci i proširiti spoznaje o društvenoj sredini, životu i radu ljudi, postojanju različitih vrsta zanimanja i o njihovoj međusobnoj povezanosti  -Upoznati glavna obilježja pojedinih zanimanja  ZADAĆE:  -Razvijati djetetovu svijest o važnosti određenog zanimanja  -Razvijati sposobnosti uočavanja odnosa i veza među ljudima  -Razvijanje i promicanje pozitivnih vrijednosti, učenje o poštivanju različitosti  -Poticati radoznalost djece prema određenim zanimanjima  -Usvajanje novih znanja, obogaćivanje iskustava  -Usvajati vrijednosti i doprinos različitih zanimanja i poslova, povezivati poslove s njihovim značenjem za osobni život i zajednicu  -Razvijanje i usavršavanje govornih i komunikacijskih vještina  AKTIVNOSTI:  Istraživačko-spoznajne aktivnosti:  -Prezentacije zanimanja:  Odgojitelj - posjet jedne mame koja im je izradila i donijela razne igre  Krojačica - boravak spremačice u skupini, šivanje na šivačoj mašini  Medicinski tehničar - boravak zdravstvenog voditelja u skupini, razgovor na temu zdravlja  Patronažna sestra - oralna higijena  Vatrogasac - posjeta vatrogasaca, evakuacijska vježba, razgledavanje vatrogasnog kamiona i opreme, razgovor  Policajac - posjeta policijskoj postaji, razgledavanje prostorija i vozila, razgovor, dobivanje reflektirajućih narukvica i plakata s prometnim znakovima  Zagonetke – odgonetke  Aktivnosti izražavanja i stvaranja:  -Crtanje – što ću biti kad odrastem  -Bojanke, točkalice  -Rezanje, lijepljenje – liječnička torba i pribor, tkanine  -Šivanje gumba  -Mali majstori – zabijanje čavala    Umjetničke aktivnosti:  -Slikovnice o zanimanjima  -Brojalice, pjesmice  -Igre s pjevanjem: „Kako se što radi“, „Došla majka s kolodvora“  Raznovrsne igre:  -Stolno manipulativne igre: memory, puzzle, spajalice (zanimanje – alat)  -Igre slovima – slaganje riječi prema predlošcima  -Simboličke igre |
| Pas | Montessori mješovita vrtićka skupina Lavići | Ciljevi: detaljnije upoznavanje s djeci najpoznatijom životinjom tj. psom provedbom raznovrsnih aktivnosti  Zadaće: tjelesni i psihomotorni razvoj (usavršavanje grafomotorike i fine motorike šake i ruku crtanjem pasa i pisanjem njihovih imena, socio-emocionalni i razvoj ličnosti (samostalnost i sloboda odabira aktivnosti, materijala i suigrača, poticanje jačanja emocionalnih veza na relacijama dijete-dijete, dijete-skupina, dijete-odgojitelj, poticanje vedre i ugodne atmosfere izborom raznolikih materijala, jačanje osjećaja pripadnosti i stvaranje pozitivne slike o sebi), spoznajni razvoj (stjecanje novih iskustava, pojmova i spoznaja o životu pasa, unapređenje taktilne, vizualne i slušne percepcije, unapređenje predmatematičkih i jezičnih sposobnosti uz uključeno vršnjačko poučavanje), govor, komunikacija, izražavanje i stvaralaštvo (upoznavanje s raznovrsnim likovnim i drugim tehnikama te unapređenje glazbenog stvaralaštva)  Aktivnosti:  Vježbe prema Montessori načelima:  Vježbe iz područja samostalnosti: stavljanje ogrlice i uzice na pasa, češljanje dlake psu, prenošenje pincetom pseće hrane, ulijevanje vode psu- briga o psu  Vježbe iz područja osjetilnosti: uparivanje slika i sjene, stereognestičke vrećice, uočavanje razlike u veličini psa, uočavanje razlike u pasminama  Vježbe iz područja matematike: uparivanje brojka od 1 do 10 sa psećim kolačićima, uparivanje brojka od 1 do 5 sa psima, uparivanje brojka od 1 do 10 sa brojkom psa na slici  Vježbe iz područja kozmičkog odgoja: labirint, pseće stanište, životni vijek psa  Vježbe iz područja jezika: knjižica za čitanje- pas, davanje naredba, knjižice za imenovanje dijelova psa, knjižica za prepoznavanje početnog slova u imenu tijela psa |
| Životinje Australije | Montessori mješovita vrtićka skupina Lavići | Ciljevi: upoznavanje kontinenta i životinja Australije provedbom raznovrsnih aktivnosti  Zadaće: tjelesni i psihomotorni razvoj (unapređenje preciznosti i fine motorike prilikom postavljanja kamenčića na predložak kopnenog tajpana te uparivanje kvačica s predloškom odgovarajućeg broja, unapređenje koordinacije cijelog tijela prilikom kretanja na sceni i zajedničkog plesa u sklopu završne svečanosti odgojno-obrazovne skupine), socio-emocionalni razvoj i razvoj ličnosti (unapređenje samostalnosti i donošenja odluka u odabiru poticaja, materijala i suigrača u aktivnostima, unapređenje pozitivne slike o sebi i jačanje samopouzdanja uspješnim izvršenjem zadataka, unapređenje prirodnog dječjeg potencijala za ispitivanjem, istraživanjem i promišljanjem), spoznajni razvoj (unapređenje taktilne percepcije - ponajviše u igri kukuruznom krupicom i životinjama, unapređenje prostorne percepcije prilikom dramatizacije, stjecanje iskustava i spoznaja o prirodnim staništima i drugim specifičnostima australskih životinja aktivnim sudjelovanjem i bilježenjem, unapređenje pozornosti, koncentracije i pamćenja prilikom stolno-manipulativnih aktivnosti koje uključuju slova i brojeve, unapređenje operativnog mišljenja kroz uspoređivanje, grupiranje, pridruživanje i razvrstavanje), govor, komunikacija, izražavanje i stvaralaštvo (obogaćivanje rječnika usvajanjem novih pojmova, unapređenje slušanja i razumijevanja u interakciji s vršnjacima, unapređenje vještina čitanja i pisanja kroz aktivnosti uparivanja kartica fotografija s nazivima te pisanja prema predlošku, unapređenje sposobnosti vizualno-likovne komunikacije izražavanjem različitim likovnim sredstvima i materijalima)  Aktivnosti:  Vježbe prema Montessori načelima:  Vježbe iz područja samostalnosti: šivanje po tkanini, prolijevanje vode iz vrča u zdjelicu, prenošenje pincetom kamenčića na zmiju, čišćenje prirode  Vježbe iz područja osjetilnosti: uparivanje tragova životinja sa tragovima od brusnog papira, uparivanje životinja i staništa, traženje životinja Australije u posudi sa kukuruznom krupicom  Vježbe iz područja matematike: pisanje brojka prema predlošku od 1 do 10 u kukuruznoj krupici sa kamenčićima, uparivanje brojka od 1 do 10 sa grančicama, uparivanje brojka od 1 do 5 sa životinjama Australije  Vježbe iz područja kozmičkog odgoja: zemlja, zrak, voda- nizanje životinja koje žive na određenom staništu, likovna aktivnost – kontinent Australija, fotografije životinja Australije- oblikovanje slike po brojevima,  završna svečanost u sklopu koje je svakom djetetu dodijeljena uloga jedne australske životinje  Vježbe iz područja jezika: knjižica za čitanje- Australija, knjižice za imenovanje životinja Australije, knjižica za prepoznavanje početnog slova u odrednicama Australije, pisanje životinja Australije |
| Švedska | Montessori mješovita vrtićka skupina Lavići | Ciljevi: upoznavanje države Švedske provedbom raznovrsnih aktivnosti  Zadaće: tjelesni i psihomotorni razvoj (unapređenje fine motorike pisanjem prema predlošcima, unapređenje okulomotorne koordinacije slaganjem drvenih kocaka oslikanih švedskom zastavom), socio-emocionalni i razvoj ličnosti (unapređenje pozitivne slike o sebi uspješnošću u izvedbi aktivnosti te unapređenje suradničkog rada), spoznajni razvoj (stjecanje spoznaja o državi Švedskoj i njezinim obilježjima), govor, komunikacija, izražavanje i stvaralaštvo (proširivanje spoznaja uparivanjem fotografija s nazivima, unapređenje slušne percepcije slušanjem kompozicija najpoznatijih švedskih autora te unapređenje različitih oblika izražavanja)  Aktivnosti:  Vježbe prema Montessori načelima:  Vježbe iz područja samostalnosti: mazanje kruha sa džemom od borovnice, čišćenje i laštenje skija, obuvanje pancerica, izrada zobenog mlijeka  Vježbe iz područja osjetilnosti: uočavanje razlike u mirisu; bočice s mirisom, uparivanje riba prema boji, slaganje kocka na sliku zastave države Švedske, okusi Švedske hrane  Vježbe iz područja matematike: uparivanje brojka od 1 do 10 sa oblutcima zastava Švedske, uparivanje brojka od 1 do 10 sa osobama Kraljevske Švedske obitelji sa kvačicama, brojke od 1 do 5, put prema hrani  Vježbe iz područja kozmičkog odgoja: likovna aktivnost polarna svjetlost, likovna aktivnost zastava Švedske, aktivnost uparivanje ljepota Švedske prema predlošku, skijanje- slalom, veleslalom, superveleslalom, plakat znamenitosti Švedske  Vježbe iz područja jezika: knjižica za čitanje- Švedska, knjižice za imenovanje Švedskih znamenitosti, knjižica za prepoznavanje početnog slova u odrednicama Švedske |
| Emocije kod Gumbeka | Starija vrtićka skupina Gumbeki | CILJ:  Spoznavanje osnovnih emocija, razvoj reglacije i kontrole emocija te uspostava emocionalne stabilnosti  RAZVOJ PROJEKTA  Projekt je potaknut u suradnji sa stručnim timom , vezano uz dijete koje ne priča.  Prikupljanje slikovnica na temu emocija, oformiti centar emocija, izraditi razne poticaje.  AKTIVNOSTI TIJEOM PROJEKTA  Raznovrsne igre , razgovori uz slikovnice, izradili plakat emocija, kako se osjećaš?, razne likovne aktivnosti na temu emocija, čitanje priča, razni radni listovi, memory, puzzle, bingo, mirna igra sa kamenčićima, sortiranje kuglica po boji i emociji, emocije u obiteljsko dramskom centru, istraživačke aktivnosti sa bojom i emocijom, posjet psihologinje u skupini, razgovor sa njom . Oformili centar emocija. Putem ovih aktivnosti djeca su se upoznala se svojim emocijama, onim koja su ugodna i ona koja su neugodna te smo potaknule dijete koje ne priča da više komunicira govorom kao i tijelom. Upoznali smo da i samo pokretima možemo vidjeti emociju na našim licima. |
| Bazga | Starija vrtićka skupina Gumbeki | Cilj:  -upoznati djecu sa blagodatima prirode koja se nalazi oko nas  -poticati životno-radne aktivnosti  RAZVOJ PROJEKTA  Stalnim šetnjama po okolici grada zapazili smo drvo bazge, privukao nas je njezin miris, pa smo odlučili napraviti sok i čaj .  AKTIVNOSTI TIJEKOM PROJEKTA  Pisanje recepta, prikupljanje bazge sa roditeljima, djeca i roditelji ,istraživanje cvijet bazge povećalom, trganje grančica, crtanje olovkom cvijet bazge, napraviti sok i staviti sušiti bazgu za čaj. Podijeliti sok skupinama u vrtiću. Ponuditi sok roditeljima na radionici. Istraživačke aktivnosti , promatranje sušenje cvijeta bazge. |
| Vrt u DV BUBAMARA | Starija vrtićka skupina Gumbeki | Cilj projekta :  Uključivanje djece u istraživanje tradicijskog vrta zbog stvaranja pozitivnih navika i stavova o važnosti zdrave prehrane  Razvoj projekta  Prikupljanje raznih enciklopedija biljaka, knjige o uzgoju biljaka, slike biljaka.  Prikupljanje sjemena iz vrta i kupovina sjemenja, čišćenje gredica, uređivanje zemljom, sadnja sjemenja.  Promatranje rasta biljke, njegovanje biljaka, zalijevanje, plijevljenje, vezanje, trganje…  Aktivnosti tijekom projekta  Djeca su stjecala dragocjena iskustva neposrednim istraživanjem u prirodi, zapažanjem, uspoređivanjem, isprobavanjem rada sa sjemenkama i biljkama. Upoznali važna obilježja povrća i cvijeća, razvijali pozitivne navike i znanje o važnosti zdrave prehrane. Učili o zdravoj prehrani i njezinoj važnosti za zdravlje. Spoznavali smo vještine korištenja vrtnog alata, uz sve to puno boravili na zraku, igrali se, radili, pisali, slikali. Na taj način razvijali smo kod djece pozitivan stav o prirodi i tradiciji koju smo naslijedili. Ostvarili smo cilj i uredili organski vrt bogat začinskim biljem, povrćem i cvijećem. Posjetila nas i televizija koja nam je uslikala vrt i stavila u projekt Najljepši vrtovi Hrvatske.  Projekt se nastavlja i dalje. |
| Šuma | Starija vrtićka skupina Loptice | CILJEVI:  -pobuditi ljubav prema prirodi i okolišu  -upoznavanje šume kroz četiri godišnja doba  -uočavanje promjena koje se događaju (padanje lišća, boja, izgled drveća, šumski plodovi)  -zadovoljavanje potreba za dječjim kretanjem i boravkom na svježem zraku ZADAĆE:  -upoznavanje s raznovrsnim biljnim svijetom  -stjecanje spoznaje o drveću našeg kraja  -upoznati dijelove drveća  -razvijati dječju maštu i kreativnost  -usvajanje znanja o ekologiji i ekološkoj osviještenosti AKTIVNOSTI:  UMJETNIČKE AKTIVNOSTI  -priče/slikovnice: “Šuma Striborova”, “Pismo šumi”, “Pismo iz Zelengrada”, “San o šumi”, “Kako je šuma dobila most”, “Veseli život u medinoj šumi”, “Dom usred šume”  -pjesme: “Šuma šumi”, “Š kao šuma”, “Proljeće u šumi”, “Šumska pjesma”  -igrokazi: “Šumski maskenbal”, “Jesenska svečanost”  -slikopriče: “Šumski put”  ISTRAŽIVAČKO - SPOZNAJNE AKTIVNOSTI  -uređenje centra priroda; sakupljanje prirodnina  -promatranje i istraživanje godova na drvetu; povećalo  -istraživanje šume; posjet obližnjoj šumi  -promatranje i istraživanje kore drveta, mahovine, lišća; povećalo  -osluškivanje šuštanja lišća, vjetra, pjeva ptica  AKTIVNOSTI RAZVOJNOG IZRAŽAVANJA I STVARANJA  -drvo prijateljstva; otisak dlana uz grane  -izrada drveća; grane, veliki kartonski tuljci  -crtanje godova, češera; olovka  -izrada stabla dobrih djela  -slikanje stabla u sva četiri godišnja doba; tempera  -izrada gospođe “Jesenko”; kolaž papir, tempera, lišće  -modeliranje šume; plastelin  -bojanje češera; ukrasi za Božić  RAZNOVRSNE IGRE  -razvrstavanje lišća, kore drveta  -pecanje žireva, kestena, lišća  -pokrivaljke sa čepovima  -memory, puzzle, osmosmjerke, labirint |
| Brojevi | Starija vrtićka skupina Loptice | CILJEVI:  -Pobuditi dječju znatiželju za matematikom  -Usvojiti osnovne matematičke pojmove  -Rješavanje raznih matematičkih problema  -Poticati pozitivnu emociju učenjem kroz igru ZADAĆE:  -Razvijanje sposobnosti za samostalni rad  -Stjecanje spoznaje o brojevima, geometriji, mjerenju  -Stjecanje spoznaje o predmatematičkim vještinama (odnosi predmeta, odnosi u prostoru) AKTIVNOSTI:  UMJETNIČKE AKTIVNOSTI  -priče/slikovnice: “Zapetljana priča”, “Briga o brojevima”, “Uspavani brojevi”  -pjesme: “Deset ljutih gusara”  -recitacije: “Dani u tjednu”, “M kao matematika”  -igrokazi: “Veseli brojevi”, “Mala matematika”  -slikopriča: “Tužna jedinica”  ISTRAŽIVAČKO - SPOZNAJNE AKTIVNOSTI  -uređenje matematičkog centra  -promatranje i istraživanje knjiga iz matematike za 1.razred osnovne škole  -istraživanje odnosa u prostoru (unutra – van, gore – dole, ispod – iznad)  -istraživanje odnosa predmeta (veće – manje, lako – teško)  AKTIVNOSTI RAZVOJNOG IZRAŽAVANJA I STVARANJA  -izrada sata – brojevi do 12  -izrada novca od kartona – brojevi do 20  -modeliranje brojeva iz plastelina  -modeliranje brojeva pomoću čupave žice  RAZNOVRSNE IGRE  -kuglana; zbrajanje vrijednosti pogotka čunja određene boje  -igra školice; brojevi do 8  -društvene igre; šah, uno, čovječe ne ljuti se, bingo  -pokretna igra “Tko će prije”  -igra “Domino” – brojevi do 20  -pokrivaljke, labirint, puzzle, memory  -radni listovi – “piši - briši”  DRUŠTVENE I DRUŠTVENO ZABAVNE AKTIVNOSTI  -Posjet školi |

Tablica 4. Aktivnosti

|  |  |
| --- | --- |
| NAZIV AKTIVNOSTI / MJESEC PROVEDBE | OPIS AKTIVNOSTI |
| RUJAN, LISTOPAD, STUDENI |  |
| 22.9.2023. Pregradske dječje berbarije | Djeca starije vrtićke skupine, njih 9-ero sudjelovala je u Pregradi na Pregradskim dječjim berbarijama. |
| 2.10.2023. Dan starijih osoba | Povodom obilježavanja Dana starijih osoba, folklorna skupina našeg vrtića nastupila je u Parku Jure Stubičanca u Donjoj Stubici. |
| 9.10.2023. Edukacijske radionice | U suradnji sa Zavodom za javno zdravstvo Krapinsko - zagorske županije u vrtiću su održane edukacijske radionice o važnosti smanjenog unosa soli i zdravlju srca. Radionice su obuhvatile dvije edukativne igre, “Slušam svoje tijelo” i “Trgovina zdrave hrane” te interaktivno predavanje “Manje soli - više zdravlja”. Radionice su provele Bojana Mahmutović, dr. med., spec. epidemiologije i Anita Borošak - Tadić, dipl.san.ing. |
| 18.10.2023. Predstava | U vrtiću je gostovalo kazalište Produkcija Z. Za svu vrtićku djecu izveli su predstavu “Av, av, avantura”. |
| 18.10.2023. Dan zahvalnosti za plodove zemlje | U vrtiću smo obilježili Dan zahvalnosti za plodove zemlje. Roditelji su s djecom ispekli razna peciva, kruh i kolače i donijeli ih u vrtić. Zahvaljujemo svim roditeljima na suradnji. |
| 30.10.2023. Posjet banci | Predškolarci našeg vrtića posjetili su banku u Donjoj Stubici zahvaljujući suradnji s našim roditeljem. Djeca su razgledala banku i upoznala se s poslom bankara. Zahvaljujemo gđi. Humljak na suradnji. |
| 13.11.2023. Obnova igrališta, I. faza | Obnovljena je polovica dječjeg igrališta u našem vrtiću. Maknute su stare sprave i postavljene nove s pripadajućim antistres podlogama. |
| PROSINAC, SIJEČANJ, VELJAČA |  |
| 15.12.2023. Predstava | Dramska skupina našeg vrtića za sve je vrtićance pripremila i izvela predstavu “Djevojčica i Krampus”. Predstava nosi poruku o prijateljstvu i važnosti pomaganja i opraštanja. |
| 16.12.2024. Božićna bajka | Starije skupine našeg vrtića s prigodnim programom nastupile su na Božićnoj bajci u Donjoj Stubice u organizaciji Turističke zajednice. Vrtić je također imao svoj štand s ukrasima koje su izradila djeca, roditelji i odgojitelji. |
| 5.2.2024. Izložba | U OŠ Zlatar Bistrica održana je izložba radova na temu “Sigurnost u prometu” na kojoj je izložen i rad naše starije vrtićke skupine Loptice. Izložbi je prisustvovalo 7-ero djece iz skupine. |
| 12.2.2024. Suradnja s autoškolom | U suradnji s Oro Autoškolom, instruktorica Matea posjetila je naš vrtić i razgovara s djecom o sigurnosti i pravilima u prometu. |
| 21.2.2024. Donacija | Na našu zamolbu, primili smo donaciju kartona iz firme Valoviti papir Dunapack d.o.o. Zahvaljujemo im na vrijednoj i korisnoj donaciji. |
| 27.2.2024. Kino | Starija djeca našeg vrtića te djeca iz Programa predškole su posjetili CineStar Z Centar u Zagrebu i pogledali animirani film “Vau vau zvijezda”. |
| 29.2.2024. Izložba | Ponovljena je izložba “Sigurnost u prometu” u Donjoj Stubici. Otvorenju izložbe prisustvovala su djeca iz skupina Gumbeki i Srčeka. |
| OŽUJAK, TRAVANJ, SVIBANJ |  |
| 20.3.2024. Svjetski dan oralnog zdravlja | Povodom Svjetskog dana oralnog zdravlja posjetila nas je patronažna sestra Danijela Ljubić i za sve petogodišnjake u vrtiću održala predavanje/radionicu na temu oralnog zdravlja. |
| 22.3.2024. Kino | Starija djeca našeg vrtića posjetila su kino u Mariji Bistrici i pogledala animirani film “Mavka - čuvarica šume”. |
| 27.3.2024. Uskrsni sajam | U vrtiću je organiziran uskrsni sajam na kojem su izložene prigodne dekoracije koje su izradila djeca, roditelji i odgojitelji. |
| 10.4.2024. Predstava | Dramska grupa našeg vrtića je za sve vrtićance pripremila i izvela edukativnu predstavu “Zubić vila spašava zub od Gricka i Grecke” u sklopu obilježavanja Tjedna zdravlja. |
| 21.4.2024. Jurjevo | Folklorna skupina vrtića nastupila je na manifestaciji Jurjevo u Gornjoj stubici |
| 8.5.2024. Vježba evakuacije | U suradnji s DVD-om Donja Stubica održana je vježba evakuacije i spašavanja |
| 24.5.2024. Promet nije šala ni opasnost mala | U Dječjem vrtiću Pušlek u Mariji Bistrici održana je akcija “Promet nije šala ni opasnost mala” s ciljem edukacije djece o sigurnom ponašanju u prometu. |
| 28.5.2024. i 29.5.2024. Završne svečanosti | Skupina Lavići te skupina Programa predškole održali su svoje završne svečanosti te su se na taj način predškolarci oprostili od vrtića. |
| LIPANJ, SRPANJ, KOLOVOZ |  |
| 10.6.2024. Izložba vezilja | Održana je tradicionalna izložba Malih vezilja koju je upriličila folklorna skupina sa svojim nastupom. Izložbi je prisustvovala i začetnica Maklih vezilja u našem vrtiću, gđa. Marija Krušelj. |
| 11.6.2024. Dodjela nagrade | U OŠ Lijepa naša Tuhelj održana je dodjela nagrada u sklopu likovnog i literarnog natječaja na temu ravnopravnosti spolova. Naša predškolarka L.G. iz skupine Loptice osvojila je prvu nagradu u kategoriji vrtića. |
| 18.6.2024. uređenje okoliša vrtića | Odgojiteljice, stručni suradnici, pomoćnici za djecu s teškoćama te ravnateljica okupili su se i bojom osvježili podne igre oko vrtića nakon čega je uslijedilo zajedničko druženje svih djelatnika vrtića. |
| 21.6.2024. Izlet | Predškolarci su išli na svoj završni izlet u Zoološki vrt u Zagreb. |

# **5.3.2. Alternativni program prema principima Montessori pedagogije**

Montessori program tijekom odgojno - obrazovne godine 2023./2024. provodio se u vrtićnoj skupini „Lavići“. Skupinu je polazilo 9 djevojčica i 12 dječaka u dobi od 3 godine do polaska u školu, a unutar skupine integrirano je troje djece s teškoćama u razvoju uz dva asistenta. Montessori program temeljio se na poticanju vlastitog djelovanja djeteta i njegove samostalnosti te poštovanju djetetove osobnosti uzimajući u obzir da sposobnosti koje djeca steknu u ranom djetinjstvu imaju važnu ulogu u razvoju uravnoteženog, poduzetnog i kompetentnog ponašanja. Razvijajući kompetencije poticali smo umni, duševni i tjelesni razvoj djeteta vlastitim snagama. S obzirom na ciljeve i načela, temeljnim kompetencijama kroz Montessori područja u skladu s potrebama psihofizičkog razvoja djeteta poticali smo: psiho-fizički razvoj, razvoj osjetilnosti, razvoj socijalnih vještina, razvoj socijalne kompetencije, razvoj komunikacije, razvoj samostalnosti i neovisnosti. Težište je bilo na poticanju cjelovitog, zdravog rasta i razvoja djeteta te razvoja svih područja dječje osobnosti (emocionalnog, socijalnog, intelektualnog, moralnog i duhovnog) u skladu s razdobljima posebne osjetljivosti. Vodeći se potrebama psihofizičkog rasta i temeljnim kompetencijskim ishodima našeg kurikuluma, kroz Montessori područja (vježbe za poticanje samostalnosti u svakodnevnom životu, vježbe za poticanje osjetilnosti, vježbe za poticanje i razvijanje matematičkog duha i logičkog uma, vježbe za poticanje govora i usvajanje jezika, vježbe kozmičkog odgoja) poticali smo:

* razvoj osjetilnosti
* psihofizički razvoj
* razvoj samostalnosti
* razvoj komunikacije na materinjem jeziku
* razvoj socijalnih kompetencija
* ovladavanje vještinama i umijećima
* upotrebu stečenih znanja i njihovu nadogradnju
* ostvarivanje socijalnih načina ponašanja
* kulturnu svijest i izražavanje
* uvažavanje posebnosti i razvoj empatije

Uspješna integracija djece s teškoćama ostvarivala se kroz kontinuiranu suradnju s roditeljima, asistenticama i kroz podršku i izmjenu znanja odgojitelja putem izrade prilagođenoga Montessori materijala. Individualiziranim pristupom koji polazi od intrinzično motiviranog djeteta poticali smo razvoj kompetentnosti u skladu s njegovim mogućnostima i stupnjem razvoja. Socijalnom integracijom djece s teškoćama u razvoju poticali smo ne samo njihovu socijalizaciju, već i socijalne kompetencije ostale djece.

Vodeći se postavljenim ciljevima i zadacima u odgojno-obrazovnom radu djelovali smo kroz područja:

1. vježbe svakodnevnog života
2. vježbe za poticanje razvoja osjetila
3. vježbe govora i jezika
4. vježbe matematike
5. vježbe kozmičkog odgoja

Kroz pet područja rada razvijali smo samostalnost, koordinaciju pokreta, finu i grubu motoriku, ustrajnost, koncentraciju, dosljednost i redoslijed izvođenja neke vježbe (po načelima Montessori pedagogije), iskustveno i svim osjetilima upoznavali svijet oko sebe, obogaćivali rječnik kroz vježbe jezika, govora i kozmičkog odgoja te upoznavali količine, simbole i njihovu međusobnu povezanost kroz vježbe matematike. Kroz vježbe kozmičkog odgoja djeca su imala prilike upoznati kontinente, religije i sl. te se na taj način unaprijedilo prihvaćanje različitosti. Kroz projektni rad djeci je omogućeno iskustveno učenje putem projekata: „Životinja pas“, „Država Švedska“, „Životinje Australije“, CAP radionice - program prevencije zlostavljanja djece (predškolski uzrast) i „Mali vrtlari“. Osim svakodnevne komunikacije s roditeljima surađivali smo putem pisanih obavijesti o događanjima i napredovanjima svakog djeteta, pisanih poruka, izvješća o napretku djece u Montessori programu te individualnim razgovorima u suradnji sa psihologinjom, logopetkinjom i zdravstvenim voditeljem. Tijekom godine održali smo 3 roditeljska sastanka, božićnu radionicu i završnu svečanost na temu „Životinje Australije spašavaju svijet“. Sudjelovali smo na Božićnoj bajki, nastupali smo pred roditeljima i širom lokalnom zajednicom, posjetili smo policiju i osnovnu školu. Sudjelovali su u vatrogasnoj vježbi i pobliže naučili posao vatrogasca i njihov radni dan. Unutar programa veliku suradnju ostvarili smo sa zdravstvenim voditeljem te smo unaprijedili dječju oralnu higijenu. Djeca su pohađala dodatni program darovitosti, školu rolanja i kraći program engleskog jezika. Tijekom godine u vrtiću su se održale predstave : „Av, av avantura“ - Produkcija Z i „Klaun Čupko“. Dramska vrtićna grupa nastupala je pred djecom s 3 predstave: „Bolesna baka“, „Zubić vila spašava zub od Gricka i Grecke“ te „Sveti Nikola i Krampus“. Izvan vrtića prisustvovali su kino projekcijama u Z centru u Zagrebu i kinu u Mariji Bistrici. Na kraju pedagoške godine sve vrtićne skupine posjetile su Zoološki vrt te smo sudjelovali na Olimpijadi dječjih vrtića KZŽ gdje smo kao vrtić osvojili prvo mjesto u konkurenciji svih vrtića Krapinsko-zagorske županije.

Ove pedagoške godine u Dječjem vrtiću Bubamara odgojno-obrazovna skupina „Lavići“ bila je prva Montessori skupina te nam je zbog toga adaptacija djece i tranzicija iz redovnog programa u Montessori program predstavljala najveći izazov. Djeca su uvedena u rad s Montessori priborom od jednostavnih prema složenim aktivnostima te su sama odabirala Montessori pribor prema intrinzičnoj motivaciji. Tijekom cijele pedagoške godine unapređivana je fleksibilnost na svim razinama uključujući sve sudionike odgojno -obrazovnog procesa kroz uvažavanje individualnih potreba i mogućnosti svakog djeteta, vremensko - prostorne dimenzije i prilagodbu materijalnih uvjeta. U skupinu su integrirana djeca s teškoćama u razvoju i posebnim odgojno-obrazovnim potrebama. Kroz svakodnevne aktivnosti osvještavale su se individualne potrebe i različitosti svakog djeteta kao preduvjet uspješne inkluzije. U radu s Montessori priborom slijedili smo osnovne principe Montessori pedagogije:

* uvažavati djetetovu osobnost kao potpunog, cjelovitog i punovrijednog čovjeka
* pomoći razvoju njegove volje na način da mu se daje slobodan izbor; da samostalno misli i djeluje
* omogućiti mu napredak u skladu s njegovim potrebama
* pomoći mu svladati poteškoće, umjesto da ih se zaobilazi.

# **5.3.3. Program predškole**

U Program predškole u odgojno-obrazovnoj godini 2023./2024. bilo je uključeno 23 djece koja nisu polaznici redovitog vrtićkog programa te 30 djece koja su polaznici redovnog programa vrtića. Za djecu polaznike vrtića Program se provodio dvaput tjedno u jutarnjem terminu. Okruženje za učenje u starijim vrtićkim skupinama tijekom cijele odgojno- obrazovne godine je bilo poticajno povezano s vještinama i znanjima potrebnim za upis u prvi razred. Za djecu koja nisu polaznici vrtića program se provodio dva dana u tjednu u trajanju od 4 sata. Troje djece koje je pohađalo Program su djeca s teškoćama u razvoju kojima su osigurani uvjeti kvalitetne inkluzije uz pomoćnike u inkluziji. Jedanaestero (11) djece je zbog nedovoljne spremnosti odgođeno od polaska u prvi razred te će pohađati Program predškole i u narednoj odgojno- obrazovnoj godini.

**Cilj i zadaće programa:**

Osnovni cilj Programa predškole je razvijanje i unapređivanje tjelesnih, spoznajnih, socijalnih i emocionalnih potencijala djeteta te poticanje komunikacijskih vještina potrebnih za prilagodbu u školskom okruženju. Program predškole osigurava svakom djetetu u godini dana prije polaska u osnovnu školu okruženje za razvijanje i unapređivanje vještina, navika i kompetencija te stjecanje spoznaja i zadovoljavanje interesa koji će mu pomoći u prilagodbi na nove uvjete života, rasta i razvoja u školskom okruženju.

Zadaće

poticati cjelovit razvoj djeteta: motoričkih, spoznajnih, socio-emocionalnih i kreativnih potencijala, koristeći igru kao osnovnu metodu prirodnog oblika učenja kod djece

podržavati razvoj pozitivne slike o sebi, razvoj socijalnih i komunikacijskih vještina, suradnje, tolerancije i uvažavanje različitosti

poticati stjecanje znanja i vještina potrebnih za uspješno uključivanje u program prvog razreda osnovne škole

Tijekom godine djeca su sudjelovala u brojnim aktivnostima zajedno s djecom vrtićkih skupina (izleti, CAP- radionice za prevenciju zlostavljanja djece, predstave, Dječja olimpijada i slično). Prostorno-materijalno okruženje se prilagođavalo interesima djece te individualnim i razvojnim mogućnostima. Djeca su svakodnevno koristila i vanjski prostor vrtića i boravila na otvorenom te često išla u šetnje.

U mjesecu svibnju realiziran je posjet školi, odnosno četvrtim razredima i učiteljici koja će na jesen dobiti generaciju prvašića. Ovim putem su djeca doživjela školu iz prve ruke te zajedno s djecom četvrtih razreda uživala u zajedničkim aktivnostima i druženju.

Suradnja s roditeljima:

Suradnja s roditeljima realizirana je kontinuiranom razmjenom informacija, putem svakodnevne komunikacije kod dovođenja i odvođenja djece, individualnih konzultacija s odgojiteljicom i/ili stručnim suradnicima te roditeljskih sastanaka. Održana su tri roditeljska sastanka, jedan na početku odgojno- obrazovne godine u rujnu, drugi u prosincu, a treći u veljači. Na roditeljskom sastanku 25.rujna 2023. roditelji su dobili važne informacije o načinu provođenja programa te o prilagodbi djece na vrtić od strane ravnateljice, odgojiteljice, stručne suradnice psihologinje i logopetkinje te zdravstvenog voditelja. Drugi roditeljski sastanak je održan 19.prosinca 2023. a tema je bila “Spremnost za školu”. Roditeljski sastanak su vodile stručne suradnice psihologinja i logopetkinja te pedagoginja Osnovne škole Donja Stubica. Roditelji su dobili sve važne informacije o tome što obuhvaća pojam spremnosti za školu, kao i informacije o samim upisima u prvi razred. Treći roditeljski sastanak je održan u sklopu CAP programa prevencije zlostavljanja djece predškolske dobi. Roditelji su upoznati s CAP paradigmom te su predstavljene radionice u kojima će sudjelovati djeca iz Programa predškole. Odgojiteljica je tijekom godine provela individualne konzultacije s desetak roditelja te im dala povratnu informaciju o napretku djece.

Stručne suradnice psihologinja i logopetkinja provele su procjenu spremnosti za školu za djecu za koju je procijenjeno da je to potrebno, a u suradnji s odgojiteljicom je donesena zajednička procjena vezano uz upis u prvi razred te su o tome informirani roditelji. Roditelji čija djeca su iskazala druge vrste dodatnih potreba su sudjelovali na savjetovanjima i upućena su u vanjske ustanove na dodatnu timsku obradu. Roditelji koji su potpisali suglasnost za procjenu govornog statusa stručnoj suradnici logopetkinji realizirali su uslugu procjene i savjetovanja te su upućeni u daljnje postupke i institucije prema potrebi.

**Djeca s teškoćama u razvoju:**

Program predškole ove odgojno- obrazovne godine pohađalo je troje djece s teškoćama u razvoju. Dječaku s kategoriziranim teškoćama (J.P.) osiguran je pomoćnik za inkluziju na početku odgojno- obrazovne godine. Dvoje djece je početkom Programa predškole prepoznato kao djeca s teškoćama u razvoju te su roditelji upućeni na potrebne dijagnostičke obrade. Kod dječaka (L.P.) je ustanovljen poremećaj iz spektra autizma, a kod dječaka (B.B.) timska procjena je provedena u svibnju 2024. te nalaz o vrsti teškoće nije dostavljen u vrtić do kraja trajanja Programa predškole. Dječak će narednu odgojno- obrazovnu godinu Program predškole pohađati u drugoj ustanovi. Svo troje djece obzirom na potrebnu dodatnu podršku imali su osiguranu dodatnu pomoć usklađenu njihovim potrebama u sklopu Programa predškole. Procjenu o potrebi za pomoćnikom za djecu bez utvrđene dijagnoze u vanjskoj ustanovi donijele su timski stručne suradnice, odgojiteljica i ravnateljica. Kod dječaka (B.B.) bile su prisutne izražene poteškoće koncentracije i povišene motoričke aktivnosti, govorno- jezične teškoće te narušeni obiteljski odnosi. Postojeći kapaciteti unutar ustanove koji se odnose na pomoćnike za inkluziju (dvije pomoćnice za inkluziju zaposlene na puno radno vrijeme) su korišteni za potrebe djece s teškoćama u razvoju za koje je proces dijagnostike bio u tijeku ili je dijete bilo na listi čekanja. Kako bi se osigurali optimalni uvjeti za funkcioniranje Programa predškole u mjesecu siječnju zaposlena je dodatna pomoćnica za inkluziju na pola radnog vremena. Detaljnije o djeci s teškoćama u poglavlju Inkluzija djece s teškoćama u razvoju.

Vrednovanje:

U mjesecu srpnju provedena je anketa za roditelje kojom se vrednovalo zadovoljstvo roditelja provedbom Programa predškole. Anketa je provedena digitalno, a odazvala su se četiri roditelja. Roditelji su iskazali zadovoljstvo ostvarenim partnerstvom s odgojiteljicom. Rezultati ankete se nalaze u nastavku.

Broj roditelja koji se odazvao anketi je izuzetno malen te smatramo da je potrebno dodatno potaknuti roditelje u davanju povratne informacije kao važnog segmenta razvoja partnerstva roditelja i vrtića.

# **5.3.4. Program rada s potencijalno darovitom djecom unutar redovnog (10 satnog) programa dječjeg vrtića**

**Realizacija programa:**

Program se realizira kao prošireni redoviti program unutar odgojne skupine te putem radionica za potencijalno darovitu djecu koje provodi stručna suradnica psihologinja. Ove odgojno- obrazovne godine u Program je bilo uključeno 7 djece iz skupina Loptice i Lavići

Prema vremeniku planiranom u Programu tijekom kolovoza i rujna 2023. provedena je procjena potencijalne darovitosti u skupinama Loptice i Lavići. U svrhu probira korištena su psihodijagnostička sredstva za procjenu kognitivnog razvoja djece (RPM u boji), Torrance test kreativnog mišljenja, elementi procesne dijagnostike (didaktičke igre za višu mentalnu dob), Lista za opažanje ponašanja svojstvenih bistrom djetetu za odgojitelje, Lista pokazatelja nadprosječnosti/darovitosti po razvojnim područjima i Upitnik za roditelje darovite djece. Na temelju objedinjenih podataka u ove dvije odgojne skupine detektirano je sedmero potencijalno darovite djece. Održani su individualni razgovori s roditeljima djece. Roditelji su upoznati s postignutim rezultatima njihove djece, sadržajem planiranog Programa za potencijalno darovitu djecu te su potpisali „Suglasnost za uključivanje djeteta u Program za potencijalno darovitu djecu“. U razgovoru s roditeljima psihologinja stručna suradnica prikupila je podatke o specifičnim interesima, jakim i slabim stranama u razvoju te funkcioniranju u obiteljskom okruženju. Od listopada do svibnja realiziran je Program za potencijalno darovitu djecu. Zbog kvadrature prostora (ured stručne suradnice psihologinje) u kojoj se provode radionice djeca su podijeljena u dvije skupine, prva skupina je pohađala radionice srijedom od 9 do 10h, a druga petkom od 9 do10h. U slučaju neodržavanja radionice u predviđene termine realizirala se nadoknada u drugom terminu. U radionicu su se mogla uključiti i druga djeca iz skupine ukoliko su za to iskazala želju i interes. Četvero djece je u kontinuitetu pohađala radionice kada bi se za to ukazala mogućnost.

**Cilj programa**

* poticanje cjelovitog razvoja djece obogaćenim programom koji slijedi načela individualizacije i diferencijacije
* podrška roditeljima potencijalno darovite djece u prepoznavanju i podržavanju specifičnih sposobnosti, vještina i potreba potencijalno darovite djece
* edukacija i podrška odgojiteljima u razumijevanju i odgojno- obrazovnom djelovanju prema potencijalno darovitoj djeci

**Zadaće programa**

Zadaće se odnose na tri sudionika odgojnog- obrazovnog procesa: dijete, odgojitelja i roditelja.

*DIJETE*

* identificirati potencijalno darovitu djecu
* utvrditi sposobnosti, potrebe i interese potencijalno darovite djece
* uvažavati specifične interese djeteta, produbljivati ih i poticati širenje temeljnih znanja i verbalnih sposobnosti
* kreirati uvjete u kojima dijete uči ono što ga zanima, na način koji mu odgovara te mu omogućiti dovoljno vremena
* poticati razvoj ustrajnosti, neovisnosti i kreativnosti u radu
* poticati socijalni i emocionalni razvoj djeteta primjeren dobi, a naročito razvoj socijalnih vještina i pozitivne slike o sebi
* organizirati složenije aktivnosti, naročito u pogledu apstraktnog mišljenja
* poticati suradničko učenje i učenje od mentora
* zadovoljiti specifične odgojno- obrazovne potrebe darovite djece u bogatije strukturiranoj sredini i obogaćenim poticajima unutar redovite odgojne skupine
* u odnosu na ostalu djecu u skupini omogućiti proširivanje spoznaja sudjelovanjem u aktivnostima koje će provoditi darovita djeca

Rad u maloj grupi omogućio je kvalitetan kontekst za razvoj emocionalnosti i osobnosti povezanim s potrebama potencijalno darovite djece kao što su:

* druženje sa sebi sličnima
* izazovi do točke moguće pogreške
* izlaganje uspjehu i neuspjehu- tolerancija neuspjeha, prihvaćanje neuspjeha kao sastavnog dijela procesa učenja, vrednovanje ulaganja truda, sklonost odustajanju/upornost i motivacija za rad
* izlaganje pritisku (brzina/natjecanje)
* izlaganje situacijama koje zahtijevaju strpljenje i toleranciju
* odnos prema postavljenim granicama

U usmenoj anketi o zadovoljstvu radionicama djeca su rekla kako su visoko zadovoljna iskustvom pohađanja radionica te da ne bi ništa mijenjala nabolje. Motivacija za radionicama je kod sve uključene djece tijekom cijele odgojno- obrazovne godine bila visoka. Dvije djevojčice su jedan kraći period imale manji interes no ubrzo se želja i interes za dodatnim radom vratila. Pružena je psihološka podrška u prihvaćanju straha od neuspjeha kod djece kod koje je izraženija osobina perfekcionizam.

*RODITELJI*

* podrška u odgoju potencijalno darovitog djeteta
* upoznavanje i razumijevanje sposobnosti, karakteristika osobnosti i potreba djeteta
* edukacija o načinima zadovoljavanja potreba i specifičnih interesa darovitog djeteta

Roditelji potencijalno darovite djece su tijekom odgojno- obrazovne godine bili u kontinuiranom kontaktu sa stručnom suradnicom psihologinjom te je davana povratna informacija o funkcioniranju djece na radionicama. Također su realizirana savjetovanja vezano karakteristike osobnosti potencijalno darovite djece te su dani naputci kako podržati socio- emocionalni razvoj. Mišljenja o razvojnom statusu koje su timski napisale stručna suradnica psihologinja i odgojiteljice uručena su roditeljima s naputkom o mogućnosti procjene u vanjskoj ustanovi sveobuhvatnim testom WISC za procjenu kognitivnog statusa djeteta. Roditelji su informirani o pravu djeteta na individualizaciju u poučavanju u sklopu daljnjeg školovanja. Većina roditelja je dostavila procjenu iz vanjske ustanove te su zajednički analizirani rezultati procjene. Od roditelja djece koja su pohađala Program dobivena je pozitivna povratna informacija o utjecaju Programa na djecu, uključujući veći interes za zahtjevnije logičke igre do jačanja samopouzdanja i razvoja dobre slike o sebi. Djeca koja su temperamentom povučenija su se više otvorila i osnažila u iskazivanju mišljenja i stavova.

*ODGOJITELJI*

* educirati odgojitelje o karakteristikama darovite djece putem stručnih predavanja, interstručnih aktiva i individualnih konzultacija o pojedinom djetetu iz skupine
* razviti osjetljivost za uočavanje i identificiranje darovite djece
* razviti toleranciju prema karakteristikama osobnosti takve djece
* razviti motivaciju i znanja o radu s darovitom djecom u skupini

Ostvarena je vrlo kvalitetna suradnja s odgojiteljicama skupine Loptice i Lavići. Odgojiteljice su spremno uočavale, pratile te dodatno poticale djecu iz Programa, njegujući njihove potrebe i u samoj odgojnoj skupini. Razmjena informacija o funkcioniranju djece je bila sadržajna , a odgojiteljice su usvojile znanja u području prepoznavanja i podržavanja potencijalno darovite djece. Tijekom i po završetku programa za djecu školske obveznike uključene u Program izrađena su Mišljenja o razvojnom statusu djeteta kojeg su timski napisale stručna suradnica psihologinja i odgojiteljice odgojne skupine koju pohađa dijete.

Realizirane su sljedeće aktivnosti:

1. **Didaktičko- logičke igre**:

* perceptivni zadaci- zapazi nelogičnost, zvučni memory i memory težina, Sensino
* radni listovi s problemskim zadacima
* zagonetke
* zahtjevne logičke i strateške igre za razvoj logičko- matematičke, numeričke, spacijalne inteligencije: Penguins Pool Party, Pirates Jr., SnowWhite, Little red riding hood, Camelot Jr., Castle Logix, Jump in, Chicken Shuffle Jr., Jungle hide and seek, Walls & Warriors, Mental Blox, Matrix mix, Find and count, Topologo, Tangram kids, Šah
* rad na računalu

1. **aktivnosti za poticanje verbalne inteligencije, kreativnosti i divergentnog mišljenja**:

* story teller kocke- osmisli svoju priču ili nastavi priču u nizu
* čiri biri bajka- didaktička igra razvoja mašte i kreativnosti
* kreativni izumi- „Kuća budućnosti“- kako izgleda, što sadrži
* stvaranje novih riječi (od slova svog imena)
* neobične situacije- prepoznavanje i verbaliziranje
* Scrabble
* Dixit karte- igra asocijacija

1. **društvene igre s višestrukim zahtjevima:** Set, Jumanji, Ubongo, Alias, Jenga
2. **aktivnosti za poticanje emocionalne pismenosti, socijalnih kompetencija, samosvijesti i samopouzdanja**

* slikovnice na temu emocija: „Emociometar gospodina Kroka“, serija slikovnica na temu osnovnih, složenih emocija te na temu empatije (Evenio), priručnik “Što da radim kada se bojim”, Hotel emocija
* kako sam danas? rad s karticama emocija: prepoznavanje, povezivanje emocija i događaja, razvoj samosvijesti
* Kuc kuc priča je unutra- edukativna igra za razvoj socijalnih vještina i vještina rješavanja sukoba
* rulet samopouzdanja- društvena igra povezivanja sa socijalnom skupinom, razvijanja vještine davanja i primanja povratne informacije (kako me drugi vide, kako vidim sebe)
* „Stani u moje cipele“ didaktička igra emocionalnog opismenjavanja i razvoja empatije

**Suradnja s društvenom sredinom**

U suradnji s psihologinjom Osnovne škole Donja Stubica ostvarena je razmjena informacija o potencijalno darovitoj djeci te su proslijeđena Mišljenja o razvojnom statusu djece uključene u Program. Psihologinja škole će na temelju tih podataka raditi na ostvarivanju kontinuiteta podrške ovoj djeci u školi. U planu je daljnje intenziviranje suradnje sa školskom psihologinjom te razmjena iskustava i međusobni posjeti školi i vrtiću.

Program za potencijalno darovitu djecu sufinancira Ministarstvo znanosti i obrazovanja, a financijska podrška u ovoj odgojno- obrazovnoj godini je omogućila nabavu didaktike i literature vezane uz provedbu Programa.

# **5.3.5. Program igraonice**

Program igraonice se ove odgojno - obrazovne godine nije provodio jer nije bilo zainteresirane djece, odnosno roditelja.

# **5.3.6. Sigurnosno i zaštitno - preventivni programi**

**Vježba evakuacije i spašavanja**

Redovita vježba evakuacije provedena je 8. svibnja 2024. godine uz prisutnost Dobrovoljnog vatrogasnog društva Donja Stubica. Vježba evakuacije i spašavanja se izvodila u slučaju požara. Cilj vježbe bio je ustanoviti spremnost djelatnika na provedbu evakuacije djece u slučaju izvanrednih događaja, ponoviti zadaće uslijed takvog događaja te napraviti analizu postojećeg plana evakuacije i spašavanja kako bi se prema potrebi uvele promjene. U vježbi su sudjelovali svi djelatnici vrtića. Vježba je uspješno izvedena prema planu i putu evakuacije.

**Zaštita dostojanstva radnika i zaštita od diskriminacije**

U sklopu djelovanja Povjerenika za zaštitu dostojanstva radnika i zaštitu od diskriminacije, kako je uređeno zasebnim Pravilnikom, stručna suradnica logopetkinja djeluje na procesima mirenja i zaštite dostojanstva radnika te provodi godišnju edukaciju kako je opisano u sljedećem poglavlju “Stručno usavršavanje”.

**Interna edukacija pružanja prve pomoći**

Edukaciju je proveo zdravstveni voditelj sa svim odgojiteljicama i stručnim suradnicama. Edukacija se provodila u skupinama po troje ili četiri prisutnih djelatnika u trajanju od sat vremena. Teme koje su bile prezentirane: pružanje pomoći djetetu bez svijesti, osnovno održavanje života, prva pomoć kod gušenja, prva pomoć kod febrilnih konvulzija i epilepsije, prva pomoć kod opeklina, kod zabodenog stranog tijela, konzumacije sredstva za čišćenje.

# **5.3.7. CAP program**

Cap program prevencije zlostavljanja djece realiziran je tijekom mjeseca veljače i ožujka. Voditeljica CAP programa je psihologinja stručna suradnica Alma Kapetanović, a odgojiteljice Zdenka Habjanec i Željka Haramustek su članice CAP tima. CAP-ov model uključuje program za roditelje, stručno obrazovanje cjelokupnog osoblja vrtića, radionice za djecu u odgojnim skupinama i vrijeme za razgovor.

Ciljevi programa:

* Upoznati dječja prava s naglaskom na pravom na sigurnost, zaštitu i slobodu
* Identificirati potencijalno opasne situacije
* Osvijestiti djelovanje strategija sprečavanja zlostavljanja
* Osvijestiti postojanje mreže podrške koja djeci stoji na raspolaganju

Zadaci:

* Upoznavanje s pravima djeteta
* Upoznavanje i definiranje dječjeg prava na sigurnost, a posebno prava da budeš siguran, jak i slobodan
* Identificirati situacije u kojima su ova prava narušena ili ugrožena
* Prepoznavanje situacija zlostavljanja u koje su uključeni vršnjaci
* Upoznavanje potencijalnih situacija napada s nepoznatom osobom
* Identificirati situacije zlostavljanja koje uključuju poznatu osobu
* Upoznati i uvježbati sposobnost da se kaže NE i siguran nastup u potencijalno opasnim situacijama
* Demonstrirati pružanje i primanje podrške vršnjaka u potencijalno opasnim situacijama, sigurnosni krik i osnovna ponašanja samoobrane
* Identificirati poznate osobe u svom okruženju kojima dijete može vjerovati

Tijek realizacije programa:

* Stručni sastanci CAP tima s odgojiteljima skupina u kojima se CAP provodio: veljača i ožujak 2024.
* održavanje predavanja za osoblje vrtića: 15.veljače 2024.godine
* Održavanje roditeljskog sastanka o CAP programu: 21.02.2024.
* Radionice za djecu 28., 29. veljače i 1. ožujka 2024 za djecu iz redovnog vrtićkog programa
* Radionice za djecu 5., 6. i 7. ožujka 2024. za djecu iz Programa predškole
* Valorizacijski sastanak: ožujak 2024.

Predavanje za osoblje vrtića realizirano je u kabinetu psihologa. Prisustvovalo je šest novozaposlenih radnica u ustanovi (Roberta Sekulić, Patricia Srebačić, Ivana Pešec, Kristina Hamin, Nikolina Dijanić, Iva Visinski). Predavanje je vodila psihologinja stručna suradnica. Djelatnicima je putem ppt prezentacije predstavljen CAP program. Prezentacija je uključivala predavanje o pojmu zlostavljanje i vrstama zlostavljanja, statistici zastupljenosti pojedinih vrsta zlostavljanja u Republici Hrvatskoj, tradicionalnim strategijama prevencije zlostavljanja, strategijama smanjivanja dječje ranjivosti, povijesti nastanka programa, sadržaju radionica za djecu. Djelatnice su se putem zadanih vježbi uključivale u razgovor te iznosile osobna iskustva i stavove. Na kraju predavanja ocijenile su predavanje putem predviđenog obrasca za evaluaciju.

Evaluacija radionice za djelatnike vrtića

Tablica 5: Aritmetičke sredine ocjena radionice za djelatnike vrtića (od 1 do 5); N=6

|  |  |
| --- | --- |
| Kategorije procjene | Aritmetička sredina |
| Novost teme | 4,0 |
| Zanimljivost sadržaja | 4,9 |
| Primjenjivost sadržaja | 4.9 |
| Pripremljenost predavača | 4,9 |
| Opća ocjena radionice | 4,9 |

Roditeljski sastanak (za roditelje djece školskih obveznika) održao se u srijedu 21.02.2024. u 17h i trajao je jedan sat. Na roditeljskom je prezentiran CAP program za prevenciju zlostavljanja djece, prema protokolu propisanom samim CAP programom. Roditeljima je putem ppt prezentacije predstavljen CAP program. Prezentacija je uključivala predavanje o pojmu zlostavljanje i vrstama zlostavljanja, statistici zastupljenosti pojedinih vrsta zlostavljanja u Republici Hrvatskoj, tradicionalnim strategijama prevencije zlostavljanja, strategijama smanjivanja dječje ranjivosti, povijesti nastanka programa, sadržaju radionica za djecu. Roditeljski sastanak je vodila psihologinja, a odgojiteljice kao članice CAP tima su prezentirale sadržaj radionica za djecu. Roditeljski je uključivao je vježbe koje su potaknule roditelje na sudjelovanje. Tijekom i na kraju predavanja roditelji su mogli postaviti pitanja predavačicama. Na kraju predavanja roditelji su popunili evaluacijsku listu u kojoj su ocijenili zadovoljstvo predavanjem. Ukupno je sudjelovalo 18 roditelja.

Evaluacija radionice za roditelje

Tablica 6: Aritmetičke sredine ocjena radionice za roditelje (od 1 do 5); N=18

|  |  |
| --- | --- |
| Kategorije procjene | Aritmetička sredina |
| Novost teme | 3,9 |
| Zanimljivost sadržaja | 4,8 |
| Primjenjivost sadržaja | 4.6 |
| Pripremljenost predavača | 4,9 |
| Opća ocjena radionice | 4,8 |

Radionice za djecu iz redovitog programa vrtića (odgojne skupine Loptice, Lavići i Gumbeki) realizirane su 28., 29. veljače i 1. ožujka 2024. Obuhvaćale su pripremno uvježbavanje igrokaza, radionice te dodatno vrijeme predviđeno za razgovor s djecom koja iskažu potrebu za individualnim razgovorom s članicama CAP tima. Radionice za djecu iz Programa predškole realizirane su 5., 6. i 7. ožujka 2024.

Izjave djece tijekom radionica: “Svidjela su mi se prava- siguran, jak i slobodan i kako je prijateljica pomogla djevojčici Zdenki da zaštiti svoja prava”; “Meni je baš lijepo kad ste bile kod nas (CAP tim) i bila mi je baš dobra predstava”;

Što su djeca naučila (izjave): “Ako mi netko nepoznat nešto ponudi, trebam reći- ne hvala”; “Nepoznatim ljudima ne trebamo govoriti ništa o sebi”; “Trebamo koristiti CAP vrisak kada nas netko želi oteti”; “Djevojčica nije zaštitila svoja prava da bude sigurna jaka i slobodna jer nije koristila čarobnu riječ- NE”; “Osjećam se sigurno uz bakinog peseka”; “Osjećam se sigurno kada me mama zagrli”; “Osjećam se jako dok razmišljam”

Nakon svake radionice djeca su imala priliku pojedinačno doći u prostoriju u kojoj je osigurana privatnost te članicama CAP tima u sigurnom okruženju ispričati svoja iskustva i podijeliti dojmove o radionici ili prokomentirati dodatno ono što im je važno. Ove odgojno- obrazovne godine je odaziv djece na naknadni razgovor bio najveći do sad. Petnaestero djece je izrazilo želju za dodatnim razgovorom s članicama CAP tima. Neka djeca su ispričala svoja osobna iskustva te podijelila svoje osjećaje vezano uz taj događaj, dok su druga htjela dodatno prokomentirati ono što su vidjela na radionicama. Članice Cap tima pružile se psihološku podršku djeci te ih dodatno osnažile u korištenju novonaučenih strategija samozaštite. Kontaktirani su roditelji djece koja su ispričala događaje koji su ih značajno uznemirili. Veliki odaziv djece na dodatni razgovor upućuje na to da su djeca uključena u radionice te ih teme prikazane u igrokazima potaknu na dodatno razmišljanje. Ta činjenica je najbolji pokazatelj kvalitete Programa te uspjeha CAP tima u prezentaciji sadržaja djeci.

Nakon održanih radionica za djecu odgojiteljice koje su bile prisutne na radionicama su popunile evaluacijski obrazac te ocijenile kvalitetu radionica. Rezultati su u nastavku.

Evaluacija radionica za djecu od strane odgojiteljica:

Tablica 7: Aritmetičke sredine ocjena radionica za djecu od strane odgojiteljica (od 1 do 4); N=4

|  |  |
| --- | --- |
| 1. Jesu li Vaši opći dojmovi o radionici bili pozitivni? | 4 |
| 2. Dobre strane radionica | „Jasnoća sadržaja, prikaz realnih situacija igrokazom, uključivanje djece razgovorom.“ „Djeca nauče kako se ponašati u određenim situacijama, kome se mogu obratiti i koja su njihova prava.“ „Aktivno sudjelovanje djece u radionicama, dobivene smjernice za ponašanje u opasnim situacijama.“ „Fizički prikaz događaja putem igrokaza.“ |
| 3. Slabije strane radionica | / |
| 4. Mislite li da je sadržaj prezentiran na radionici primjeren dobi djece? | 3,4  „Da, igrokazi su lijepo osmišljeni i prikazani tako da bi svi mogli razumjeti“ „Da, igrokazi su bili shvaćeni, lijepo su prezentirani i osmišljeni“ „Izuzetak je zadnja radionica, smatram da je neprimjeren za uzrast i da bi trebao biti prezentirani u 1. razredu“ |
| 5. Je li sadržaj jasno prezentiran? | 4 |
| 6. Jesu li se djeca ugodno osjećala prilikom prezentiranja strategija koja su trebala usvojiti? | 4  „Djeca su jedva dočekala drugi dan radionice kako bi sudjelovali“ |
| 7. Mislite li da su informacije koje su djeca dobila na ovoj radionici korisne? | 4 |
| 8. Ostala zapažanja i napomene: | „Vrlo dobra pripremljenost psihologinje i odgojiteljica, djeca su bila opuštena te su se rado uključivala u razgovor pritom vježbajući vještine čekanja na red. Jasne konkretne i korisne informacije prenijete na najbolji mogući način.“ „Djeca su uživala na radionicama, javljala su se na postavljena pitanja, rado su odgovarala i govorila svoje primjere. Najviše im se svidio CAP vrisak“ |

# **5.3.8. Radionice tradicijskog stvaralaštva**

**Male vezilje**

Radionica Male vezilje započela je odgojno – obrazovne 2011./2012. godine. Idejna začetnica je gđa. Marija Krušelj i vezilje iz udruge „Stubička baština“ koje su dolazile u naš vrtić i kod djece probudile interes za vezenje.

U radionicama sudjeluju djeca starijih odgojnih skupina. Posebno nam je drago što se uz djevojčice, uključuju i dječaci.

Osnovni cilj projekta je njegovanje kulturne baštine našeg kraja, a time i razvoj ljubavi za ručni rad kao neprocjenjivo blago Hrvatskog zagorja. Djeca su kroz projekt razvijala osjećaj za boje, kreativnost, preciznost, finu motoriku šake, a bilo je potrebno i puno strpljenja.

Postupak izrade kreće sa precrtavanjem željenog motiva s papira na platno, zatim djeca odabiru konac, navode iglu i kreću s vezenjem.

Motiva ima raznih, najčešće su to motivi iz prirode, a u blagdansko vrijeme bude tu i božićnih te uskrsnih motiva. Neki su prvi puta u ruci imali iglu i konac. Usvajali su uvođenje konca u iglu, pravilno upikavanje u platno. Pomoć odgojitelja je u početku bila konstantna, no s vremenom je bila sve manja i manja. Djeca su sama izabirala motive koje su vezli. Učili su se strpljenju, trudu, pomaganju jedni drugima. Male vezilje sastajale su se svake srijede.

Dana 10.6.2024. godine održana je 12. izložba radova kojoj su prisustvovali roditelji te gđa. Marija Krušelj. Na izložbi su sudjelovala i djeca iz folklorne skupine koji su izveli kratki program.

**Folklorna skupina**

Ove odgojno - obrazovne godine u folklornoj skupini sudjelovala su zainteresirana djeca iz dvije starije odgojno – obrazovne skupine te djeca iz mješovite Montessori vrtićke skupine, njih oko 22-je. Cilj nam je bio razvijati osjećaj pripadnosti vlastitoj kulturi i tradiciji s naglaskom na Hrvatsko Zagorje.

Zadaće:

* Omogućiti kreativni izričaj putem igre, plesa i pjesme
* Razvijati zanimanje za tradicijsko stvaralaštvo, tradicionalne instrumente i narodne nošnje
* Poticati motoriku prirodnim oblicima kretanja kroz igru i ples

Tijekom godine radilo se na raznim sadržajima i aktivnostima:

* Upoznavanje narodnih nošnji
* Prepoznavanje ritma igara s pjevanjem
* Upoznavanje s plesovima Hrvatskog Zagorja, Posavine i Međimurja

Folklorna skupina je zabilježila tri nastupa tijekom ove odgojno –obrazovne godine. Dana 2.10.2023. godine skupina je nastupala na obilježavanju Dana starijih osoba u Donjoj Stubici. Dana 21.4.2024. folklorna skupina nastupila je na manifestaciji *Jurjevo u Gornjoj Stubici.* Godinu su zaključili nastupom na tradicionalnoj izložbi vezilja u našem vrtiću održanoj početkom mjeseca lipnja.

**Mali vrtlari**

Sudjelovanje u obrađivanju vrta potaknuta je dječjom znatiželjom. Odlascima na vrtićko igralište, djeca su primijetila odgojitelje kako odlaze sa nekolicinom djece na vrt, pa su i oni željeli vidjeti što se tamo radi. U obrađivanju gredica sudjelovali smo svi, netko više, netko manje. Odlazili smo na vrt od jeseni i proučavali biljke koje su ostale od prošle godine. Od nekih smo uzeli sjeme, koje ćemo posaditi u proljeće. Sa ravnateljicom smo dogovorili da nam kupi alate za vrt kako bi mogli lakše urediti vrt i očistili ga od trave. Pričekali smo proljeće i krenuli sa vrtom. Očistili vrt od trave, stavili zemlju i čekali lijepo vrijeme. Prije nego li smo posadili biljke, morali smo posaditi sjeme, koje smo proučavali u svojoj sobi, nažalost iz sjemenja nam nije izrasla biljka pa smo otišli na lokalnu tržnicu i tamo kupili domaće flance. Kupili smo razno povrće, začinsko bilje, puno cvijeća. Čekali smo sunčan dan te posadili u gredice sve što smo kupili (mrkve, peršin, paprike, vlasac, origano, bosiljak…). Svaki dan smo odlazili proučavati što se događa sa našim sjemenjem, te zalijevali ako je bilo potrebe. Malo su nas zezali puževi, pa smo zamolili kuharicu da nam ostavi ljuske od jaja da ih posušimo i stavimo oko biljaka. Kroz mjesec svibanj, posjećivali smo vrt, čistili ga od trave i proučavali kako biljke svaki dan rastu. Ravnateljica nas je prijavila na natječaj “ Najljepši vrtovi Hrvatske“, tako da nas je i posjetila Hrvatska radiotelevizija. Tijekom ljeta ubrali smo puno graška, mrkve, peršina, rajčice…, pobrali sjemenje salate, rajčice, paprike koji će nam trebati za drugu godinu. Mirisali začinsko bilje, te neko bilje (melisa) posušili za čaj. Kroz ove aktivnosti djeca su se upoznala sa prirodom, otkrila sve o tlu, promatrala rast biljaka, njegovala ih, brinula o njima. Naučila su kako čuvati i uživati u zdravom okolišu, imati pozitivan stav o prirodi, zdravoj prehrani.

Izjave:

…“ovo miriši na pizzu“… Jakov L. (origano)

…“mene ovo podsjeća na cedevitu“… Patricija S. (melisa)

…“bole me ruke ,teško je to raditi“… Borna P. (plijevljenje trave)

# **5.3.9. Dramska skupina B.U.B.E.**

Dramska skupina B.U.B.E. ove je pedagoške godine uprizorila tri predstave za djecu u dobi od 3 do 7 godina. Dramska skupina je bila sastavljena od tri odgojiteljice, jedne nestručne zamjene te zdravstvenog voditelja koji je voditelj dramske skupine. Odigrane su predstave: „Djevojčica i Krampus“, „Zubić vila“, „Bolesna baka“ čiji su scenariji autorska djela voditelja dramske skupine. Kroz predstave djecu se izlagalo porukama i poukama vezano uz moralne vrijednosti, prijateljstvo, ljubav, zdravstveni odgoj.

# **6. STRUČNO USAVRŠAVANJE**

Plan stručnog usavršavanja donijet je na sjednici Odgajateljskog vijeća. Osim što je obavezno, stručno usavršavanje smatra se nužnom pretpostavkom stjecanja potrebnih znanja i vještina te vrijednosti profesionalnog rada. Stoga ono mora biti dobro planirano, kvalitetno i kontinuirano. Provodi se na sljedeće načine:

* održavanje sjednica Odgojiteljskog vijeća
* individualno stručno usavršavanje
* skupno stručno usavršavanje u vrtiću (stručni aktivi, radionice)
* stručno usavršavanje izvan vrtića (stručno-zdravstveni skupovi, seminari, predavanja, radionice, simpoziji, )
* čitanje stručne literature i časopisa

**Stručno usavršavanje u ustanovi**

A) usavršavanje na odabranu stručnu temu u odgojiteljskom timu

Odgojitelji su se početkom odgojno-obrazovne godine timski (parovi odgojitelja koji rade zajedno) odlučili za jedno interesno područje i temu, a tijekom godine su proučavanjem literature i praktičnim djelovanjem proširili spoznaje o odabranoj temi te ih implementirali u svoj rad u skupini. Teme su usvojene na Odgojiteljskom vijeću početkom pedagoške godine.

Tablica 8: Stručne teme po skupinama

|  |  |
| --- | --- |
| **Odgojna skupina** | **Naziv teme** |
| Srčeka | Poticanje kreativnosti i dječjeg stvaralaštva kroz likovno izražavanja |
| Lavići | Tranzicija djece iz redovitog programa u Montessori |
| Gumbeki | Razvoj dječje socijalne kompetencije |
| Loptice | Utjecaj prostorno - materijalnog okruženja na razvoj djeteta |
| Točkice | Suradnja s roditeljima |
| Jagodice | Rad u mješovitoj jasličkoj skupini |
| Balončići | Uloga slikovnice u razvoju djeteta |
| Leptirići | Adaptacija u jaslicama |

Parovi odgojiteljica su napisale kratak esej koji obuhvaća teorijske spoznaje iz pročitane literature i stručnu refleksiju na praksu u vlastitoj skupini vezano uz temu koju su odabrale. Eseji sadrže i foto zapise aktivnosti vezanih uz obrađenu temu. Eseji su predani ravnateljici i pohranjeni u stručnu dokumentaciju.

B) odgojiteljska vijeća – timsko planiranje mjesečnih i višemjesečnih razdoblja, dogovori oko zajedničkih aktivnosti, rješavanje organizacijskih poteškoća i sl.

C) interstručni aktivi:

Logopetkinja stručna suradnica je ove odgojno- obrazovne godine provela niz interstručnih aktiva na temu “Rana pismenost” - radionice za odgojitelje

24.1.2024. Predvještine čitanja i pisanja: radionica s primjerima za usvajanje razvojnog slijeda vještina rane pismenosti za prvu smjenu odgojitelja u Dječjem vrtiću Bubamara, Donja Stubica. Davanje zadataka s primjerima radi utvrđivanja razine usvojenosti znanja. Trajanje: 2 sata

15.3.2024. Predvještine čitanja i pisanja: radionica s primjerima za usvajanje razvojnog slijeda vještina rane pismenosti za drugu smjenu odgojitelja u Dječjem vrtiću Bubamara, Donja Stubica. Davanje zadataka s primjerima radi utvrđivanja razine usvojenosti znanja. Trajanje: 2 sata

15.4.2024. - 30.4.2024. Provjera zadaća i osmišljavanje materijala i zadataka za pojašnjavanje zadataka na kojima su odgojitelji radili greške. Trajanje: 2 sata

8.5.2024. Predvještine čitanja i pisanja: radionica s refleksijom na primjere iz zadaće te analiza dodatnih primjera prema posteru s razvojnim prikazom razvoja fonološke svjesnosti za prvu smjenu odgojitelja. Trajanje: 1 sat

29.5.2024. Predvještine čitanja i pisanja: radionica s refleksijom na primjere iz zadaće te analiza dodatnih primjera prema posteru s razvojnim prikazom razvoja fonološke svjesnosti za drugu smjenu odgojitelja. Trajanje: 1 sat

U sklopu godišnje edukacije povezane s ulogom Povjerenika za zaštitu dostojanstva radnika logopetkinja je provela radionice na temu “Komunikacijske vještine”

6.3.2024. Provođenje radionice s vježbama na osobnim anonimnim primjerima u svrhu usvajanja boljih komunikacijskih vještina (konstrukcija ˝ja poruka˝ i asertivnih poruka) za prvu smjenu odgojitelja. Provođenje u sklopu stručnog usavršavanja unutar ustanove iz funkcije Povjerenika za zaštitu dostojanstva radnika. Trajanje: 1 sat

10.4.2024. Provođenje radionice s vježbama na osobnim anonimnim primjerima u svrhu usvajanja boljih komunikacijskih vještina (konstrukcija ˝ja poruka˝ i asertivnih poruka) za drugu smjenu odgojitelja. Provođenje u sklopu stručnog usavršavanja unutar ustanove iz funkcije Povjerenika za zaštitu dostojanstva radnika. Trajanje: 1 sat Ukupno: 2 sata

**Stručno usavršavanje izvan ustanove**

Ravnateljica, odgojiteljice, zdravstveni voditelj i stručne suradnice sudjelovale su na brojnim edukacijama izvan ustanove: stručnim skupovima u organizaciji Agencije za odgoj i obrazovanje, predavanjima u organizaciji ostalih institucija uključenih u odgojno- obrazovno - zdravstveni rad s djecom i roditeljima te posjetile i surađivale s ustanovama koje se bave odgojem, obrazovanjem i terapijom predškolske djece.

Dokumentacija i potvrde o stručnom usavršavanju izvan ustanove priloženi su u službenu dokumentaciju vrtića (plave košuljice) te predane ravnateljici.

Tablica 9: Broj stručnih usavršavanja izvan ustanove za odgojno- obrazovne djelatnike u 2023./2024.

|  |  |  |
| --- | --- | --- |
| DJELATNICI | BROJ STRUČNIH USAVRŠAVANJA | ORGANIZACIJE KOJA PROVODE EDUKACIJU |
| RAVNATELJICA | 9 | KoHo pedagogija - Digitalna jabuka, Ministarstvo znanosti i obrazovanja vezano uz Uredbu o kriterijima i mjerilima za utvrđivanje sredstava za fiskalnu održivost dječjih vrtića, Inicijativa ZVIS i Hrvatska zajednica osnovnih škola, Agencija za odgoj i obrazovanje - državni stručni skup ravnatelja, Dječji vrtić Zipkica - stručni skup za ravnatelje, Dječji vrtić Maslačak Krapinske Toplice – županijski stručni skup, Učiteljski fakultet |
| STRUČNE SURADNICE | 19 | Hrvatska udruga za ranu intervenciju; Centar Ropana, Sekcija za razvojnu psihologiju Hrvatskog psihološkog društva, Agencija za odgoj i obrazovanje, European Speech and Language Therapy Association, Društvo naša djeca Zabok, Hrvatsko logopedsko društvo, Edukacijsko - rehabilitacijski fakultet, Naklada Slap, Dječji vrtić Maslačak Krapinske Toplice |
| ODGOJITELJICE | 25 različitih stručnih usavršavanja na kojima je sudjelovalo po više odgojitelja | Agencija za odgoj i obrazovanje, Sinapsus, Koho pedagogija, Dječji vrtić Maslačak Krapinske Toplice, Dječji vrtić Zlatarsko zlato Zlatar, Dječji vrtić Zvirek Stubičke Toplice, Hrvatska udruga za ranu intervenciju, Lana Kihas, Alfa edukacije, EduList |

# **7. SURADNJA S RODITELJIMA**


Sve aktivnosti i postupci bili su usmjereni postizanju partnerstva s roditeljima.

Djelovalo se na informiranju i edukaciji roditelja. Prvi susret roditelja s vrtićem je pri upisu djeteta u vrtić te su se temelji partnerstva položili upravo pri inicijalnim intervjuima s roditeljima i djecom. Njihov osnovni cilj bio je prikupljanje informacija o djeci i informiranje roditelja o funkcioniranju vrtića, programima i procesu prilagodbe. Inicijalne razgovore su provodile psihologinja i logopetkinja.

Kroz godinu održavali su se komunikacijski roditeljski sastanci vezano uz relevantne odgojne teme u izvođenju odgojitelja ili timski odgojitelja sa stručnim suradnicima te roditeljski sastanci odgojnih skupina. Kutići za roditelje bili su obogaćeni informacijama, fotografijama i radovima djece tijekom godine te su korišteni pismeni kanali komunikacije (elektronička pošta, Viber grupa).


Naglasak je bio na unaprjeđivanju individualne suradnje s roditeljima kroz:

* inicijalne razgovore s roditeljima novoupisane djece - po upisu,
* svakodnevni kontakt (blic informacije),
* ankete zadovoljstva periodom prilagodbe i odgojno-obrazovnim radom - nakon perioda prilagodbe i na kraju odgojno-obrazovne godine,
* individualne razgovore s roditeljima (odgojitelji, stručni suradnici, odgojitelji i stručni suradnici zajedno, stručni suradnici i ravnateljica )
* Class dojo - aplikaciju za informiranje roditelja o napretku djece u logopedskoj terapiji i dobivanje uputa za rad kod kuće,
* individualne bilježnice s logopedske terapije s uputama za rad kod kuće.




Partnerstvo se nastojalo realizirati pobuđivanjem interesa te djelovanjem na aktivnom uključivanju roditelja u rad odgojnih skupina i predškolske ustanove u cjelini. Roditelje se nastojalo uključiti u planiranje aktivnosti, u odgojno-obrazovni rad, obogaćivanje prostorno-materijalnog konteksta, poticanje na sudjelovanje u radu Upravnog vijeća, izradu igara i didaktičkog materijala, organizaciju i ostvarenju izleta te uređenje unutarnjeg i vanjskog prostora vrtića.

Osnovni oblik postizanja partnerstva bio je njegovanje individualnih razgovora kako bi roditelj dobio sve informacije o djetetu, dao informacije iz drugog kuta gledanja te sudjelovao u kreiranju ciljeva za razvojni napredak djeteta.



Vrednovanje suradnje s roditeljima vršeno je usmenim putem pri individualnim razgovorima te anketom zadovoljstva roditelja na kraju godine.

Roditelji su opisno odgovarali na pitanje koliko su zadovoljni ostvarenim partnerskim odnosom s odgojiteljicama. Većina je odgovorila da je vrlo zadovoljna. Najčešći elementi tog partnerstva koje roditelji spominju su otvorenost, davanje informacija i podrška. Kao prijedlozi se ističu želja za više komunikacije, više individualnih razgovora i neformalnih druženja što pokazuje da roditelji smatraju mišljenje odgojitelja vrijednim i važnim te žele više prilika za zajedničku razmjenu informacija.





# **8. INKLUZIJA DJECE S TEŠKOĆAMA U RAZVOJU**

Identifikacija djece s dodatnim potrebama provodila se:

* uvidom u postojeću medicinsku dokumentaciju i nalaze vanjskih ustanova,
* pregledom podataka iz upitnika pri upisu kojeg ispunjava roditelj,
* opservacijom funkcioniranja djeteta pri provedbi inicijalnih razgovora,
* opservacijom funkcioniranja djeteta u skupini od strane odgojitelja i stručnih suradnika
* informativnim razgovorima s roditeljima s ciljem utvrđivanja funkcioniranja djeteta kod kuće,
* provođenjem psihološke i logopedske dijagnostike u opsegu dostupnih dijagnostičkih testova,
* upućivanjem na vanjsku dijagnostiku.

Dječji vrtić Bubamara i ove je godine nastavio s praksom uključivanja djece s dodatnim potrebama te djelovao na poticanju razvoja djece:

* razvijanjem partnerstva s roditeljima s ciljem:
  + prikupljanja informacija o ranom razvoju djeteta, njegovim navikama hranjenja, igranja, druženju s vršnjacima, odgojnim stilovima roditelja, interesima i posebnostima,
  + osvještavanja dodatnih potreba i njihovog utjecaja na razvoj i funkcioniranje djeteta,
  + zajedničkog definiranja prioritetnih razvojnih zadaća,
* stvaranjem optimalnih uvjeta za uspješno funkcioniranje djeteta u skupini kroz pripremne aktivnosti za uključivanje (upoznavanje odgojitelja s razvojnim karakteristikama djeteta, prirodom razvojne teškoće, djetetovim potrebama i preferencijama, prilagodbom prostora i materijala),
* boravkom stručnih suradnika u odgojnim skupinama s ciljem opservacije i praćenja djece,
* razvojnom procjenom i individualnim radom članova stručnog tima s djetetom,
* individualnim razgovorima s roditeljima (savjetodavni rad, praćenje napretka, izvještavanje o dinamici napretka),
* provođenjem sastanaka timske suradnje s ciljem:
  + utvrđivanja izazova u radu s djetetom i roditeljima,
  + zajedničkom pristupu i dogovoru o daljnjim postupcima,
  + vrednovanja ranije dogovorenih postupaka,
* pisanjem zahtjeva za pomoćnike za djecu koja imaju teškoća u funkcioniranju bez obzira na postojanje službene dokumentacije,
* izradom individualiziranih odgojno-obrazovnih programa,
* praćenjem, educiranjem i podržavanjem pomoćnika u njihovom radu.

U skupinama je uključena jedna pomoćnica na puno radno vrijeme za dijete s rješenjem prvostupanjskog tijela vještačenja, jedna pomoćnica na puno radno vrijeme s većinom radnog vremena za dijete s nalazima vanjske ustanove zbog otežanog funkcioniranja u skupini te kao podrška djetetu s rješenjem prvostupanjskog tijela vještačenja u programo obavezne predškole (2 puta tjedno 4 sata za vrijeme trajanja obveznog programa predškole). Jedna pomoćnica je uključena u skupinu na pola radnog vremena za dijete koje je u procesu dobivanja nalaza vanjske ustanove zbog otežanog funkcioniranja u skupini te kao podrška djetetu s otežanim funkcioniranjem u skupini s nalazima vanjske ustanove u programu obvezne predškole (2 puta tjedno 4 sata za vrijeme trajanja obveznog programa predškole).

Pomoćnice se periodički educiraju za vrijeme logopedske terapije djeteta u ustanovi te im se kontinuirano odgovara na pitanja i dileme za vrijeme svakodnevnog rada i dolaska stručnih suradnika u skupinu te prema izraženoj potrebi za konzultacijama. U planu timske suradnje za sljedeću pedagošku godinu završnom refleksijom definirano je kako je potrebno da pomoćnice imaju zaseban termin timskih sastanaka sa stručnim timom.

# **9. SURADNJA S DRUŠTVENOM ZAJEDNICOM**

Odgojno - obrazovna funkcija vrtića ne može se ostvariti samo kroz programe rada, već vrtić mora djelovati kao institucija u okviru šire i uže društvene zajednice i omogućiti djeci da steknu znanja i informacije kako bi postati punopravni aktivni dio društva. Suradnju s društvenom sredinom i ove godine smo temeljili na otvorenosti vrtića prema sredini u kojoj živimo i djelujemo.

Tablica 10: Ostvarena je suradnja s:

|  |  |
| --- | --- |
| Osnivač | Pravovremeno informiranje o rezultatima i problemima s kojima smo se susreli u svom djelovanju (unapređivanje uvjeta rada i boravka, osiguravanje materijalnih sredstava za redovno funkcioniranje vrtića) |
| Upravno vijeće | Redovito informiranje i donošenje odluka važnih za pravovremeno, zakonito i kvalitetno provođenje Godišnjeg programa rada |
| Osnovna škola Donja Stubica | Prema planu Programa brige o školskim obveznicima kojeg su stručne suradnice u suradnji s odgojiteljicama osmislile i formalizirale u listopadu 2023.godine ove odgojno- obrazovne godine je intenziviran rad na unapređenju suradnje sa Osnovnom školom Donja Stubica. Realizirana su dva timska sastanka stručnih suradnica vrtića i škole radi prijenosa informacija o djeci školskim obveznicima. Informacije su uključivale procjenu spremnosti za školu te dodatne potrebe djece (teškoće u razvoju te prolazne posebne potrebe). I ove godine suradnji su se odazvale pedagoginja i defektologinja škole, pridružila im se i novozaposlena psihologinja stručna suradnica. Razmjena informacija je sastavni dio brige o kontinuitetu odgoja i obrazovanje djece koja prelaze iz vrtića u školu. U cilju što lakšeg prijelaza u školu organiziran je u prosincu 2023. i roditeljski sastanak za roditelje djece školskih obveznika. Na roditeljskom sastanku su logopetkinja i psihologinja vrtića prezentirale koncept spremnosti za školu te roditeljima dale upute na koji način kod kuće poticati djecu u usvajanju predvještina potrebnih za upis u 1. razred. Na roditeljskom sastanku je bila prisutna i pedagoginja škole koja je dala važne informacije o samom procesu upisa u 1 .razred.  Škola je pisanim putem zatražila Mišljenja o razvojnom statusu za djecu koja će zbog nedovoljne spremnosti za školu ove godine dobiti odgodu upisa, kao i za djecu koja iskazuju potencijalnu darovitost. Vrtić je dostavio tražena Mišljenja koja će pomoći školi u što boljoj pripremi za prijem novih prvašića. |
| Dječji vrtići Krapinsko - zagorske županije | Razmjena stručnih iskustava, događanja za djecu |
| Zdravstvene institucije | Nadzor provedbe zadaća na očuvanju zdravlja djece i zaposlenih, zdravstvenog prosvjećivanja djece i odraslih, edukativne radionice za djecu |
| Agencija za odgoj i obrazovanje | Stručno usavršavanje, savjetodavna uloga u unapređivanju ukupnog konteksta vrtića, suradnja oko pripravničkog staža |
| Ministarstvo znanosti i obrazovanja | Verificiranje programa, savjetodavna pitanja oko provođenja pravilnika |
| Županijski ured i Upravni odjel za obrazovanje, kulturu, šport i tehničku kulturu Krapinsko - zagorske županije | Veza resornog ministarstva i vrtića te pomoć oko realizacije određenih projekata – npr. o sigurnosti djece u prometu; |
| Turistička zajednica područja Gornja Stubica i Donja Stubica | Suradnja oko sudjelovanja na organiziranim događanjima za djecu (Nikolinje, Božić,...) |
| Društvima i udruga: Crveni križ, Društvo naša djeca, Udruga invalida, organizacijski odbori | Suradnja oko obilježavanja Dana starijih osoba, radionica, raznih događanja |
| Hrvatski zavod za socijalni rad - Područni ured Donja Stubica | Praćenje i djelovanje u situacijama obitelji u riziku, mogućih indikacija o kršenju dječjih prava |
| Policijska uprava Krapinsko - zagorske županije | Projekti o sigurnosti djece u prometu i konkretne pomoći; sastanci Tima za prevenciju i borbu protiv nasilja i drugih ugroza jednom mjesečno |
| Mediji | Izvještavanja i informiranja o aktivnostima vrtića |
| Sportska društva | Ostvarenje sportskih programa |
| Pučko otvoreno učilište Donja Stubica | Ostvarenje programa engleskog jezika i posjete knjižnici, obilježavanje Mjeseca knjige |
| Dobavljači | Nabava sve potrebne opreme, materijala i sredstava za rad, materijalno pomaganje u ostvarenju programa sponzorstvo, |
| Dobrovoljno vatrogasno društvo Donja Stubica | Obilježavanje Međunarodnog dana vatrogasaca, vježba evakuacije i spašavanja |
| Specijalističke dijagnostičke ustanove | Razvojna procjena djece s teškoćama |
| Kazališta | Gostujuće predstave |
| Stub - klub Donja Stubica | Donacija drvenih žardinjera, stolova i klupa od paleta za igralište; suradnja oko izložbi i predstava za djecu |
| Banka | Posjet djece banci |

# **10. VREDNOVANJE**


Vrednovanje je proces sustavnog i kontinuiranog praćenja, analiziranja i procjenjivanja uspješnosti odgojno-obrazovnog rada koji predstavlja temelj ostvarivanja napretka u kvaliteti rada ustanova. Odgojno- obrazovni proces vrednovali smo s dva aspekta: vanjskim vrednovanjem te unutarnjim vrednovanjem odnosno samovrednovanje.


# **10.1. Vanjsko vrednovanje**

Vanjsko vrednovanje usmjereno je na praćenje kvalitete odgojno-obrazovnih postignuća, a manje na utvrđivanje kvalitete procesa koji je prethodio tim postignućima. Provodi se prema kriterijima koji su unaprijed poznati te međusobno usklađeni.


Tijekom mjeseca lipnja provedena je online anketa za roditelje s ciljem procjene zadovoljstva radom Dječjeg vrtića Bubamara. Odazvalo se ukupno 59 roditelja, što čini 37% ukupnog broja roditelja. Odgojno- obrazovni djelatnici vrtića su putem e-maila dobili uvid u rezultate ankete za roditelje. Grupni rezultati koji se odnose na cijelu ustanovu prezentirani su i analizirani na zadnjem Odgojiteljskom vijeću u mjesecu kolovozu. Rezultati za cijelu ustanovu će se koristiti za izradu Godišnjeg plana i programa za narednu godinu vezano uz suradnju s roditeljima.

U prilogu se nalaze cjeloviti rezultati ankete. Izdvojene čestice koje ukazuju na opću razinu zadovoljstva su sljedeće:









Rezultati pokazuju kako najveći postotak roditelja, njih 80% vidi napredak kod svoje djece u razvojnom području “Spoznaja, nova znanja i vještine”. Slijedi razvojno područje “Vršnjački odnosi i društvenost” 76,3% roditelja smatra da je njihovo dijete napredovalo u ovom razvojnom području. 74,6% roditelja smatra da je njihovo dijete napredovalo u samostalnosti. 64,4% razvojno područje “Govor i komunikacija” navodi kao ono u kojem je dijete najviše napredovalo. Nešto ispod polovine roditelja smatra da im je dijete najviše napredovalo u tjelesnoj spretnosti, emocionalnoj i socijalnoj kompetentnosti.

Rezultati zadovoljstva roditelja stručnim radom ukazuju na visoki stupanj zadovoljstva odnosno 95% roditelja smatra da je stručni rad vrlo dobar ili odličan. Preko 60 % roditelja je dalo najvišu ocjenu za stručni rad s djecom. Također su roditelji iskazali zadovoljstvo raznolikošću odgojno- obrazovnim sadržajima i aktivnostima. 90% roditelja procjenjuje ovaj kriterij vrlo dobrom i odličnom ocjenom.

Još veće zadovoljstvo roditelji su iskazali komunikacijom djelatnika vrtića prema roditeljima. Njih 97% je dodijelilo ocjenu vrlo dobar i odličan.

Povratna informacija roditelja je vrijedan podatak koji djelatnici vrtića uzimaju u obzir pri kreiranju strategija djelovanja i razumijevanja potreba djece i roditelja u zajedničkom stvaranju optimalnih uvjeta odrastanja djece polaznika našeg vrtića. Iako se ove godine odazvao veći broj roditelja nego prošle odgojno- obrazovne godine, smatramo da za potpunu sliku i unapređenje partnerstva s roditeljima bi broj roditelja koji su spremni dati povratnu informaciju trebao biti veći.

# **10.2. Samovrednovanje**

Samovrednovanje se odnosi na sustavan, unutarnji proces koji je usmjeren na osvjetljavanje trenutnog stanja u ustanovi, na utvrđivanje pozitivnih postignuća, pronalaženje problema te predlaganje strategija njihova rješenja te unapređivanje postojećeg stanja. Obuhvaća procese i postignuća, odnose i uvjete unutar koji se ostvaruje odgojno-obrazovni rad. Usmjerenost na kvalitetu od svih dionika odgojno-obrazovnog procesa zahtijeva kontinuiranu stručnu refleksiju, samovrednovanje i djelovanje u smjeru unapređivanja kvalitete pojedinih segmenata i ustanove u cjelini. Samovrednovanje obveza je svih dionika odgojno-obrazovnog procesa koji su izravno ili neizravno uključeni u odgojno-obrazovni proces.

Uz zakonom propisane oblike dokumentiranja odgojno- obrazovnog procesa, foto i video dokumentaciju, pomoću lista za praćenje prilagodbe, razvojnih lista za djecu, dječjih razvojnih mapa, protokola za procjenu i praćenje djece s govornim i komunikacijskim teškoćama, psihodijagnostičkim i logopedskim mjernim instrumentima kao i antropometrijskim mjerenjima radilo se na praćenju i vrednovanju individualnog rasta i razvoja svakog djeteta u skupini. Dječje razvojne karakteristike su procjenjivane timski od članova stručnog tima i opservacija odgojiteljica u odgojnoj skupini. Pisana su timska Mišljenja o razvojnom statusu djeteta. Napisana su dvadeset dva timska Mišljenja o razvojnom statusu djeteta.

U mjesecu lipnju svi odgojno- obrazovni djelatnici (19) su popunili Protokol za vrednovanje i samovrednovanje odgojno-obrazovnog rada DV Bubamara za 2023./2024. Rezultati Protokola analizirani su na Odgojiteljskom vijeću koje se održalo 11.06.2024. a služit će za izradu Godišnjeg plana i programa za odgojno- obrazovnu godinu 2024./2025.

U prilogu se nalaze cjeloviti rezultati ankete.

# **11. GODIŠNJA IZVJEŠĆA RAVNATELJICE, ČLANOVA STRUČNOG TIMA, ZDRAVSTVENOG VODITELJA**

# **11.1. Godišnje izvješće ravnateljice**

Plan rada ravnateljice realiziran je u skladu s Godišnjim planom i programom rada za 2023./2024. godinu. Sve aktivnosti i ljudski resursi bili su usmjereni zadovoljavanju potreba djece i roditelja. Kontinuirano se radilo na poboljšanju materijalnih uvjeta kako za djecu tako i za sve djelatnike. Poticalo se stručno usavršavanje stručnih djelatnika vrtića kroz razne seminare i nabavu stručne literature. Kontinuirano se poticao partnerski odnos s roditeljima, ali i sustručnjacima, Osnivačem te društvenom zajednicom. Redovito su izvršavani svi popravci, sanacije, atestiranja i servisiranja opreme vrtića.

|  |
| --- |
| **USTROJSTVO RADA** |
| * izrada Godišnjeg plana i programa rada za odgojno - obrazovnu 2023./2024. godinu * izrada plana zaduženja satnice za sve djelatnike vrtića te praćenje realizacije istog * sudjelovanje u izradi prijedloga Financijskog plana * sudjelovanje u izradi Plana nabave za 2024. godinu * sudjelovanje u ispunjavanju upitnika o fiskalnoj odgovornosti * pisanje Ljetopisa * sudjelovanje u pripremi i radu Upravnog vijeća i provođenje njihovih odluka * sudjelovanje u pripremi i radu Odgojiteljskog vijeća i provođenje njihovih odluka * izrada prijedloga pravilnika * dogovaranje sadržaja i aktivnosti na nivou skupina i vrtića * podsjećanje djelatnika na Preventivne programe * organizacija zimske i ljetne organizacije rada * svakodnevna razmjena informacija s članovima stručnog tima * grupe refleksije i radni dogovori s odgojiteljima (planirani i prema potrebi) * radni dogovori s članovima tehničkog osoblja (dogovori oko izvršavanja zadataka) * dogovori sa satničarkom (tjedno) |

|  |
| --- |
| **MATERIJALNI UVJETI** |
| * analiza opremljenosti vrtića svom potrebnom opremom i materijalima (namještaj, didaktika i druga sredstva) * izrada plana za investicijsko i tekuće održavanje * praćenje realizacije Plana nabave * nabava potrošnog materijala za rad svih djelatnika * praćenje održavanja, popravaka i sanacija * briga o pravovremenom servisiranju i atestiranju opreme |

|  |
| --- |
| **NJEGA I SKRB ZA TJELESNI RAST I RAZVOJ DJECE** |
| * kontinuirana suradnja s odgojiteljima, stručnim timom i zdravstvenim voditeljem - pravovremeno reagiranje na specifične situacije s djecom i roditeljima * poticanje stručnog usavršavanja djelatnika u ovom području * suradnja s zdravstvenim institucijama - savjetodavni dio, posebne zdravstvene situacije |

|  |
| --- |
| **ODGOJNO - OBRAZOVNI RAD** |
| * praćenje provođenja pripreme za rad i učinkovitosti rada u cilju provođenja ciljeva i zadaća Godišnjeg plana i programa rada te Kurikula dječjeg vrtića * praćenje poslova odgojitelja u cilju zadovoljavanja potreba djece * praćenje dnevnog ritma u odgojno - obrazovnim skupinama i uvođenje promjena po potrebi * suradnja oko satnice * praćenje i sudjelovanje u realizaciji Programa stažiranja za odgojitelje pripravnike, prijava odgojitelja pripravnika za stažiranje i za polaganje stručnog ispita * organizacija obilježavanja važnih datuma u vrtiću * organizacija izleta, odlaska u kazališta i druga događanja izvan dječjeg vrtića * sudjelovanje u radu dramske grupe vrtića * vođenje folklorne grupe vrtića * nabava potrebnog materijala * raspisivanje natječaja za upis djece u vrtić, formiranje skupina, raspored odgojitelja po skupinama |

|  |
| --- |
| **STRUČNO USAVRŠAVANJE** |
| * praćenje realizacije stručnog usavršavanja stručnih djelatnika vrtića prema Godišnjem planu i programu rada * nabava stručne literature * praćenje stručne literature * sudjelovanje na stručnim seminarima, webinarima, radionicama, predavanjima |

|  |
| --- |
| **SURADNJA S RODITELJIMA** |
| * upis djece u vrtić (ugovori) * praćenje dinamike upisa i ispisa tijekom cijele godine * vođenje roditeljskog sastanka za roditelje novoupisane djece i roditelje djece iz programa predškole * sudjelovanje na individualnim konzultacijama s roditeljima u specifičnim problemskim situacijama * razgovori s roditeljima na njihovu inicijativu * ostvarivanje partnerskih odnosa s roditeljima * obavijesti, plakati i letci roditeljima * sudjelovanje u izradi vrednovanja odgojno - obrazovnog procesa od strane roditelja |

|  |
| --- |
| **SURADNJA S DRUŠTVENOM SREDINOM** |
| * poticanje i ostvarivanje kvalitetne komunikacije s društvenim čimbenicima usmjerenima na dobrobit djece i obogaćivanje vrtićkog programa * zahtjevi za donacije i realizacije istih * zastupanje vrtića prema potrebi i pozivima |

# **11.2. Godišnje izvješće stručne suradnice logopetkinje**

|  |
| --- |
| PROVEDENE STRATEGIJE DJELOVANJA I NJIHOVO VREDNOVANJE |
| **A)**  **U ODNOSU NA DIJETE**  **REALIZIRANA ZADAĆA: kroz sve elemente odgojno-obrazovnog rada sudjelovati u osiguravanju dobrobiti za dijete** |
| **Prevencija, probir, otkrivanje, procjena i dijagnostika govora, jezika, komunikacije te predvještina čitanja, pisanja i matematike** |
| Probir sve djece u vrtiću koja ne polaze logopedsku terapiju u svrhu utvrđivanja potrebe za istom kroz razgovore s djecom, skrbnicima i matičnim odgojiteljima. |
| Opservacija u skupini, prikupljanje podataka o razvojnom statusu djeteta od odgojitelja i roditelja primjenom listi te logopedska procjena i/ili dijagnostika djece koja pokazuju rizične faktore na probiru. |
| Upućivanje na vanjsku diferencijalnu dijagnostiku uz pisano Mišljenje o razvojnom statusu djeteta; suradnja s specijaliziranim ustanovama; suradnja u postupku kategorizacije |
| Sudjelovanje u timskoj izradi individualizirani odgojno-obrazovnog plana za djecu s dodatnim potrebama koji polazi od izazova u funkcioniranju i interesa djeteta, a provodi se kroz razvojno poticajne aktivnosti. |
| Poticanje i podupiranje promjena okoline koje omogućavaju zadovoljavanje djetetovih individualnih i aktualnih potreba – na razini vrtića, odgojne skupine, pojedinca (proučavanje pedagoške dokumentacije, senzibiliziranje odgojitelja, roditelja) i smanjuju utjecaj okolinskih faktore na izazove u funkcioniranju. |
| Preventivni program - uključivanje djece u manjem riziku (razvojne greške izgovora, mali broj rizičnih faktora za nastanak jezičnih i komunikacijskih teškoća) u preventivne logopedske razrede u aplikaciji Class Dojo s razrađenim materijalima u okviru projekta ˝Logopedska čekaonica˝ za rad kod kuće. |
| Vođenje inicijalnih razgovora s roditeljima i djetetom s ciljem upoznavanja djetetovog aktualnog razvojnog statusa i obiteljskog okruženja (novoupisana djeca). |
| **SAMOVREDNOVANJE**  Veliki napredak u dijagnostici je postojanje testova za procjenu jezika, probirnih testova te test za predvještine čitanja i pisanja u ustanovi. Osim njih, razvila sam i KIS (komunikacijski individualni sociogram) kao alat praćenja funkcionalne komunikacije djeteta u skupini. Time je procjena i probir puno objektivnija, brža i točnija.  Edukacija za PredČip test je završena tek krajem godine pa je procjena rane pismenosti provođenja nestandardiziranim materijalom, a pristup procjene u dvije točke mjerenja i analiza napretka pokazala se kao odlična mjera procjene.  Preventivni program sastojao se od izrade radne bilježnice za poticanje predvještina čitanja i pisanja te njezino prezentiranje na roditeljskom sastanku roditeljima djece koja će biti sljedeće godine školski obveznici.  Za jasličke skupine djece održala sam predavanja ˝Kretanje, ekrani i jezično-govorni razvoj˝ kako bih ukazala na opasnosti ekranizma te utjecala na veću količinu kretanja i komunikacije u obiteljskom okruženju. Djelatnici škole istaknuli su ovo temu kao vrlo bitnu za obradu u najranijem periodu.  Inicijalnim razgovorima detektirana su djeca u riziku za dodatne potrebe te su roditelji upućeni na vanjsku dijagnostiku po uočenoj potrebi.  Osim listama procjene, informacije o djeci su se svakodnevno prikupljale provođenjem sastanaka timske suradnje uz planirane načine praćenja djeteta.  Primjenjen je novi obrazac za individualizaciju pristupa djeci s dodatnim potrebama koji se pokazao kao dobra podloga za pokretanje razgovora o interestima djeteta te formiranju razvojnim ciljeva prema jakim stranama.  Komunikacija putem aplikacije Class Dojo za djecu koja nisu u logopedskoj terapiji je u manjem intenzitetu zbog nepovoljnog omjera uloženog truda i pozitivnih efekata. Veća važnost se dala provedbi dobro posjećenih roditeljskih sastanaka na kojima se prezentiraju i podjele digitalni materijali. |
| **Terapijski rad** |
| Primjena specijaliziranih metoda i postupaka individualnoga ili grupnoga rada s djecom s poremećajima komunikacije, jezika, govora i glasa te slabije razvijenih predvještina čitanja, pisanja i matematike. |
| Određivanje liste prioriteta u dijagnostici i terapiji, izrada terapijskog rasporeda i formiranje skupina za grupnu terapiju zbog velikog broja djece. |
| Vođenje dokumentacije o djeci – dnevnik rada logopeda, evidencija redovnog probira, evidencija djece obuhvaćene logopedskim praćenjem, terapijske evidencijske liste (evidencija provedenih terapijskih postupaka, suradnje s roditeljima, suradnje s odgojiteljima), individualni dosjea djeteta. |
| **SAMOVREDNOVANJE**  Pedagoška godina započela je s 43 djece na terapijskoj listi, a završila s 39 djece na terapijskoj listi. Terapija je završila za dio djece s artikulacijskim teškoćama, a neka djeca su počela terapiju tijekom godine.  Terapija se odvija grupno zbog velikog broja korisnika te velikog opsega posla (prevencija, timska suradnja, edukacija odgojitelja i roditelja, suradnja s društvenom sredinom, dokumentiranje).  Upute roditeljima daju se putem logopedske bilježnice i putem ClassDojo aplikacije (video upute).  Nezadovoljna sam napretkom djece zbog otežane suradnje s roditeljima (nedonošenje logopedske bilježnice, manjak inicijativnosti u traženju informacija, sklonost postavljanju pitanja na hodniku u prolazu čime se nije moguće detaljno pripremiti za konzultacije). |
| **B)**  **U ODNOSU NA RODITELJE**  **REALIZIRANA ZADAĆA: sudjelovanje u pružanju podrške roditeljima u razvoju roditeljskih vještina i stručna pomoć u rješavanju specifičnih teškoća vezanih uz razvoj djeteta** |
| Izrada, prikupljanje te analiza privola i izjava za poboljšanje usklađenosti s Uredbom o zaštiti osobnih podataka te pružanje kontrole nad logopedskim postupcima koji se provode te vrstom osobnih podataka koji se obrađuju u logopedskoj djelatnosti unutar vrtića. |
| Uvođenje mogućnosti telefonskog savjetovanja i informiranje roditelja o dostupnosti tog kanala komunikacije kao i utvrđivanje onih postojećih (elektronička pošta, aplikacija) kroz slanje službenih obavijesti putem e pošte te objavama na oglasnoj ploči. |
| Individualni razgovori s roditeljima (rezultati procjene, probira i dijagnostike, preporuke za uključivanje djeteta u logopedske vježbe, informiranje o tijeku i napredovanju djeteta u tretmanu). |
| Individualni razgovori s roditeljima, stručnom suradnicom psihologinjom i odgojiteljima prilikom upućivanja djeteta na dijagnostiku u vanjsku ustanovu. |
| Savjetodavni i instruktivni rad s roditeljima s ciljem osposobljavanja roditelja za preuzimanje aktivne uloge u terapiji - edukacija roditelja (grupna ili individualna) u svrhu osvještavanja potrebe i načina poticanja jezično-govornog razvoja. |
| Organiziranje i vođenje radionice za roditelje djece školskih obveznika na temu očekivanih ishoda i kompetencija djeteta polaznika programa predškole. |
| Vođenje Class Dojo aplikacije za efikasniju i dostupniju komunikaciju s roditeljima čija djeca su u preventivnom ili terapijskom logopedskom radu (izrada individualnih digitalnih okruženja za komunikaciju i digitalni portfolio koji roditelj također može nadopunjavati; edukacija roditelja o korištenju aplikacije i tehnička podrška). |
| Izrada digitalnih i pisanih materijala u bilježnicu djeteta koje pohađa logopedsku terapiju za rad kod kuće. |
| Podizanje svijesti o struci i radu logopeda u ustanovi kroz vizualne materijale i tekstove u logopedskom kutku. |
| Prisustvovanje na roditeljskim sastancima (jedan sastanak po skupini). |
| Jutarnji boravak u skupinama zbog mogućnosti davanja kraćih informacija u vrijeme doručka djece. |
| Osmišljavanje i provedba sastanka za roditelje novoupisane djece. |
| **SAMOVREDNOVANJE**  Privola za logopedsku terapiju se kontinuirano prikupljaju pri upisu djeteta u vrtić.  Uvedena je mogućnost telefonskih konzultacija, ali se ona nije pokazala praktičnom jer logoped nema telefonsku liniju, a službeni mobitel vrtića mora biti dostupan svim djelatnicima u sobi odgojitelja. Komunikacija elektroničkom poštom je uvedena i u primjeni, posebno kada se tiče službenih dogovora oko daljnjih pistupaka za djecu s teškoćama u razvoju. Komunikacija e poštom se pokazala kao dobar i efikasan kanal komunikacije koji je prirodan današnjoj generaciji roditelja.  Vršeni su individulani razgovori s roditeljima koji su pokazali inicijativi, a za ostale roditelje su organizirana edukativna predavanja na temu rane pismenosti te povezanosti ekranizma, kretanja i jezično-govornog razvoja. Sve skupine su obuhvaćene edukacijama.  Provodili su se individualni razgovori s roditeljima u suradnji s psihologinjom i odgojiteljima za djecu školske obveznike kojoj se predlaže odgoda.  Kontinuirano su se izrađivali digitalni i tiskani materijali te su se dijelili aplikacijom Class Dojo i bilježnicom. Roditelji često zaboravljaju donijeti bilježnicu pa je dobro da postoji više kanala komunikacije. Jutarnji boravak u skupinama se rijetko relaizirao zbog korištenja jutarnjih sati za pripremu za neposredni rad.  U sljedećoj pedagoškoj godini planiram jednu edukaciju za roditelje i veću posvećenost pronalasku načina za direktnu komunikaciju. |
| **C)**  **U ODNOSU NA ODGOJITELJE**  **REALIZIRANA ZADAĆA: sudjelovanje u unapređivanju znanja i kompetencija odgojitelja za prepoznavanje govornih, jezičnih i komunikacijskih teškoća te primjenu spoznaja iz usvajanja jezika i govora u kreiranju odgojno-obrazovnog rada** |
| Stručna pomoć odgojiteljima pri prepoznavanju i procjenjivanju djetetovih potreba, mogućnosti i interesa primarno u području razvoja govora, jezika i komunikacije (praćenje djece u raznim aktivnostima, reakcija i ponašanja djece,  analiza pojedinih situacija, razmatranje primjerenosti organizacije konteksta u skupini, razmatranje prilagodbe pristupa djetetu s obzirom na njegove mogućnosti razumijevanja i izražavanja, refleksija u sklopu Sastanaka timske suradnje). |
| Sudjelovanje u planiranju i realizaciji kolektivnog stručnog usavršavanja odgojiteljica u vrtiću (edukativni materijali, interstručni aktivi). |
| Provođenje individualnih i grupnih sastanaka timske suradnje prema definiranom planu suradnje unutar ustanove. |
| Pomaganje i pružanje podrške odgojiteljima u suradnji s roditeljima (komunikacija s  roditeljima, priprema edukativnih materijala, timska provedba individualnih razgovora, provedba anketnih upitnika i dr.). |
| Prijenos informacija o novoupisanoj djeci te prateće dokumentacije. |
| **SAMOVREDNOVANJE**  Okosnica suradnje s odgojiteljima je predodređeno vrijeme i mjesto komunikacije. Ove godine je provedeno 86 timskih sastanaka stručnih suradnika s odgojiteljima pojedine skupine prema unaprijed definiranom i pravovremeno najavljenom rasporedu koji je bio podložan promjenama i opasci odgojitelja prije početka provedbe. Odgojitelji su na kraju godine izrazili zadovoljstvo ovakvim tipom suradnje te je za sljedeću godinu planiran nastavak ovakve suradnje. Na samim sastancima naglasak je bio na djeci s dodatnim potrebama, ali i svim situacijama koje su imale potrebu za refleksijom u skupini. Uz sastanke su se sastavljali zapisnici kojima su odgojitelji imali digitalni pristup i mogućnost pismenog komentiranja. U slučaju potrebe, prema procjeni obje strane, provodili su se individualni razgovor s roditeljima u suradnji odgojitelja i stručnih suradnika.  Provela sam tri stručna usavršavanja unutar ustanove na temu rane pismenosti (2) i komunikacijskih vještina.  Po definiranju raspodjele odgojitelja i zapošljavanju novih, prenesene su informacije o novoupisanoj djeci svim odgojiteljima. |
| **D)**  **U ODNOSU NA RAVNATELJA I STRUČNI TIM**  **REALIZIRANA ZADAĆA: osiguravanje visoke razine kvalitete odgojno-obrazovne prakse i kurikuluma vrtića** |
| Sudjelovanje u izradi Godišnjeg plana i programa rada vrtića. |
| Sudjelovanje u izradi i analizi anketa samovrednovanja, unutarnjeg vrednovanja i vanjskog vrednovanja u svrhu formiranja razvojnih zadaća ustanove. |
| Razmjene informacija o razvojnom statusu djeteta, rezultatima probira, dijagnostike i terapije na Sastancima stručnog tima. |
| Vođenje zajedničkih individualnih razgovora s roditeljima djece s dodatnim potrebama. |
| Sudjelovanje na stručnim sastancima s ciljem određivanja razvojnih ciljeva ustanove, poticanja inkluzivne prakse i unapređenja odgojno-obrazovnog i terapijskog rada u našem vrtiću prema definiranom planu suradnje unutar ustanove. |
| **SAMOVREDNOVANJE**  Timskim dogovorom definirana su područja za koje je svaki član stručnog tima zadužen u izradi godišnjeg izvješća. Sudjelovala sam u pisanju dijelova i reviziji cjelokupnog gosišnjeg plana i programa ustanove i izvješća.  Sudjelovala sam u izradi ankete za roditeljsko i odgojiteljsko vrednovanje i samovrednovanje rada i suradnje najviše u pogledu podrške u primjeni digitalnih alata.  Sudjelovala sam u sastancima timske suradnje, zajedničkim razgovorima s roditeljima te vodila zapisnike i pripadajuću dokumentaciju.  Koristila sam planirane i neplanirane sastanke za promicanje logopedske djelatnosti, definiranje rada logopeda u vrtiću, zalaganje za inkluzivno obrazovanje i otvorenu komunikaciju u ustanovi. Djelovala sam u svojstvu zamjenice ravnateljice pri njezinom odsustvu.  U suradnji s ravnateljicom, provodila sam razgovore za posao s kandidatima za radna mjesta odgojitelja i spremačice/kuharice. |
| **E)**  **U ODNOSU NA DRUŠTVENE ČIMBENIKE**  **REALIZIRANA ZADAĆA: realizacija i obogaćivanje programa rada, unapređivanje rada i otvaranje vrtića prema lokalnoj zajednici** |
| Podrška u povezivanje s društvenim čimbenicima iz neposrednog okruženja vrtića radi realizacije i obogaćivanja programa rada (sudjelovanje u projektima, edukativnim i rekreativnim aktivnostima, manifestacijama, izleti i dr.). |
| Suradnja i razmjena iskustava s odgojno-obrazovnim ustanovama (sustručnjaci, drugi vrtići, škole) u svrhu unapređenja terapijskog i organizacijskog rada kroz razmjenu iskustava sa stručnjacima edukacijsko - rehabilitacijskog profila iz sustava predškolskog odgoja. |
| Definiranje i provedba suradnje sa školom u svrhu optimalne pripreme i razmjene informacija o djeci školskim obveznicima kroz uspostavljanje i primjenu Programa brige o djeci školskim obveznicima. |
| Suradnja s osnivačem radi poticanja inkluzivne prakse i financijskih modela kroz sustavno praćenje potreba djece s dodatnim potrebama te predlaganje održivih rješenja. |
| **SAMOVREDNOVANJE**  Služila sam kao podrška u vidu pratnje skupini ili djetetu s dodatnim potrebama u situacijama kada su djeca napuštala prostore vrtića.  Prikupila sam imena svih logopetkinja koje rade u vrtićima u našoj županiji te ih povezala u Viber zajednicu kako bismo efikasno mogle razmjenjivati informacije i konzultirati se po potrebi.  Uspostavila sam odličnu suradnju s edukacijskom rehabilitatoricom koja ima privatan kabinet ZNR i često uzima djecu iz našeg vrtića u terapiju kao jedina rehabilitatorica u okolici.  Sudjelovala sam u donošenju i provedbu Programa brige za školske obveznike (vodila edukativni roditeljski sastanak, pripremila digitalne materijale za rad kod kuće i letke za roditelje, sudjelovala na sastancima sa školom, vršila procjenu spremnosti djece i dijelila te informacije s roditeljima).  Sudjelovala sam u pisanju zahtjeva za pomoćnike te zagovaranju inkluzivnog obrazovanja pri osnivaču. |
| **F)**  **STRUČNO USAVRŠAVANJE**  **REALIZIRANA ZADAĆA: kontinuirani profesionalni razvoj, istraživanje i reflektiranje vlastite odgojno-obrazovne i terapijske prakse te zajedničko učenje svih stručnih djelatnika u vrtiću** |
| Individualno stručno usavršavanje putem praćenja logopedske literature i periodike Planirano:  Koraci prema kvalitetnoj praksi, Teorija u praksi |
| Sudjelovanje u svim oblicima kolektivnog stručnog usavršavanja u vrtiću. |
| Sudjelovanje u različitim oblicima stručnog usavršavanja izvan vrtića (u organizaciji MZO-a, AZOO-a, Sekcije predškolskih logopeda i drugih relevantnih ustanova)  Planirano: istraživanje alata za praćenje funkcionalnosti djeteta u prirodnoj okolini i stjecanje znanja za samostalno kreiranje istih (npr. sociogram). |
| Razmjena iskustava sa sustručnjacima iz drugih vrtića i relevantnih ustanova iz područja odgoja i obrazovanja. |
| **SAMOVREDNOVANJE**  Čitala sam članke vezane uz procjenu funkcionalne komunikacije te detaljnije i višekratno čitala knjigu ˝Rani komunikacijski razvoj˝. Pratila sam razne Youtube kanale logopeda koji pokazuju razne ideje i pristupe u korekciji artikulacije.  Sudjelovala sam i vodila stručno usavršavanje u vrtiću provedbom tri radionice Predvještine čitanja i pisanja - upoznavanje s konceptima i primjeri; Predvještine čitanja i pisanja - analiza zadaće, Komunikacijske vještine (u 6 termina za odgojitelje). Sudjelovala sam u radionici o pružanju zdravstvene pomoći koju je vodio zdravstveni voditelj.  Sudjelovala sam u ukupno 14 edukacija izvan ustanove u ukupnom trajanju od 51 sat.  Aktivno sam sudjelovala kao predavačica i voditeljica radionice na Stručnom usavršavanju za dječje vrtiće Krapinsko-zagorske županije na temu rane pismenosti i fonološke svjesnosti.  Izradila sam alata za procjenu funkcionalne komunikacije u skupini (Komunikacijski individualni sociogram) te napisala stručni članak za časopis Logopedija koji je u procesu recenzije.  Komunicirala sam s logopetkinjama iz naše županije putem Viber grupe ili pozivom te s drugim stručnjacima u vanjskim ustanovama. Uspostavila sam odličnu suradnju s edukacijskom rehabilitatoricom iz kabineta ZNR Zvjezdanom Novina Repovečki te s njom, nakon pisane privole roditelja, komunicirala o razvojnim zadaćama za djecu koju dijelimo u terapiji. |
| **G)**  **REALIZIRANI OSTALI POSLOVI** |
| Djelovanje u funkciji Povjerenika za zaštitu dostojanstva radnika - provedba edukacije za odgojitelje iz teme zaštite dostojanstva i suzbijanja diskriminacije (Povjerenik), sudjelovanje u rješavanju konflikata i procesima mirenja. |
| Djelovanje u funkciji zamjenice ravnateljice. |
| Menotriranje pripravnici logopetkinji iz Dječjeg vrtića Miholjček, Mihovljan za vrijeme provođenja pripravničkog staža za stručnu suradnicu logopetkinju u dječjem vrtiću. |
| Poslovi planiranja i valorizacije rada. |
| Izrada didaktičkog materijala u dijagnostičke i terapijske svrhe. |
| Ostali poslovi i zadaće koji nisu u opisu poslova, a potrebno ih je izvršiti po nalogu ravnatelja. |
| **SAMOVREDNOVANJE**  Djelovala u sam u funkciji Povjerenika za zaštitu dostojanstva radnika te organizirala edukaciju o Pravilniku i radionicu o komunikacijskim vještinama.  Izvršavala sam zadaće u funkciji zamjenice ravnateljice (u njezinom odsustvu ili kao podrška u radu - razgovori sa kandidatima natječaja za radna mjesta).  Mentorirala sam pripravnicu. Dijelile smo dokumente na disku, vršila sam kontrolu bilješki u dnevniku rada, uvid u njezin neposredni rad u Dječjem vrtiću Miholjček, izvodila terapiju u njenom prisustvu, uvodila u svu obaveznu dokumentaciju i zakonske akte iz predškolskog odgoja i obrazovanja, sudjelovala u pisanju plana stažiranja i završnog izvješća, educirala o primjeni aparata SUVAG Verboton.  Uvela sam novi način praćenja i planiranja tjedne realizacije individualne terapije koji je izuzetno pregledan i funkcionalan. Vodim dnevnik rada logopeda s natuknicama o dnevnom izvršavanju radnih zadaća. Vodim evidenciju terapijskih postupaka - bilješke postupaka za svaki terapijski sat za svako dijete, individualni dosje djeteta sa svom dokumentacijom, djetetovim radovima i evidencijskim tablicama terapije. Videozapise s uputama za rad imam organizirano na aplikaciji Class Dojo. Tromjesečno vrednujem svoj rad te na godišnoj razini.  Ove godine sam izradila jako puno didaktičkog materijala, radnih bilježnica i prilagodbi sadržaja za bolje jezično usvajanje. Prostor je bogat didaktikom te je ona organizirana po terapijskim područjima najčešćih komunikacijskih teškoća.  Izvršavala sam zadaće po nalogu ravnatelja koje nisu u opisu mog posla, na primjer, pisanje molbi za donacije, zamjene za odgojitelje u skupinama. |
| **UNUTARNJE VREDNOVANJE - anketa zadovoljstva djelatnika dječjeg vrtića** |
| Prema sažetku odgovora stručnih djelatnika vrtića na pitanje u Protokolu za vrednovanje i samovrednovanje odgojno-obrazovnog rada vidljivo je da postoji visoko zadovoljstvo suradnje sa stručnim suradnicima te u manjem dijelu dobro iskustvo suradnje.  **Grafikon obrasca odgovora. Naslov pitanja: Jesam li zadovoljan suradnjom sa stručnim suradnicima? . Broj odgovora: 19 odgovora.**  Svakodnevnim sastancima timske suradnje nastojali su se riješiti svi izazovi u suradnji te definirati što očekujemo jedni od drugih. I dalje je prisutna određena zadrška u komunikaciji te se svi razlozi nezadovoljstva ne komuniciraju službenim putem direktno s osobama koje su uključene. Profesionalnost i konstruktivno rješavanje izazova zadatak su za cijeli kolektiv. Nastavkom sastanaka timske suradnje i otvorenom profesionalnom komunikacijom nastojat ću potaknuti pozitivne promjene u ovom području što bi trebalo rezultirati većim zadovoljstvom. Smatram da bi bilo korisno uvesti otvorene odgovore, a ne bodove za procjenu zadovoljstva, ali i efikasnosti suradnje. |
| **VANJSKO VREDNOVANJE - anketa zadovoljstva roditelja** |
| Anketa zadovoljstva roditelja bila je opisnog tipa za pitanje zadovoljstva suradnjom sa stručnim suradnicima. Jedna osoba navodi želju da komunicira o razvoju svojeg djeteta, a neki navode da nisu surađivali. Iz toga zaključujem da je potrebno pronaći ravnotežu između ostalih kanala komunikacije i individualnih konzultacija.  Svi ostali odgovori naveli su zadovoljstvo suradnje s logopedom.  *Kratki razgovor sa logopedinjom na hodniku vrtića kada nam je ona pristupila i dala do znanja da dijete lijepo komunicira i nema problema. Bilo je lijepo uvidjeti da je svako dijete s njene strane zamijećeno bez obzira postoji li problem ili ne.*  *Surađivala sam sa članovima stručnog tima (logoped, psiholog) i zadovoljna sam da su zaposlenici našeg vrtića jer su prva točka koja dobije uvid u poteškoće koje dijete ima i daju vrijedne savjete roditeljima. Vjerujem da mogu bolje upoznati dijete i pratiti njegove potrebe i napredak od vanjskih suradnika.*  *Ove godine ne, ali proteklo razdoblje je dijete išlo kod logopedice sa kojom je ostvarila izuzetnu povezanost i volju za učenjem i rješavanjem dobivene "zadace". Drugim riječima, jako sam zadovoljna.*  *Zadovoljni smo. Svi su pristupačni, stručni i spremni pomoći.* |

# **11.3. Godišnje izvješće stručne suradnice psihologinje**

Realizacija planiranih ciljeva i zadaća prema Godišnjem planu i programu rada 2023./2024. po dionicima odgojno- obrazovnog procesa:

**U odnosu na dijete realizirano je:**

* provedba inicijalnih intervjua pri upisu u ustanovu: opažanje razvojnih karakteristika djece tijekom intervjua s naglaskom na prepoznavanje djece s odstupanjima u razvoju te prema potrebi zakazivanje timske procjene ili upućivanje u vanjsku ustanovu na dodatnu procjenu potreba djece; prikupljanje medicinske dokumentacije o dodatnim potrebama
* praćenje procesa prilagodbe novoupisane djece, podrška djeci, odgojiteljima i roditeljima tijekom prilagodbe: neposredni boravak u skupini, savjetovanje roditelja, timski pristup i razmjena informacija s odgojiteljicama, procjena potreba i interesa djece te kreiranje individualiziranog pristupa procesu prilagodbe djece s težom prilagodbom
* sudjelovanje uz odgojitelje u zadovoljavanju dječjih potreba tijekom odgojno- obrazovne godine: sastanci timske refleksije o razvojnim karakteristikama, potrebama i interesima djece
* praćenje djece i rada odgojitelja u skupinama te educiranje, savjetovanje i podrška odgojiteljima u radu s djecom s PP i TUR
* procjena razvojnog statusa djece s indikatorima razvojnog zaostajanja
* timska izrada Individualiziranog odgojno- obrazovnog plana za djecu s teškoćama u razvoju, definiranje elemenata inkluzije i praćenje napretka
* provedba Programa za potencijalno darovitu djecu- probir djece, provedba radionica
* procjena razvojnog statusa djece i pisanje mišljenja o razvojnom status djece na zahtjev roditelja i škole (spremnost za školu)
* provedba radionica za prevenciju zlostavljanja CAP program za djecu školske obveznike iz skupina „Loptice“, “Lavići” i Gumbeki” te za djecu iz Programa predškole
* individualni rad s djecom s posebnim potrebama

**U odnosu na roditelje:**

Realizirani oblici suradnje s roditeljima:

* individualna savjetovanja
* timska savjetovanja (psiholog, logoped, odgojitelj, ravnatelj)
* roditeljski sastanci

Tablica 11: realizirana savjetovanja roditelja 2023./2024.

|  |  |
| --- | --- |
| Vrsta poteškoće | Broj savjetovanja |
| Djeca s razvojnim i/ili obiteljskim/ili emocionalnim poteškoćama (prolazne posebne potrebe)  Teme: griženje u vrtiću, prilagodba na novog člana obitelji (rođenje brata/seke), strah od jakog zvuka, tugovanje nakon gubitka člana obitelji, poteškoće prilagodbe na vrtić/odgojnu skupinu, obiteljske poteškoće, izražene separacijske tjeskobe i psihosomatske tegobe | 11 |
| Djeca s TUR  Konzultacije vezane uz zapažanja iz odgojne skupine, odgojne smjernice, prilagođavanje i individualiziranje plana i programa za dijete | 7 |
| Potencijalno darovita djeca | 16 |
| Djeca s poteškoćama u ponašanju  (agresivnost, poteškoće ponašanja vezane uz obiteljsko okruženje, poteškoće emocionalne samoregulacije i temperamentom zahtjevnija djeca za odgoj, socijalna anksioznost, selektivni mutizam) | 11 |
| Razvoj roditeljskih vještina | 4 |
| Savjetovanje roditelja djece u godini pred polazak u školu nakon procjene psihofizičkog statusa djeteta. | 11 |
| Inicijalni intervjui kod upisa djece u vrtić- informiranje roditelja o metodama rada, programima, potrebnoj dokumentaciji i slično | 25 |
| Timska savjetovanja roditelja (psiholog, logoped, odgojitelj, ravnatelj) | 12 |

Tablica 12: realizirani roditeljski sastanci 2023./2024.

|  |  |  |
| --- | --- | --- |
| **DATUM** | **TEMA** | **SURADNJA** |
| 28.8.2023. | Prilagodba na polazak u vrtić | ravnateljica, logopetkinja, odgojiteljice, zdravstveni voditelj |
| 25.9.2024. | Program predškole | ravnateljica, logopetkinja, odgojiteljice |
| 19.12.2024. | Spremnost za školu | logopetkinja stručna suradnica, pedagoginja Osnovne škole Donja Stubica |
| 21.02.2024. | CAP program prevencije zlostavljanja djece predškolske dobi | CAP tim vrtića- odgojiteljice Zdenka Habjanec i Željka Haramustek |
| 22.5.2024. | Odgojni stilovi roditeljstva  - emocionalni razvoj djeteta | / |

**U odnosu na odgojitelje:**

* aktivno sam sudjelovala na 72 timska sastanka tijekom odgojno- obrazovne godine (odgojitelj, psiholog, logoped)

Sadržaj i aktivnosti timskih sastanaka: podrška odgojiteljicama u procjenjivanju potreba djece- praćenje djece u skupinama (uz liste praćenja, razvojne liste i dr), identifikacija djece s posebnim potrebama i TUR (uz odgojitelje i ST), edukacija i savjetovanje odgojiteljica u pristupu djeci s posebnim potrebama i TUR, pomoć u definiranju razvojnih prioriteta za dob, individualizaciji pristupa, savjetovanje o pristupu roditeljima djece s posebnim potrebama, supervizija i psihološka podrška vezano uz usklađivanja vlastite osobnosti i profesionalne uloge, razvoj multidisciplinarnog pristupa i timskog djelovanja prema djeci i roditeljima

* suradnja s odgojiteljicama odgojnih skupina koja pohađaju potencijalno darovita djeca uključena u radionice- razmjena povratnih informacija o napretku djeteta i zapažanja vezana uz ponašanja i socio- emocionalni razvoj, podrška u prepoznavanju osobina potencijalno darovite djece i njihovoj podršci
* timsko pisanje Mišljenja o razvojnom statusu djece
* članstvo u povjerenstvu za odgojiteljice pripravnice Klara Očić i Patricia Srebačić; realizacija oglednih sati i refleksija, edukacija pripravnica prema Planu i programu stažiranja za odgojitelje Dječjeg vrtića Bubamara, komunikacija s mentorima odgojiteljima i ravnateljicom te praćenje napretka pripravnika
* predavanje za osoblje vrtića u sklopu CAP programa prevencije zlostavljanja

**U odnosu na stručni tim i ravnateljicu**

* svakodnevna komunikacija- razmjena važnih informacija, timsko usklađivanje djelovanja vezano uz potrebe djece, roditelja i odgojiteljica
* timski pristup rješavanju problemskih situacija vezanih uz nezadovoljne roditelje
* sudjelovanje na sastancima stručnog tima i ravnatelja (s ciljem usklađenog djelovanja, međusobne podrške, interdisciplinarnog unapređivanja i integralnog pristupa promjenama u praksi)

**Povezivanje i suradnja s društvenom sredinom**

* timski sastanci s predstavnicima Osnovne škole Donja Stubica (pedagoginja, defektologinja) vezano uz djecu školske obveznike (izvještaj o procjeni spremnosti za školu djece školskih obveznika)
* suradnja s Policijom i Centrom za socijalnu skrb Donja Stubica- pisanje izvješća, dogovaranje zajedničkih strategija djelovanja
* suradnja s Hrvatskom udrugom za ranu intervenciju u sklopu projekta „Koalicija za ranu intervenciju“
* suradnja sa sustručnjacima- psihologinja Osnovne škole Donja Stubica, psihologinja Doma zdravlja Oroslavje, psihologinja Opće bolnice Zabok, sekcija za razvojnu psihologiju Hrvatskog psihološkog društva, psihologinja Dječjeg vrtića “Špansko”, Zagreb na temu potencijalno darovite djece

**Stručno usavršavanje**

Prema Planu i programu stručnog usavršavanja sudjelovala sam na svim oblicima stručnog usavršavanja unutar ustanove- odgojiteljskim vijećima i interstručnom aktivu zdravstvenog voditelja. Stručno sam se usavršavala i izvan ustanove**:**

* 06. studenog 2023. webinar: Važnost usklađivanja postupaka odraslih s temperamentom djeteta; predavačice **Vlatka Križan,** prof., klinički psiholog, kognitivno – bihevioralnog usmjerenja i **Dora Kralj**, prof. socijalni pedagog, dječji i adolescentni integrativni psihoterapeut Organizator: Centar Ropana
* 16.siječnja 2024. predavanje izv.prof.dr. sc. Sanja Šimleša „Uloga psihologa u dijagnostici i podršci osobama s dijagnozom poremećaja iz spektra autizma“ u organizaciji Hrvatskog psihološkog društva
* 26.01.2024. Znanstveno-stručna konferencija „Pred mojim očima rasteš“ Tema: “Socio-emocionalni svijet djece u interkulturalnom okruženju– dobrobit interdisciplinarnog pristupa” Organizator:EduList, obrt za poduku i savjetovanje
* 18. ožujka 2024. radionica „Mogućnosti primjene islandskih primjera dobre prakse i metodologije u modeliranju integriranog mjesta pristupa uslugama RID u KZŽ“ Organizator: Hrvatska udruga za ranu intervenciju Lokacija: Poduzetnički centar Krapinsko-zagorske županije
* 10. svibanj 2024. online radionica "Rutine i granice" dr.sc. Ana- Marija Bohaček, ERF Organizator: Hrvatska udruga za ranu intervenciju
* 10. svibanj 2024. Sekcija za razvojnu psihologiju

**Ostali poslovi:**

* suradnja s pomoćnicama za inkluziju, edukacija i savjetovanje
* poslovi vezani uz realizaciju Programa za potencijalno darovitu djecu: odabir i nabava didaktike
* pisanje Godišnjeg plana i programa rada, Godišnjeg izvješća o ostvarivanju plana i programa rada, Izvješća o stažiranju pripravnika odgojitelja
* administrativni poslovi: izrada tablica za Ministarstvo znanosti i obrazovanja i Agenciju za odgoj i obrazovanje
* ostali poslovi i zadaće koje je potrebno izvršiti po nalogu ravnatelja (zamjena za odgojiteljice u neposrednom radu u odgojnoj skupini)

# **11.4. Godišnje izvješće zdravstvenog voditelja**

# **11.4.1. Higijensko-epidemiološki nadzor**

* Provođenje kontrole mikroklimatskih uvjeta u sobama odgojnih skupina
* Kontrola higijenskih uvjeta u sobama i sanitarnim čvorovima vizualnim pregledima
* Provođenje trijaže djece kod dolaska u vrtić u skladu s mogućnostima u odnosu na radno vrijeme te educiranje djelatnika o postupanju uslijed uočavanja simptoma i znakova koji značajno ukazuju na postojanje zarazne bolesti
* Kontinuirani nadzor pobola i poduzimanje dodatnih mjera preventivne zdravstvene zaštite prema potrebi kod pojave rotavirusnih oboljenja, osipnih bolesti
* Nadzor nad ispravnošću sanitarnih iskaznica djelatnika dječjeg vrtića
* Nadzor nad zdravstvenom sposobnošću radnika utvrđenom kod medicine rada
* Nadzor provođenja mjera preventivne zdravstvene zaštite ostalih djelatnika vrtića

Prema sklopljenim ugovorima HZJZ je dva puta uzeo otiske s površina kuhinjskog pribora, površina i ruku kuharica, a jednom godišnje rađena je analiza vode na uzročnike zaraznih bolesti. Dezinsekcija, deratizacija i dezinfekcija je obavljena od strane ovlaštene tvrtke prema ugovornim obvezama dva puta godišnje.

Tablica 13: Kontrole kritičnih kontrolnih točaka higijensko-epidemioloških uvjeta

|  |  |  |  |
| --- | --- | --- | --- |
| **RB.** | **VRSTA KONTROLE** | **VRŠITELJ KONTROLE** | **UČESTALOST** |
| **1** | Mikrobiološka čistoća u objektima za proizvodnju i promet namirnica i predmeta opće uporabe (otisci) | ZZJZ KZŽ | 2 x godišnje |
| **2** | Mjere dezinfekcije, deratizacije i dezinskecije prema HACCP planu | Salubris d.o.o. | 2 x godišnje |
| **3** | Kemijska i mikrobiološka analiza vode za piće | ZZJZ KZŽ | 1 x godišnje |
| **4** | Mikrobiološka kontrola stolice, zdravstveni pregled i otkrivanje kliconoštva | ZZJZ KZŽ | 1 x godišnje |
| **5** | Kontrola temperature hladnjaka, termičke obrade hrane,čistoće radnih površina i pribora u kuhinji prema HACCP planu | Glavna kuharica    Zdravstveni voditelj | Svakodnevno    Najmanje jednom u dva tjedna |
| **6** | Sistematski pregled zaposlenika | Medicina rada KZŽ | Svake druge godine |

# **11.4.2. Osiguravanje fizičkih sigurnosnih uvjeta za boravak djece**

U suradnji s ostalim djelatnicima radila se analiza materijalnih uvjeta prostorija za boravak djece s ciljem otkrivanja elemenata, konstrukcija, dijelova konstrukcija koji pridonose povećanom riziku od ozljeda. U tom smislu sugerirao sam uklanjanje pojedinih didaktičkih sredstava te zamjenu i/ili popravak elemenata u prostoru.

Nadzor fizičkih sigurnosnih uvjeta i upućivanje na promjene u prostoru u slučaju procjene da se radi o povećanom riziku od nastajanja ozljeda djece ili djelatnika. Na ovom području rađene su korektivne mjere rasporeda pranja hodnika te jasnije signalizacije za mokar pod. Nadzor dvorišta u odnosu na insekte obavljao je domar, a nije bilo potrebno pozivati DDD službu van ugovorenih tretmana.

# **11.4.3. Nadzor i prilagođavanje HACCP sustava**

* Nadzor dokumentiranja i provođenja mjera u procesu pripreme i podjele hrane opisanih u sklopu dokumentacije u odnosu na kritične točke i kritične kontrolne točke
* Suradnja s djelatnicama kuhinje i ravnateljicom u pogledu osiguravanja uvjeta za nesmetan rad prema propisanim zahtjevima HACCP sustava za kuhinje dječjih vrtića
* Edukacija djelatnika kuhinje o posebnim mjerama opreza kod pripreme i podjele hrane za djecu s prehrambenim alergijama

# **11.4.4. Rad na području prehrambenih navika i standarda**

* Analiziranje postojećih jelovnika i izrada plana noviteta u suradnji s glavnom kuharicom i ravnateljicom
* Suradnja u izrađivanju jelovnika u odnosu na zakonske propise i zdravstvene preporuke o zastupljenosti skupina namirnica
* Suradnja u aktivnostima odgojitelja s ciljem poticanja djece na konzumiranje cjelovitog obroka koji im je poslužen
* Predlaganje i suradnja s odgojiteljima i ravnateljicom na području planiranja aktivnosti s ciljem poticanja djece na zdravstveno poželjan način prehrane
* Rad na otkrivanju djece s prehrambenim ograničenjima te obnavljanje podataka prema potrebi kod već poznatih slučajeva takvih ograničenja
* Edukacija ostalih djelatnika o mjerama opreza vezano uz prehrambena ograničenja pojedine djece s ciljem prevencije neželjenih alergijskih reakcija ili drugih imunoloških reakcija organizma djeteta s ograničenjem u prehrani
* Suradnja s djelatnicama kuhinje na području osiguravanja jelovnika s adekvatnim zamjenama za djecu s ograničenjima u prehrani
* Edukacija kuhinjskog osoblja i odgojitelja koji dolaze u neposredan kontakt s djecom koja imaju ograničenja u prehrani na minimalne količine (visoki stupanj alergije, alergija na gluten)

Planiranje tjednih jelovnika podrazumijevalo je kombiniranje preporuka za planiranje prehrane djece predškolske dobi, dostupnosti količine i kvalitete namirnica od dobavljača i prehrambenih navika većine djece. Ciljevi planiranja jelovnika bili su održati razinu od prošle godine vezano uz udio djece koji redovito konzumira cjelovite obroke te uvesti nove kombinacije za doručak i užinu, ali tako da najmanje polovica djece isti i konzumira, što je i ostvareno.

# **11.4.5. Suradnja s odgojiteljima**

* Dvosmjerno informiranje o zdravstvenom stanju djece, naročito u slučajevima zaraznih bolesti, alergijskih reakcija, prehrambenih ograničenja i višebrojnih akutnih oboljenja unutar skupine ili vrtića
* Suradnja na području primjene posebnih i dodatnih higijensko-epidemioloških mjera sukladno pojavi specifičnih bolesti (dječje gliste, rota virus, osipne bolesti)
* Suradnja u otkrivanju djece s prehrambenim ograničenjima te izradi plana prehrane za tu djecu i kako ih implementirati u svakodnevni rad (raspored sjedenja, uzimanje tuđe hrane, križne kontaminacije alergenima, način upotrebe PNM-a i rastresitog materijala)
* Suradnja u planiranju i provedbi aktivnosti s ciljem preventivne zdravstvene zaštite djece naročito na području oralne higijene
* Suradnja na području informiranja roditelja o aktualnim zdravstvenim rizicima tijekom godine (gliste, vodene kozice, šarlah, streptokokne angine, dječje zarazne osipne bolesti)
* Prosljeđivanje letaka, obavijesti i uputa roditeljima vezano uz aktualne zdravstvene opasnosti unutar skupine

# **11.4.6. Suradnja sa stručnim timom i ravnateljicom**

* Razmjena zapažanja i informacija relevantnih za stanje djeteta u odnosu na različita specifična područja rada
* Savjetovanje s ciljem holističkog pristupa djetetu uslijed pojave problemskih situacija i poteškoća
* Uključivanje u izradu plana aktivnosti i postupanja spram roditelja ili odgajatelja s ciljem osiguravanja cjelovitog pristupa djetetu uslijed situacija koje to zahtijevaju (djeca s poremećajima u prehrani te druge alergijske reakcije, fizička ograničenja zbog ozljeda)
* Suradnja u provedbi plana rada spram djece s posebnim potrebama prema dobivenim uputama
* Suradnja u izradi preventivnih zdravstvenih programa i aktivnosti tijekom godine prema potrebama
* Suradnja u provedbi specifičnih i dodatnih preventivnih higijensko-epidemioloških mjera prema potrebi
* Suradnja u provođenju aktivnosti spram djece s posebnim potrebama, alergijskim reakcijama, prehrambenim ograničenjima te prilagođavanje procesa rada s ciljem izbjegavanja nepotrebnih rizičnih situacija
* Suradnja na području nadzora higijenskih uvjeta prostora dječjeg vrtića, reorganizacije rada tehničkog osoblja, osiguravanju dostatne i adekvatne opreme za rad spremačica i kuhinjskog osoblja

# **11.4.7. Suradnja s roditeljima**

* Prijenos informacija s ciljem rane prevencije zaraznih bolesti i primjene specifičnih i dodatnih higijensko-epidemioloških mjera uslijed pojave većeg broja viroza nespecifičnog uzroka, probavnih infekcija, osipnih oboljenja
* Informiranje roditelja putem letaka o aktualnim zdravstvenim opasnostima s ciljem upućivanja na provođenje mjera od strane roditelja kako bi se umanjila mogućnost širenja bolesti (vodene kozice, virusna gripa, peta i šesta osipna bolest, rota virus)
* Razmjena informacija oko prehrane djece s alergijama na prehrambene proizvode, odnosno njihovih prehrambenih navika kod kuće te modela koji se koriste za pomoć djeci u takvim situacijama.
* Konzultacijski rad s roditeljima djece kod kojih je objektivnim mjerenjem utvrđena povećana tjelesna aktivnost u odnosu na percentilne krivulje za određenu dob djece. Ovdje je bilo nužno izdvojiti četvero djece za koju se provodi dodatan nadzor te upućivanje roditelja na ostvarivanje prava iz zdravstvene zaštite kroz zdravstveni sustav kako bi se spriječio razvoj kroničnih poteškoća i bolesti kao posljedica prekomjerne ili preniske tjelesne težine. S roditeljima je odrađen niz razgovora te je kod četvero djece uočen napredak, dok je kod dvoje djece uočeno pogoršanje osnovnog stanja. Svi roditelji pokazali su pozitivan stav u smislu prihvaćanja zdravstvenih poteškoća te svoje aktivne uloge s ciljem da se djeci pomogne.

# **11.4.8. Preventivna zdravstvena zaštita, zdravstveni odgoj djece i djelatnika**

* Rad na području prehrambenih navika koje pogoduju optimalnom rastu i razvoju djeteta putem pripremljenih aktivnosti za djecu u suradnji s odgojiteljima
* Nadzor pobola preko informacija dobivenih na liječničkim potvrdama, od liječnika nadležnih za djecu polaznike dječjeg vrtića, od roditelja i odgojitelja te vizualnom inspekcijom stanja djece.
* Informiranje djelatnika i roditelja o prisutnim bolestima koje se lako šire i zdravstvenim prijetnjama koje su uvjetovane klimatskim promjenama. Informacije su prenošene usmenim putem, pisanim letcima (šarlah, vodene kozice, streptokokna angina, gripa, rota virus, ospine bolesti)
* Praćenje rasta i razvoja djece preko parametara dobivenih iz suodnosa visine, težine, dobi i spola. Ove godine detektirano je dvoje djece s jasno definiranom prekomjernom tjelesnom težinom.
* Sudjelovanje u aktivnostima odgojnih skupina u kojima sam radio kao zamjena odgojitelja u vrijeme bolovanja, godišnjih odmora
* Nastavak organizacije rada i vođenja vrtićke dramske skupine B.U.B.E. koja je uspješno provela 3 različite predstave raspoređene za djecu svih dobnih skupina a kroz njih su se odaslale poruke o važnosti higijenskih navika, utjecaju hrane na zdravlje djece, predrasudama o povezanosti vanjskog izgleda čovjeka i njegove osobnosti, važnosti prepoznavanja i iskazivanja emocija, vrijednosti prijateljstva i ljubavi. Predstave su snimane tako da su iste dostupne odgojiteljima na vrtićkom laptopu te se mogu koristiti u odgojno obrazovne svrhe.
* Edukacija odgojitelja i stručnih suradnika o osnovnim postupcima pružanja prve pomoći djeci u stanjima koja se najčešće javljaju u dječjoj populaciji, a predstavljaju opasnost za život djeteta.
* Uključivanje i planiranje aktivnosti iz područja zdravstvenog odgoja u vrtićkim skupinama gdje je najviše aktivnosti bilo posvećeno oralnom zdravlju u skladu s temom od posebnog interesa zdravstvenog odgoja ove pedagoške godine. U skupinama Loptice, Srčeka, Lavići i Gumbeki provodio sam aktivnosti u skladu s tim ciljevima, dok sam u skupini Točkice provodio aktivnosti koje će biti temelj sličnog djelovanja sljedeće pedagoške godine. U skladu s uzrastom kod te djece odrađen je niz aktivnosti sa senzibilizacijom prema posjeti zubaru s obzirom da velik broj djece još nije nikad bio kod zubara. Uz to djeca su bila poduže izložena pojmovima, predmetima i događajima vezanim uz oralnu higijenu.
* Uključivanje kao podrška skupinama Točkice i Lavići u šetnjama kroz promet do obližnjih igrališta, centralnog parkića s fontanom, posjetu institucijama, obrtima i uslugama u gradu Donja Stubica

# **11.4.9. Statistika pobola**

Za razdoblje od 01.09.2023. – 31.08.2024. evidentirali smo 462 bolovanja što je prouzrokovalo 2660 dana izostanka zbog bolesti. Prema tim podacima bolovanje djece je u prosjeku trajalo 5,75 dana. Prosjek mjesečnog pobola iznosi 42 bolesnih i 241,8 dana izostanka.

Najveći pobol zabilježili smo u Veljači koja je statistički drastično izvan prosjeka. U tom periodu paralelno smo imali prisutna probavna i respiratorna oboljenja od čega treba istaknuti potvrđene slučajeve virusne gripe, a uz sve to bilo je i podosta upala oka te nespecifičnih oboljenja s povišenom tjelesnom temperaturom bez popratnih simptoma.

Tablica 14: Broj oboljelih po odgojnim skupinama

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **GRUPA /**  **MJESEC** | **Leptirići** | **Balončići** | **Jagodice** | **Točkice** | **Lavići** | **Srčeka** | **Gumbeki** | **Loptice** | **ZBROJ** |
| 09 | 2 | 3 | 6 | 4 | 1 | 2 | 1 | 3 | **22** |
| 10 | 5 | 13 | 9 | 12 | 5 | 2 | 4 | 6 | **56** |
| 11 | 8 | 7 | 8 | 4 | 13 | 2 | 5 | 9 | **56** |
| 12 | 11 | 19 | 5 | 13 | 0 | 4 | 6 | 5 | **63** |
| 01 | 5 | 4 | 4 | 3 | 1 | 2 | 3 | 5 | **27** |
| 02 | 16 | 20 | 16 | 10 | 13 | 14 | 7 | 5 | **101** |
| 03 | 4 | 12 | 7 | 7 | 5 | 4 | 2 | 7 | **48** |
| 04 | 2 | 4 | 7 | 2 | 7 | 2 | 1 | 1 | **26** |
| 05 | 3 | 4 | 8 | 7 | 7 | 3 | 5 | 3 | **40** |
| 06 | 2 | 5 | 4 | 1 | 0 | 0 | 1 | 0 | **13** |
| 07 | 1 | 3 | 2 | 1 | 1 | 1 | 0 | 1 | **10** |
| 08 | 0 | 0 | 0 | 0 | 0 | 0 | 0 | 0 | **0** |
| **UKUPNO** |  |  |  |  |  |  |  |  | **462** |

Tablica 15: Broj dana izostanka zbog bolesti po skupinama

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **GRUPA**  **MJESEC** | **Leptirići** | **Balončići** | **Jagodice** | **Točkice** | **Lavići** | **Srčeka** | **Gumbeki** | **Loptice** | **ZBROJ** |
| 09 | 11 | 10 | 24 | 37 | 5 | 10 | 3 | 15 | **115** |
| 10 | 28 | 48 | 47 | 30 | 20 | 14 | 12 | 44 | **243** |
| 11 | 37 | 43 | 48 | 32 | 82 | 11 | 29 | 49 | **331** |
| 12 | 50 | 93 | 26 | 60 | 20 | 0 | 38 | 35 | **332** |
| 01 | 31 | 17 | 18 | 31 | 6 | 11 | 29 | 24 | **167** |
| 02 | 92 | 116 | 98 | 90 | 58 | 87 | 42 | 38 | **621** |
| 03 | 15 | 63 | 55 | 36 | 36 | 30 | 15 | 34 | **284** |
| 04 | 18 | 20 | 47 | 5 | 41 | 10 | 13 | 4 | **158** |
| 05 | 13 | 27 | 55 | 56 | 58 | 13 | 22 | 18 | **262** |
| 06 | 9 | 39 | 34 | 4 | 0 | 0 | 3 | 0 | **89** |
| 07 | 5 | 21 | 15 | 4 | 5 | 3 | 0 | 5 | **58** |
| 08 | 0 | 0 | 0 | 0 | 0 | 0 | 0 | 0 | **0** |
| **UKUPNO** |  |  |  |  |  |  |  |  | **2660** |

# **11.4.10. Stručno usavršavanje**

* Kroz planirana odgojiteljska vijeća
* Putem obaveznog stručno usavršavanja za medicinske sestre-tehničare u organizaciji HKMS-a (četiri online tečaja s pridruženim ispitima)
* Upotreba stručne literature iz područja kardiovaskularnih bolesti, pretilosti

# **12. FINANCIRANJE**

Rad dječjeg vrtića financira se iz:

* Proračuna Grada Donja Stubica
* Iz državnog proračuna
* Sudjelovanjem roditelja (korisnika usluge) u financiranju ekonomske cijene programa koji se ostvaruje u vrtiću.

Iz proračuna Grada Donja Stubica većim su dijelom sufinancirane plaće djelatnika.

Iz proračuna Ministarstva znanosti i obrazovanja sufinanciran je program predškole, program za potencijalno darovitu djecu te se sufinanciraju djeca s teškoćama koja su integrirana u redovni program Vrtića. Ova se sredstva strogo namjenski troše za nabavku didaktičkih sredstava, stručne literature, stručna usavršavanja i ostale potrebe koje pridonose provedbi programa.

Iz roditeljskih uplata podmirivani su materijalni troškovi, tekuće i investicijsko održavanje te nabavka opreme te manjim dijelom plaće djelatnika.

Odlukom Gradskog vijeća Grada Donja Stubica ekonomska cijena usluga u Dječjem vrtiću Bubamara od 1. 5. 2013. godine iznosila je 1.760,00 kuna. S početkom nove kalendarske godine, od 1. 1. 2021. godine ekonomska cijena vrtića iznosila je 2.000,00 kuna. S obzirom da ni to nije bilo dovoljno za pokrivanje svih troškova vrtića, od 1. 11. 2021. godine ekonomska cijena se ponovno povećavala na 2.250,00 kn. Sadašnja ekonomska cijena koja se primjenjuje od 1.1.2023. godine iznosi 331,81 EUR (2.500,00 kn).

Sva djeca koja trenutno borave u ustanovi su s područja grada Donja Stubica. Grad Donja Stubica, osnivač i vlasnik Dječjeg vrtića, sukladno Odluci Gradskog vijeća sufinancira boravak djece sa svojeg područja u ustanovi sa 60 % ekonomske cijene programa, kao i povlastice roditelja: – 20 % za drugo dijete, 20 % samohrani roditelj, 20 % za dijete iz obitelji s 4 i više malodobne djece, a za dijete invalida Domovinskog rata za utvrđeni postotak invaliditeta roditelja. Kroz cijelu godinu vodilo se računa o priljevu sredstava na račun vrtića od strane roditelja i rješavanje uplata (neplaćanje računa). Većina roditelja svoje obveze podmiruje u zadanom roku.

Dana 29.2.2024. godine potpisan je Kolektivni ugovor za djelatnost predškolskog odgoja i obrazovanja za Grad Donju Stubicu, te 27.5.2024. godine Dodatak I. Kolektivnom ugovoru za djelatnost predškolskog odgoja i obrazovanja za Grad Donju Stubicu čime su znatno poboljšani uvjeti radnicima Dječjeg vrtića.

Velika zahvala gradonačelniku Grada Donja Stubica Nikoli Gospočiću na razumijevanju, pomoći i financijskoj potpori. Zahvala članovima Upravnog vijeća i predsjedniku Upravnog vijeća Nikoli Boromisi na lijepoj suradnji i radu za dobrobit vrtića. Izvještaj pripremila ravnateljica Snježana Benko u suradnji sa stručnim suradnicama psihologinjom i logopetkinjom, zdravstvenim voditeljem i odgojiteljicama vrtića.

Na temelju članka 8. Pravilnika o obrascima i sadržaju pedagoške dokumentacije i evidencije o djeci u dječjem vrtiću (Narodne novine 83/01) Odgojiteljsko vijeće DJEČJEG VRTIĆA BUBAMARA Donja Stubica na sjednici održanoj 29. kolovoza 2024. godine donijelo je Godišnje izvješće o radu DJEČJEG VRTIĆA BUBAMARA za odgojno-obrazovnu 2023./2024. godinu.

Godišnji izvještaj o radu za odgojno-obrazovnu 2023./2024. godinu usvojen je na sjednici Upravnog vijeća DJEČJEG VRTIĆA BUBAMARA, održanoj dana 26. rujna 2024. godine i objavljen je na Oglasnim pločama 27. rujna 2024. godine.

Donja Stubica, 30. kolovoza 2024.

KLASA: 601-02/24-02/003

URBROJ: 2113-3-01-24-1

Ravnateljica

Snježana Benko, bacc.praesc.educ

**\_\_\_\_\_\_\_\_\_\_\_\_\_\_\_\_\_\_\_\_\_\_\_**